(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϟΣΤ΄

Παρασκευή, 30 Σεπτεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν. 3126/2003 «Ποινική Ευθύνη των Υπουργών», όπως ισχύουν, την 30.09.2022 ποινική δικογραφία που αφορά στον Υπουργό Ναυτιλίας και Νησιωτικής Πολιτικής Ιωάννη Πλακιωτάκη, σελ.
3. Κήρυξη της λήξη των εργασιών της Γ΄ Συνόδου της ΙΗ΄ Περιόδου Προεδρευομένης Κοινοβουλευτικής Δημοκρατίας, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Υγείας:
 i. με θέμα: «Υφαρπαγή ιατρών ΕΣΥ από ιδιωτικές κλινικές μέσω Συμπράξεων Δημοσίου ? Ιδιωτικού Τομέα (ΣΔΙΤ)», σελ.
 ii. με θέμα: «Για την άμεση πρόσληψη μόνιμου προσωπικού όλων των ειδικοτήτων στο Κέντρο Υγείας Σαμοθράκης, ώστε να ικανοποιούνται οι αυξανόμενες ανάγκες», σελ.
 iii. με θέμα: « Άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων Ηρακλείου», σελ.
 β) Προς τον Υπουργό Ναυτιλίας και Νησιωτικής Πολιτικής, με θέμα: «Ποιο είναι τελικά το φυσικό αντικείμενο της ιδιωτικοποίησης του Οργανισμού Λιμένος Ηρακλείου (ΟΛΗ)»; , σελ.
 γ) Προς τον Υπουργό Αγροτικής Ανάπτυξης και Τροφίμων, με θέμα: «Για ποιους λόγους δεν συμπεριλήφθηκαν οι μηλοπαραγωγοί Αγιάς στις κρατικές ενισχύσεις λόγω των επιπτώσεων του covid-19 και ποια συγκεκριμένα οικονομικά μέτρα πρόκειται να λάβει το ΥΠΑΑΤ για τη στήριξη των αγροτών-παραγωγών, μετά την εξαγγελία του νέου προσωρινού πλαισίου κρίσης λόγω της επίθεσης της Ρωσίας στην Ουκρανία»;, σελ.
 δ) Προς τον Υπουργό Αγροτικής Ανάπτυξης και Τροφίμων:
 i. με θέμα: «Θα αυξήσετε τελικά κατά 25 εκατομμύρια την χρηματοδότηση του μέτρου των νέων αγροτών του Προγράμματος Αγροτικής Ανάπτυξης για την Περιφέρεια Κρήτης, ώστε να μην μείνει εκτός κανένας νέος που επιθυμεί να ασχοληθεί με την αγροτική παραγωγή»;, σελ.
 ii. με θέμα: «Για την κατάσταση που έχει δημιουργηθεί με τα ροδάκινα και τα υπόλοιπα φρούτα στις περιοχές της Ημαθίας, της Πέλλας, του Τυρνάβου, της Φλώρινας και της Λάρισας», σελ.
 iii. με θέμα: « Άμεση έκδοση της υπουργικής απόφασης παρ. 1 του άρθρου 12 του Ν.4797/2021 για την επιχορήγηση φυσικών προσώπων που δεν είναι κατά κύριο επάγγελμα αγρότες, αλλά κατέχουν αγροτικές εκμεταλλεύσεις και υπέστησαν μεγάλες ζημιές από τον σεισμό της 27ης Σεπτεμβρίου 2021», σελ.
 ε) Προς τον Υπουργό Εσωτερικών, με θέμα: «Βοήθεια στο σπίτι: Να δοθεί λύση για να μην μείνουν άνεργοι μετά από 20 χρόνια δουλειάς» , σελ.
 στ) Προς την Υπουργό Παιδείας και Θρησκευμάτων:
 i. με θέμα: « Άμεση κάλυψη των κενών σε Ειδικό Επιστημονικό και Ειδικό Βοηθητικό Προσωπικό στα ειδικά σχολεία και νηπιαγωγεία της Καισαριανής», σελ.
 ii.με θέμα: «Σοβαρά προβλήματα στα σχολικά κτήρια του Δήμου Παιανίας - Γλυκών Νερών και ειδικότερα του 1ου και 2ου Γυμνασίου Παιανίας (παλαιό κτήριο)», σελ.
 ζ) Προς τον Υπουργό Εργασίας και Κοινωνικών Υποθέσεων:
 i. με θέμα: «Βελτίωση εργασιακών συνθηκών των εργαζομένων στον επισιτισμό-τουρισμό, ενίσχυση επιδόματος ανεργίας και επαναφορά του εφάπαξ», σελ.
 ii. με θέμα: «Για ποιους λόγους δεν καταχωρίζονται οι Επιστημονικοί Συνεργάτες των Βουλευτών στο Πληροφοριακό Σύστημα του Υπουργείου Εργασίας και Κοινωνικών Υποθέσεων «ΕΡΓΑΝΗ»;, σελ.
 η) Προς τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αεροπορική Βιομηχανία (ΕΑΒ)», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης καθώς και οι Αναπληρωτές Υπουργοί Οικονομικών και Εξωτερικών κατέθεσαν την 30.09.2022 σχέδιο νόμου: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των Κρατών μελών της, αφενός και του Κράτους του Κατάρ, αφετέρου», σελ.

ΠΡΟΕΔΡΕΥΟΝΤΕΣ

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΛΑΜΠΡΟΥΛΗΣ Γ. , σελ.
 ΜΠΟΥΡΑΣ Α. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΒΑΓΕΝΑ Ά. , σελ.
 ΒΕΣΥΡΟΠΟΥΛΟΣ Α. , σελ.
 ΒΟΡΙΔΗΣ Μ. , σελ.
 ΔΕΛΗΣ Ι. , σελ.
 ΚΑΝΕΛΛΗ Γ. , σελ.
 ΚΕΓΚΕΡΟΓΛΟΥ Β. , σελ.
 ΜΑΜΟΥΛΑΚΗΣ Χ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΣΚΟΥΡΟΛΙΑΚΟΣ Π. , σελ.
 ΣΤΟΛΤΙΔΗΣ Λ. , σελ.
 ΣΤΥΛΙΟΣ Γ. , σελ.
 ΣΥΡΙΓΟΣ Ε. , σελ.
 ΤΣΑΚΛΟΓΛΟΥ Π. , σελ.

 Γ. ΠΑΡΕΜΒΑΣΕΙΣ:

 ΜΠΟΥΡΑΣ Α., σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡϟΣΤ΄

Παρασκευή 30 Σεπτεμβρίου 2022

Αθήνα, σήμερα 30 Σεπτεμβρίου, ημέρα Παρασκευή και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-9-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡϟΕ΄ συνεδριάσεώς του, της Πέμπτης 29 Σεπτεμβρίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Υγείας: «Σύσταση και οργάνωση νομικού προσώπου δημοσίου δικαίου με την επωνυμία «ΕΝΩΣΗ ΤΕΧΝΟΛΟΓΩΝ ΑΚΤΙΝΟΛΟΓΙΑΣ - ΑΚΤΙΝΟΘΕΡΑΠΕΙΑΣ ΕΛΛΑΔΑΣ» (Ε.Τ.Α.Α.Ε.), ρυθμίσεις για την αντιμετώπιση της πανδημίας του κορωνοϊού COVID-19 και την προστασία της δημόσιας υγείας και λοιπές διατάξεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νότιου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα Παρασκευή 30 Σεπτεμβρίου 2022 θα συζητηθούν δεκατέσσερις επίκαιρες ερωτήσεις.

Οι τρεις πρώτες αφορούν το Υπουργείο Υγείας και σε αυτές θα απαντήσει ο Υπουργός κ. Αθανάσιος Πλεύρης.

Ξεκινάμε με την τέταρτη με αριθμό 1053/26-9-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Υφαρπαγή ιατρών ΕΣΥ από ιδιωτικές κλινικές μέσω συμπράξεων δημοσίου - ιδιωτικού τομέα (ΣΔΙΤ)».

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, προφανώς και γνωρίζετε το θέμα για τη ΣΔΙΤ που ανακοινώθηκε διθυραμβικά από το «Ιασώ», όπου ειδικευμένοι γιατροί από την Παιδιατρική Κλινική του «Αττικόν» θα πηγαίνουν -και νοσηλευτές- να εκπαιδεύονται στο «Ιασώ» στο πλαίσιο μιας ΣΔΙΤ, σύμπραξης δημόσιου και ιδιωτικού τομέα, και μάλιστα θα πηγαίνουν να εξειδικεύονται σε περιστατικά υψηλού βαθμού δυσκολίας, διαγνωστικών, επεμβατικών πράξεων κ.λπ..

Σας ρωτάμε και θέλουμε να μας απαντήσετε, ποια είναι τα συμβαλλόμενα μέρη αυτής της σύμπραξης; Ποιοι είναι οι όροι συνεργασίας; Σε ποιο νομοθετικό πλαίσιο στηρίχτηκε; Σε τι συνίσταται η εκπαίδευση των ειδικευόμενων γιατρών και η παρουσία τους σε ιδιωτική κλινική; Ισχύει αυτό που διακηρύττει ο ιδιωτικός τομέας υγείας ή που υποστηρίζει η Διευθύντρια της Παιδιατρικής Κλινικής του «Αττικόν»;

Ποια είναι η ουσία εδώ πέρα, κύριε Υπουργέ; Προφανώς και ξέρουμε ότι όλα αυτά είναι παράνομα. Στις εξηγήσεις της η κ. Παπαγγέλου είπε ότι θα επιτρέπεται για λίγες ημέρες η απουσία των γιατρών και του υπόλοιπου προσωπικού για κάθε εκπαιδευτικό πρόγραμμα στο οποίο εκφράζουν την επιθυμία να συμμετέχουν. Δηλαδή θα γίνει αυτό που είπε και θεωρητικά το διέψευσε.

Τι προβλέπει ο νόμος για να παρακολουθήσουν οι γιατροί του ΕΣΥ ένα σπάνιο χειρουργείο; Ας πούμε ότι το «Ιασώ» έχει πιο σπάνια χειρουργεία από ό,τι το δημόσιο νοσοκομείο, το «Αττικόν», το μεγαλύτερο της χώρας. Θα πρέπει να πάρουν άδεια από το επιστημονικό συμβούλιο του νοσοκομείου στο οποίο είναι διορισμένοι και απαιτείται αίτηση και θέλει κάποιον χρόνο ημερών για να εγκριθεί και μπορεί να γίνεται σπάνια αυτό. Εσείς παρακάμπτετε δηλαδή αυτόν τον νόμο. Και τι κάνετε; Ένα ΣΔΙΤ.

Πόσο κοστίζει στο δημόσιο το ΣΔΙΤ αυτό, κύριε Πλεύρη; Η κ. Γκάγκα είπε ότι θέλει να προχωρήσει και σε άλλα ΣΔΙΤ. Το έχετε πει και εσείς. Ξέρετε, θα πάρουμε ΣΔΙΤ για εκπαίδευση από το πιο μεγάλο νοσοκομείο της χώρας, τη ναυαρχίδα του Εθνικού Συστήματος Υγείας, το «Αττικόν», και θα το στείλουμε σε ένα μικρό νοσοκομείο ιδιωτικό, να εκπαιδευτούν και να μάθουν κάτι παραπάνω. Είναι αστείο και μόνο που το συζητάμε.

Αλλά δεν είναι μόνο του, κύριε Πλεύρη. Έχετε με χιλιάδες τρόπους προσπαθήσει να κλείσετε το Παίδων Πεντέλης, πρώτα για να το κάνετε εμβολιαστικό κέντρο. Δεν πέρασε αυτό, γιατί ήταν κατακραυγή τεράστια. Πουθενά στον κόσμο δεν έχει ξαναγίνει να κλείσει νοσοκομείο για να γίνει εμβολιαστικό κέντρο. Μετά για άλλους λόγους κλείνατε τις πτέρυγές του, για να τους βγάλετε όμως πάλι από το σύστημα. Έχετε απαξιώσει πλήρως με τρεις χιλιάδες χειρουργεία σε αναμονή το «Αγία Σοφία». Το «Αγλαΐα Κυριακού» καταρρέει. Η κ. Γκάγκα ανακοίνωσε ότι δεν θα κάνει καν παιδοχειρουργική καρδιοχειρουργική κλινική όταν φτιαχτεί το νοσοκομείο στη Θεσσαλονίκη κ. ο. κ.. Και με την Πάτρα αντίστοιχα.

Διαλύεται όλο το κομμάτι που είναι Παίδων δημόσιο, γιατί ξέρετε πάρα πολύ απλά, κύριε Πλεύρη, ότι ο κάθε πολίτης μπορεί να μην πάει να χειρουργηθεί ο ίδιος γιατί δεν έχει χρήματα, αλλά για το παιδί του θα πουλήσει μέχρι και τα νεφρά του για να πάει.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, ολοκληρώστε, παρακαλώ.

**ΚΡΙΤΩΝ - ΗΛΙΑΣ ΑΡΣΕΝΗΣ:** Το ξέρετε και το ξέρουν και θέλουν να πάρουν αυτή την αγορά, αγορά της ντροπής.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στη δευτερολογία μου θα σας απαντήσω και για τα Νοσοκομεία Παίδων που είπατε.

Πάμε τώρα στο θέμα που έχετε θέσει. Πραγματικά δεν μπορώ να καταλάβω την ερώτηση και πραγματικά δεν μπορώ να καταλάβω την αντίδραση. Θεωρώ ότι είναι στα όρια -αυτή η αντίδραση- της πλήρους ιδεολογικής εμμονής η οποία υπάρχει.

Μπορούμε να ξεκαθαρίσουμε κάτι; Ίσως να μην το θέλετε τα κόμματα της Αριστεράς. Στη χώρα μας, όπως και σε όλο τον κόσμο, υπάρχει δημόσιος, υπάρχει και ιδιωτικός τομέας στο κομμάτι της υγείας, όπως υπάρχει και στην παιδεία, όπως υπάρχει σε πολλά και διαφορετικά σημεία. Οι δύο αυτοί τομείς δεν είναι εχθροί μεταξύ τους. Παρέχουν το αγαθό της υγείας. Μάλιστα συνεχώς μου κάνετε ερωτήσεις -ενώ δεν σας αρέσει η ιδιωτική υγεία- για το τι αποζημιώνει ο ΕΟΠΥΥ.

Πέρα από μια θέση ενδεχομένως του Κομμουνιστικού Κόμματος Ελλάδος που είναι ξεκάθαρη, ότι δεν θα έπρεπε να υπάρχουν όλα αυτά και να είναι όλα σε μια δημόσια σφαίρα, τον ΣΥΡΙΖΑ και το ΜέΡΑ25 δεν τα έχω καταλάβει. Όταν αποζημιώνει ο ΕΟΠΥΥ και πηγαίνει κάποιος σε ιδιωτική κλινική, εκεί είναι καλή η ιδιωτική κλινική; Βγείτε και πείτε ο ΣΥΡΙΖΑ και το ΜέΡΑ25 «καμμία σχέση των ιδιωτικών κλινικών με τον ΕΟΠΥΥ» και πείτε στους πολίτες ότι δεν θα μπορείτε να πηγαίνετε σε ιδιωτικές κλινικές. Θα πηγαίνετε μόνο στο δημόσιο σύστημα.

Μέσα, λοιπόν, σε αυτό το πλαίσιο, κύριε Αρσένη, η επίθεση που έχει δεχτεί η κ. Παπαευάγγελου ξεπερνά την κοινή λογική. Έρχεται, λοιπόν, το Πανεπιστήμιο ΕΚΠΑ, το οποίο έχει αυτοδιοίκητο και στοιχειωδώς θα έπρεπε να γνωρίζετε ότι δεν εμπλέκεται το Υπουργείο Υγείας στα θέματα του πανεπιστημίου, και κάνει μια σύμβαση το πανεπιστήμιο, η συγκεκριμένη κλινική, η Γ΄ Παιδιατρική Κλινική, περνάει από την Ιατρική Σχολή και εγκρίνεται από τον Πρόεδρο της Ιατρικής Σχολής να μπορεί να έχει μια επιστημονική συνεργασία με το «Ιασώ». Η Γ΄ Παιδιατρική Κλινική βρίσκεται σε νοσοκομείο που ανήκει και στο ΕΣΥ, στο Νοσοκομείο «Αττικόν», που ανήκει στο ΕΣΥ. Το νοσοκομείο ανήκει στο ΕΣΥ, είναι πανεπιστημιακό το νοσοκομείο. Η πανεπιστημιακή κλινική, λοιπόν, απασχολεί και γιατρούς του ΕΣΥ και έτσι είναι όλες οι πανεπιστημιακές κλινικές. Δεν έχουν μόνο γιατρούς πανεπιστημιακούς. Απασχολούν και γιατρούς του ΕΣΥ.

Δίνεται, λοιπόν, η δυνατότητα από μια συνεργασία να μπορεί -στον βαθμό που το επιθυμεί κάποιος και αφού έχει δοθεί και έγκριση από το επιστημονικό συμβούλιο του νοσοκομείου και σύμφωνη γνώμη του διοικητικού συμβουλίου του νοσοκομείου, με την ιδιότητα του παρατηρητή και μόνο, που σημαίνει ότι δεν μπορεί να κάνει καμμία πράξη- να πάει να παρακολουθήσει μια επέμβαση η οποία γίνεται σε μια ιδιωτική κλινική για εκπαιδευτικούς λόγους. Αυτή είναι όλη η ιστορία.

Κάποιος μπορεί να πάρει μια εκπαιδευτική άδεια και να σηκωθεί να πάει σε μια ξένη χώρα και να λείπει τρεις μήνες. Δεν θα αντιδράσει κανείς εδώ. Θα πει ότι είναι πάρα πολύ λογικό, πήρε μια εκπαιδευτική άδεια, πήγε στο εξωτερικό, για να διευρύνει το επιστημονικό του επίπεδο. Εδώ πέρα, λοιπόν, κάνουμε θέμα στο αν σε περίπτωση που το θέλει κάποιος γιατρός, οποιασδήποτε φύσεως, ειδικευόμενος, οτιδήποτε, υπάρχει ένα ειδικό χειρουργείο το οποίο μπορεί να γίνεται και μπορεί ενδεχομένως μια ιδιωτική κλινική σε αυτό το κομμάτι να έχει μια καλή τεχνογνωσία -δεν ξέρω το επίπεδο της τεχνογνωσίας που μπορεί να υπάρχει- να πάει να παρακολουθήσει ως παρατηρητής.

Να σας το πω και ανάποδα. Και να έρθει και ένας γιατρός που εργάζεται σε ιδιωτική κλινική και να μπει να παρακολουθήσει μια επέμβαση σε ένα δημόσιο νοσοκομείο, αυτό τι κάνει τελικά; Ανεβάζει συνολικά το επιστημονικό επίπεδο της χώρας, διότι μεταξύ τους οι κλινικές συνεργάζονται. Εξηγήστε μου, λοιπόν, πού είναι το κακό.

Βγήκατε όλοι για να διαμαρτυρηθείτε. Ποιο είναι το κακό; Δηλαδή, είναι κακό ένας γιατρός που εργάζεται στο ΕΣΥ να πάει να δει σε μια ιδιωτική κλινική μια ειδική εκπαιδευτική δραστηριότητα η οποία γίνεται, να διευρύνει τους ορίζοντές του και αντίστοιχα ένας γιατρός που εργάζεται στο «Υγεία», στο «Ιατρικό», στο «Metropolitan», στο «Ιασώ», σε μια συνεργασία που θα υπάρχει, να μπορεί να δει σε μια πανεπιστημιακή κλινική πώς γίνεται ένα χειρουργείο και να μπορεί μετά αυτό το οποίο μαθαίνει να το μεταφέρει στη δική του γνώση;

Αυτές, λοιπόν, είναι υγιέστατες συμπράξεις, δεν έχουν κανένα απολύτως πρόβλημα, είναι εκπαιδευτικές και ανεβάζουν συνολικά το επίπεδο. Οι μόνοι που μπορεί να αντιδρούν εδώ πέρα είναι αυτοί που εμμονικά και μόνο θεωρούν ότι οτιδήποτε είναι ιδιωτικό είναι κακό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, λέτε ότι δεν υπάρχει πόλεμος μεταξύ του δημόσιου και ιδιωτικού τομέα της υγείας. Τότε, αλήθεια, γιατί ο ιδιωτικός βάζει την Κυβέρνησή σας να λεηλατήσει το δημόσιο; Αυτό δεν είναι πόλεμος; Γιατί αυτό δεν κάνετε συστηματικά; Αυτή δεν είναι η λεηλασία σας, η διάλυση και η ιδιωτικοποίηση του δημόσιου τομέα υγείας, του ΕΣΥ, πάση θυσία και η θυσία ήταν το 98% των νεκρών, διασωληνωμένων εκτός ΜΕΘ και στις ΜΕΘ -από τότε που προχωρήσατε και στις αναστολές- που φτάσαμε μέχρι και το 93%; Αυτή δεν είναι η διάλυση; Αυτός δεν είναι ο πόλεμος που έχετε εξαπολύσει στο δημόσιο σύστημα υγείας πάση θυσία; Ναι, προφανώς.

Εγώ προσωπικά πιστεύω ότι θα πρέπει το δημόσιο σύστημα υγείας να είναι το μόνο σύστημα υγείας που έχουμε, σαφέστατα. Η υγεία δεν πρέπει να είναι εμπόρευμα, σαφέστατα.

Για να δούμε, όμως, λίγο παρακάτω. Ακούστε τι γράφει εδώ πέρα: «Η ιδιωτική πρωτοβουλία είναι η πιο αποδοτική. Το κράτος παρεμβαίνει μόνο εκεί που αδυνατεί ο ιδιωτικός τομέας, για να επωμιστεί τα κόστη κατασκευής των υποδομών.». Τι σας θυμίζουν όλα αυτά; Αυτό δεν είναι το δόγμα που εφαρμόζει η Κυβέρνηση; Είναι τα άρθρα 7 και 9 του «Carta del Lavoro» του 1927, του καταστατικού χάρτη του φασιστικού κράτους Μουσολίνι. Αυτή είναι η πολιτική σας. Αυτό είναι που εφαρμόζετε. Αυτή είναι η ραχοκοκαλιά σας.

Φασισμός δεν είναι μόνο οι ανατάσεις χεριών στα δικαστήρια, οι σβάστικες και τα ξερονήσια. Φασισμός είναι όταν δεν αφήνεις καμμία επιλογή στον άνθρωπο να πει «όχι» σε ό,τι του προτείνει η ολιγαρχία, γιατί τον έχεις αφαιμάξει για την υγεία, τον έχεις αφαιμάξει για την παιδεία, τον έχεις αφαιμάξει, του παίρνεις το σπίτι, οι λογαριασμοί είναι τέτοιοι που δεν μπορεί να πληρώσει. Αυτό είναι το ίδιο που κάνει ο φασισμός και γι’ αυτό συμπίπτουν αυτά που κηρύσσετε εσείς ως Κυβέρνηση με την «Carta del Lavoro» του Μουσολίνι.

Έχετε, κύριε Πλεύρη, εσείς προσωπικά επιλέξει να δώσετε τα πάντα στον ιδιωτικό τομέα, χωρίς να μας πείτε ποτέ πόσο κοστίζει. Μας λέτε: «Εμείς θέλουμε να έχει πρόσβαση ο πολίτης στις υπηρεσίες υγείας, δεν μας ενδιαφέρει αν είναι δημόσιος ή ιδιωτικός τομέας.». Δεν μας είπατε ποτέ πόσο κοστίζει, πόσες φορές πάνω κοστίζει στο δημόσιο σύστημα το ότι πηγαίνουν στις ιδιωτικές κλινικές οι άνθρωποι, γιατί είχατε απαγορεύσει τα χειρουργεία ξανά και ξανά και ήταν υποχρεωμένοι για να σωθούν να πάνε στις ιδιωτικές κλινικές, γιατί κλείνετε τις παιδιατρικές κλινικές και είναι υποχρεωμένοι να πάνε στις ιδιωτικές κλινικές, γιατί διαλύετε το σύστημα, γιατί δεν παίρνετε γιατρούς, γιατί δεν υπάρχει δυνατότητα. Και έτσι, παρ’ όλο που όλοι όταν βρεθούν σε μια δυσκολία θα πάνε μόνο στο δημόσιο σύστημα, εσείς κάνετε ό,τι μπορείτε για να το ροκανίσετε. Παρ’ όλο που δεν έβαλε ούτε δευτερόλεπτο πλάτη ο ιδιωτικός τομέας στην πανδημία, εσείς συνεχίζετε να ενισχύετε τον ιδιωτικό τομέα.

Και μας λέει η κ. Γκάγκα για τις επιτυχημένες πρακτικές κατά τη διάρκεια της πανδημίας. Ποιες επιτυχημένες πρακτικές, κύριε Πλεύρη; Αναφέρεται στο ότι οι κλινικές με το που νοσούσε ο καλοπληρωμένος πελάτης τους...

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αρσένη, συγγνώμη λίγο, γνωρίζετε πολύ καλά ότι ο κοινοβουλευτικός έλεγχος έχει ένα συγκεκριμένο περιεχόμενο και κινούμαστε...

**ΚΡΙΤΩΝ - ΗΛΙΑΣ ΑΡΣΕΝΗΣ:** Αφορά αυτό ακριβώς το πλαίσιο.

**ΠΡΟΕΔΡΕΥΩΝ (Γεώργιος Λαμπρούλης):** Ακούστε με, σας παρακαλώ, με ηρεμία, εγώ θέλω να εξηγήσω κάποια πράγματα. Τώρα, εάν είναι να κάνουμε συνολική πολιτική αντιπαράθεση, νομίζω ότι δεν είναι η ώρα, η στιγμή, αλλά και η διαδικασία τέτοια. Συνήθως -και έτσι είναι η διαδικασία μάλλον- αναφερόμαστε ή συζητούμε τα της ερώτησης. Φυσικά, από το Προεδρείο πάντα υπάρχει ανοχή, σίγουρα τα ζητήματα είναι πολιτικά, μπορεί να γίνονται αναφορές, αλλά τώρα εσείς κάνετε ολόκληρη ομιλία -αν μου επιτρέπεται αυτός ο όρος- αξιοποιώντας τον χρόνο μιας επίκαιρης ερώτησης. Δεν είναι η διαδικασία αυτή. Ας μείνουμε στα όρια της ερώτησης. Αυτός είναι ο χαρακτήρας του κοινοβουλευτικού ελέγχου και περιμένουν και άλλοι συνάδελφοι, «τρώμε» και χρόνο και εγώ συγγνώμη τώρα που παρενέβην.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι, είστε εξαιρετικός…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, ολοκληρώστε, όμως, έτσι;

**ΚΡΙΤΩΝ -ΗΛΙΑΣ ΑΡΣΕΝΗΣ:** Ολοκληρώνω.

Θέλω να σας πω, όμως, τον λόγο. Η κ. Γκάγκα, απαντώντας σε αυτό το ζήτημα δημόσια, είπε ότι πατάει πάνω στις ΣΔΙΤ και στις συνεργασίες που έγιναν με τον ιδιωτικό τομέα στον COVID. Γι’ αυτό αναλύω τι έγινε στη συνεργασία με τον ιδιωτικό τομέα στον COVID, γιατί η κ. Γκάγκα αυτό είπε απαντώντας σε αυτό ακριβώς το ζήτημα, γι’ αυτό το χρησιμοποιώ.

Και ολοκληρώνω, όμως, κύριε Πρόεδρε, και ευχαριστώ πολύ για την ανοχή.

Οπότε είχαμε κλινικές στις οποίες αυτή η συνεργασία που περιγράφει η κ. Γκάγκα απαντώντας σε αυτή τη ΣΔΙΤ «Αττικόν» με «Ιασώ Παίδων», τι συνεργασία ήταν; Με το που νοσούσε ο καλοπληρωμένος πελάτης των ιδιωτικών κλινικών τον έστελναν -τον πετούσαν για την ακρίβεια- στο δημόσιο σύστημα. Εκεί πέρα, σε αυτές τις κλινικές πάτε να εκπαιδεύσετε τους ανθρώπους από το «Αττικόν».

Ο στόχος σας είναι η διάλυση της Παιδιατρικής Κλινικής, γιατί εκεί πέρα ξέρετε ότι ό,τι και να γίνει, ό,τι έχει και δεν έχει, ό,τι μπορεί να κάνει ο γονέας θα το κάνει, προκειμένου το παιδί του να μπορέσει να κάνει αυτή την εγχείρηση που χρειάζεται. Γι’ αυτό κλείνετε και διαλύετε τα δημόσια παιδιατρικά νοσοκομεία και σε αυτό το πλαίσιο εντάσσεται αυτό, όχι καθόλου τυχαία, στο Παίδων του «Αττικόν», του μεγαλύτερου νοσοκομείου του Εθνικού Συστήματος Υγείας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αφού, λοιπόν, δεν είχαμε να πούμε τίποτα για την ερώτηση, παρά μόνο στα τελευταία δέκα δευτερόλεπτα που μιλήσατε, μπήκατε σε μια διαδικασία που ξεκίνησε από το φασιστικό κόμμα της Ιταλίας και τα άρθρα στο καταστατικό του και το κατά πόσο, εάν συνεργάζεσαι τελικά με τους ιδιώτες, αυτό είναι απόρροια της φασιστικής ιδεολογίας. Αυτό λίγο-πολύ μας είπατε. Όλος ο καπιταλιστικός κόσμος, δηλαδή, που συνεργάζεται με τους ιδιώτες το πήρε από το καταστατικό του φασιστικού κόμματος του Μουσολίνι.

Και επειδή μιλήσατε για επιλογές, προφανώς στον ελεύθερο κόσμο οι επιλογές είναι ευρύτερες και οι επιλογές δημοσίου και ιδιωτικού τομέα είναι ελευθερία επιλογής. Αυτό που θέλετε εσείς, να είναι όλα μόνο δημόσια, στερεί την επιλογή για την οποία πριν μιλούσατε και λέγατε ότι υπάρχει ανάγκη να έχει επιλογές ο άνθρωπος.

Δύο πράγματα μόνο για αυτό το οποίο είπατε, γιατί πάλι είπατε ένα σωρό ανακρίβειες. Πάμε να δούμε τι έγινε με τον ιδιωτικό τομέα στο κομμάτι της κρίσης. Και πάλι αναφέρομαι, γιατί ξέρετε εμένα μου αρέσει η ιδεολογική αντιπαράθεση. Και δεν μπορείτε να τη βάλετε εσείς αυτή την ιδεολογική αντιπαράθεση, αυτή μπορεί να τη βάλει το Κομμουνιστικό Κόμμα Ελλάδας, γιατί εσείς είστε γιαλαντζί σε αυτά. Το Κομμουνιστικό Κόμμα Ελλάδας έρχεται και λέει «επίταξη, δεν πληρώνουμε τίποτα, παίρνετε, δεν υπάρχει ιδιωτικός τομέας». Αυτό προφανώς δεν ήταν επιλογή.

Η επιλογή που ήταν στη συνεργασία τι ήταν; Ότι πήραμε κλίνες ΜΕΘ και είχαμε το σύνολο των κλινών ΜΕΘ που διαχειρίζονταν από το ΕΚΑΒ και τις πληρώναμε, ότι πήραμε τριακόσιες κλίνες ΜΕΘ, τριακόσιες απλές κλίνες COVID στη Θεσσαλονίκη, διακόσιες στη Θεσσαλία και στην Αθήνα είχαμε σύστημα συνεργασιών, που από επιλογή το δημόσιο σύστημα ήθελε τα βαριά περιστατικά να τα διαχειρίζεται το ίδιο, γιατί είχε αναπτύξει μια μεγαλύτερη τεχνογνωσία.

Αναφέρετε πόσο στοιχίζουν και πόσες φορές είναι πάνω. Παράλληλα, θα ψάξω να βρω -γιατί θα μου έχετε κάνει σίγουρα ερώτηση, όπως μου έχουν κάνει όλα τα κόμματα- για το clawback. Το ξέρετε το clawback; Το clawback μάς λένε ότι είναι σοσιαλιστικό μέτρο, γιατί υπάρχει ταβάνι χρημάτων που παίρνουν οι ιδιωτικές κλινικές και άμα κάνουν υπέρβαση αυτών των χρημάτων τούς τα παίρνει πίσω το κράτος. Με αυτόν, λοιπόν, τον τρόπο η παροχή που παίρνει το κράτος από τις ιδιωτικές κλινικές είναι πολύ φθηνότερη, γιατί τελικά δεν πληρώνει στο ΚΕΝ το οποίο έχει προϋπολογίσει το κράτος, αλλά λόγω της υπέρβασης που υπάρχει και παίρνοντας πίσω, μεσοσταθμικά το clawback στις ιδιωτικές κλινικές είναι γύρω στο 25%. Άρα παίρνει 25% λιγότερο από τα ΚΕΝ που πληρώνει στο δημόσιο νοσοκομείο, γιατί η τιμή των ΚΕΝ είναι ίδια, το κλειστό ενοποιημένο νοσήλιο. Άρα με το clawback παίρνουμε 25% λιγότερο.

Πάμε τώρα στο συγκεκριμένο το οποίο λέτε: Το συγκεκριμένο είναι πάρα πολύ απλό. Το πανεπιστήμιο συνεργάζεται, η πανεπιστημιακή κλινική συνεργάζεται, έχει το δικαίωμα στο αυτοδιοίκητό του να συνεργάζεται με οποιονδήποτε επιθυμεί. Μέσα σε αυτό το πλαίσιο της συνεργασίας, που είναι καθαρά εκπαιδευτική, μπορούν να μεταφέρονται γιατροί, προκειμένου να μαθαίνουν μία εξειδίκευση η οποία υπάρχει ή να διευρύνουν τις γνώσεις, εάν το επιθυμούν, μόνο ως παρατηρητές, που σημαίνει ότι δεν μπορούν να κάνουν ιατρική πράξη, μπορούν μόνο να παρακολουθήσουν. Αυτό που θα έκαναν πηγαίνοντας σε ένα συνέδριο ή πηγαίνοντας στο εξωτερικό το κάνουν εδώ μέσα. Είναι πάρα πολύ λογικό. Δεν υπάρχει καμμία υφαρπαγή γιατρών που λέτε, αυτή τη στιγμή αντιθέτως υπάρχει μια συνεργασία που βελτιώνει κατά πολύ το επιστημονικό επίπεδο των γιατρών.

Και, κύριε Αρσένη, επειδή έχει γίνει μία σπέκουλα σε αυτό το πράγμα, εγώ έβγαλα και τα στοιχεία: Δύο χιλιάδες οκτακόσια πενήντα τρία χειρουργεία ήταν το 2019 στο Παίδων, σήμερα είναι δύο χιλιάδες εννιακόσια είκοσι πέντε. Βγάλαμε προκήρυξη για να καλυφθούν άμεσα οι θέσεις, μεταφέραμε δύο αναισθησιολόγους και το σημαντικότερο το οποίο κάνουμε θα σας το πω τώρα, για να καταλάβετε πώς κάποια πράγματα διογκώνονται.

Ζήτησα από τη διοίκηση του Νοσοκομείου Παίδων να έρθει σε επικοινωνία με όλη αυτή τη λίστα που υπάρχει. Ήδη έχει γίνει επαφή με τα χίλια τετρακόσια άτομα. Από τα χίλια τετρακόσια άτομα, τα τριακόσια είκοσι παραμένουν στη λίστα που θέλουν να χειρουργηθούν. Τριακόσιοι ογδόντα αναζητούνται ακόμα, καθώς έχουν γίνει τρεις κλήσεις και δεν τους βρίσκουν τους συγκεκριμένους ανθρώπους, οπότε να σας προσθέσω και αυτούς σε αυτόν τον αριθμό, επομένως φτάνουν τους επτακόσιους. Το υπόλοιπο τμήμα ή έχει χειρουργηθεί ή βρισκόταν σε λίστα άλλων νοσοκομείων ή δεν ενδιαφέρεται να χειρουργηθεί, γιατί, δυστυχώς, δεν είχε γίνει ποτέ και εκκαθάριση αυτής της λίστας που ακολουθούταν.

Εμείς λοιπόν τι κάνουμε; Το ενισχύουμε, εκκαθαρίζουμε τη λίστα, η οποία υπολογίζεται ότι θα είναι κάτω από το 50% από αυτή τη λίστα η οποία αναφέρεται και με την ενίσχυση που γίνεται, αλλά και σε συνεργασία με ιδιωτικό τομέα. Διότι μέσα στις προτάσεις που κάνει η ΕΙΝΑΠ και η ΟΕΝΓΕ, ξέρετε ποια είναι; Αν χρειαστεί, να έρθουν αναισθησιολόγοι από τον ιδιωτικό τομέα για να ενισχύσουν. Εκεί είναι κακός ο ιδιωτικός τομέας, αν μας δώσει αναισθησιολόγους και μας τους ενισχύσει για ένα χρονικό διάστημα να βγουν τα χειρουργεία; Εκεί είναι κακός ο ιδιωτικός τομέας; Ή είναι κακός ο ιδιωτικός τομέας άμα χρειαστούμε και γίνουν χειρουργεία χωρίς να πληρώσει καθόλου συμμετοχή ο πολίτης;

Άρα ας αφήσουμε τις εμμονές. Το δημόσιο αγαθό είναι η υγεία και αυτό θέλουμε να παράσχουμε, χωρίς να πληρώνει ο πολίτης.

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε με την τρίτη με αριθμό 1044/26-9-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Για την άμεση πρόσληψη μόνιμου προσωπικού όλων των ειδικοτήτων στο Κέντρο Υγείας Σαμοθράκης, ώστε να ικανοποιούνται οι αυξανόμενες ανάγκες».

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Θα πάμε στη Σαμοθράκη, κύριε Υπουργέ, ένα ξεχωριστό και πολύ όμορφο νησί, όπου βέβαια το κέντρο υγείας που υπάρχει εκεί -εδώ και αρκετά χρόνια, δεν είναι σημερινό μόνο το πρόβλημα- βρίσκεται σε μία πορεία, θα έλεγε κανείς, υποβάθμισης και απαξίωσης, καθώς είναι αποδυναμωμένο, υποστελεχωμένο από ιατρικό προσωπικό.

Βεβαίως, η αιτία είναι γνωστή -και αυτή διαχρονική- η διαχρονική υποχρηματοδότηση της υγείας και εν προκειμένω της πρωτοβάθμιας φροντίδας υγείας. Το αποτέλεσμα, βεβαίως, για το Κέντρο Υγείας της Σαμοθράκης -και φοβάμαι ότι αυτή η εικόνα αφορά λίγο πολύ σχεδόν όλα τα κέντρα υγείας στην περιφέρεια- το βιώνουν οι ίδιοι οι εργαζόμενοι με την εντατικοποίηση της εργασίας τους -δουλεύουν, κυριολεκτικά, στα όριά τους- το βιώνουν, όμως, και οι τρεις χιλιάδες κάτοικοι του νησιού και οι επισκέπτες του νησιού, που το καλοκαίρι είναι πάρα πολλοί, είναι χιλιάδες, γιατί δεν μπορούν να καλύψουν τις σύγχρονες ανάγκες στην υγεία που έχουν.

Όπως είπαμε, καλείται το κέντρο υγείας να καλύψει έναν πληθυσμό τριών χιλιάδων κατοίκων, που το καλοκαίρι αυξάνεται, αλλά η στελέχωση αυτού του κέντρου υγείας για ένα ολόκληρο νησί, παρά το ότι ο οργανισμός του προβλέπει έξι γιατρούς αυτή τη στιγμή υπάρχουν οι μισοί, υπάρχουν τρεις. Δεν υπάρχει γενικός γιατρός ή παθολόγος -ακόμα ένας που χρειάζεται δηλαδή- δεν υπάρχει χειρουργός, δεν υπάρχει οδοντίατρος. Γιατί; Αυτές οι ιατρικές ανάγκες δεν υπάρχουν για τους κατοίκους του νησιού; Και βεβαίως δεν υπάρχει καρδιολόγος, αν και μπορεί να πει κανείς ότι είναι σύμφωνο με τον οργανισμό αυτού του κέντρου υγείας, επειδή δεν προβλέπεται η παρουσία καρδιολόγου στο νησί, κάτι που, προφανώς, είναι λάθος γιατί και οι κάτοικοι στη Σαμοθράκη αντιμετωπίζουν τέτοιου είδους προβλήματα. Και υπάρχει και σοβαρό πρόβλημα στο ασθενοφόρο του νησιού, που δεν μπορεί να καλύψει και τις τρεις βάρδιες, που οφείλει να καλύπτει, στο εικοσιτετράωρο.

Με βάση, λοιπόν, αυτά που σας παρέθεσα, κύριε Υπουργέ, σας ρωτάμε ποια μέτρα -και αν σκοπεύει βεβαίως- θα πάρει η Κυβέρνηση για να στελεχώσει αυτό το Κέντρο Υγείας της Σαμοθράκης με μόνιμο, όμως, προσωπικό -και έχει σημασία η λέξη «μόνιμο»- έτσι ώστε να ικανοποιηθούν οι ανάγκες της υγείας και για τους κατοίκους, αλλά και για τους επισκέπτες αυτού του νησιού.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Δελή.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, θα αναφερθώ πρώτα απ’ όλα στο κομμάτι που έχει να κάνει με το ΕΚΑΒ, το οποίο θέτετε στην ερώτησή σας, να δούμε τι ενέργειες γίνονται και εν συνεχεία για τη στελέχωση, αντιλαμβανόμενος -παρ’ όλο που δεν είχα την τύχη να επισκεφτώ τη Σαμοθράκη- ότι είναι μια ιδιαίτερη περίπτωση, ακριβώς γιατί πρόκειται για ένα απομακρυσμένο νησί το οποίο έχει και ιδιαίτερες ανάγκες για τους κατοίκους.

Στο κομμάτι τώρα του ΕΚΑΒ, πραγματοποιήθηκε πρόσληψη της μοναδικής αίτησης που υπήρχε -επικουρικό προσωπικό, όχι για μόνιμο προσωπικό- ως πλήρωμα ασθενοφόρου και έχει γίνει εισήγηση από το ΕΚΑΒ για τη δημιουργία σταθμού ΕΚΑΒ, ώστε να υπάρχει η δυνατότητα μετακίνησης και από το αντίστοιχο προσωπικό του φορέα, να μπορεί να μετακινηθεί το προσωπικό.

Αυτή τη στιγμή υπηρετούν, οδηγοί - πλήρωμα ασθενοφόρου, τέσσερις και με τη συνεργασία του Δημάρχου της Σαμοθράκης διατέθηκε και ένας οδηγός επαγγελματικής κατηγορίας Γ΄ ώστε να μπορεί να καλύπτει την κίνηση του ασθενοφόρου. Το ΕΚΑΒ θα προχωρήσει, σε συνεργασία με την οποία έχουμε εμείς τη δημιουργία νέων τομέων, με βάση τις ανάγκες για την κάλυψη της περιοχής. Και αντίστοιχα, σε επίπεδο επικουρικού προσωπικού στις θέσεις οι οποίες υπάρχουν τώρα και είναι να βγουν, προβλέπεται να υπάρξει ενίσχυση του ΕΚΑΒ συνολικά, άρα να καλυφθούν και ανάγκες για τη Σαμοθράκη, καθώς επίσης και στην προκήρυξη για μόνιμο, πλέον, προσωπικό -το οποίο υπολογίζουμε ότι θα βγει τον Νοέμβριο και είναι εννιακόσιες δέκα θέσεις μόνιμου προσωπικού- περιλαμβάνονται και διασώστες του ΕΚΑΒ.

Αναφορικά τώρα με το ιατρονοσηλευτικό προσωπικό, υπηρετούν τρεις γιατροί -όπως είπατε- γενικής ιατρικής και υπάρχουν και τρεις γιατροί υπηρεσίας υπαίθρου -το αγροτικό δηλαδή- και παράλληλα προχώρησε και ενισχύθηκε με πρόσληψη τεσσάρων νοσηλευτών -το ένα άτομο ως πλήρωμα ασθενοφόρου, που σας είπα, μια διοικητική υπάλληλος και ένας τεχνολόγος ιατρικών εργαστηρίων- εξαντλώντας όλα τα αιτήματα που υπήρχαν στη λίστα. Δηλαδή ό,τι αίτημα έγινε, ικανοποιήθηκε. Έγινε προκήρυξη δύο θέσεων σε βαθμό διευθυντή, ώστε να υπάρχει κίνητρο, γιατί το γνωρίζετε όταν βγαίνουν οι θέσεις σε υψηλότερο βαθμό υπάρχει κίνητρο, δυστυχώς, όμως κατέληξαν άγονες.

Είναι σημαντικό, όμως, ότι ενώ για δέκα χρόνια στη Σαμοθράκη δεν υπήρχε παιδίατρος, από το 2020 υπηρετούν δύο παιδίατροι -ο ένας, βέβαια, είναι με τη σύμβαση μίσθωσης έργου, ο άλλος βρίσκεται κανονικά- οπότε ικανοποιείται η κάλυψη του παιδιατρικού πληθυσμού. Και υπάρχει ένας ευρύτερος προγραμματισμός για τα κέντρα υγείας που έχει να κάνει και με την ενίσχυσή τους μέσω του Ταμείου Ανάκαμψης με υλικοτεχνική υποδομή, αλλά και με ανθρώπινο δυναμικό και μέσα στο επόμενο στάδιο θα θελήσουμε να υπάρξουν και περισσότερα κίνητρα, πέρα από τη θέση, ειδικά για τις ακριτικές περιοχές για να μη βγαίνουν άγονες οι προκηρύξεις.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Η απάντηση του Υπουργού δεν καλύπτει, φυσικά, τις ανάγκες, είναι φανερό, σε σχέση με τα αιτήματα που παρέθεσα πριν από λίγο.

Θα ξεκινήσω κι εγώ με το ΕΚΑΒ που πράγματι δεν υπάρχει στη Σαμοθράκη σταθμός ΕΚΑΒ και θα έπρεπε ήδη να έχει δημιουργηθεί, έτσι ώστε να αντιμετωπιστούν τα προβλήματα. Όλα αυτά τα οποία είπατε σε σχέση με τον δήμαρχο, με τον εργαζόμενο που έφυγε από εκεί και πήγε εκεί, με συγχωρείτε αλλά πρόκειται για μπαλώματα. Το ΕΚΑΒ έχει ανάγκη από επαγγελματίες διασώστες. Η δουλειά τους είναι εξαιρετικά κρίσιμη και τα παραπέμψατε βεβαίως και εσείς στο μέλλον, όταν και εφόσον δημιουργηθούν αυτές οι συνθήκες και ληφθούν αυτές οι αποφάσεις.

Θα ήθελα, όμως, να σας διαβάσω και την ερώτηση που είχαμε καταθέσει, κύριε Υπουργέ, το περασμένο καλοκαίρι, τον Ιούνιο αλλά δεν ξέρω τι συμβαίνει εκεί στο Υπουργείο Υγείας και δεν απαντώνται αυτές οι γραπτές ερωτήσεις, παρά το ότι είστε υποχρεωμένοι με βάση τον Κανονισμό της Βουλής. Σε αυτή, λοιπόν, την γραπτή ερώτηση που είχαμε καταθέσει στις 8 Ιουνίου του 2022 μεταφέραμε την κραυγή αγωνίας των εργαζομένων του ΕΚΑΒ που -είναι δημοσιοποιημένο αυτό- λένε οι άνθρωποι ότι «σας γνωστοποιούμε ότι το κέντρο υγείας έχει έλλειψη προσωπικού πληρώματος ασθενοφόρου γι’ αυτόν τον λόγο η νυχτερινή βάρδια από τις έντεκα το βράδυ έως τις επτά το πρωί δεν διαθέτει ασθενοφόρο όχημα». Αλίμονο, δηλαδή, αν συμβεί κάτι αυτές τις ώρες. «Επανειλημμένα έχουμε ενημερώσει τις αρμόδιες αρχές, όμως, δυστυχώς το πρόβλημα παραμένει άλυτο» και συνεχίζει να είναι άλυτο κατά πάσα πιθανότητα -έτσι φαίνεται- παρά τα όσα είπατε εσείς.

Έρχομαι τώρα στο υπόλοιπο σε σχέση με το νοσηλευτικό προσωπικό και με το ιατρικό προσωπικό. Νομίζω ότι αποδεχθήκατε την έλλειψη της μειωμένης κάλυψης του οργανογράμματος του Κέντρου Υγείας της Σαμοθράκης. Μιλήσατε για άγονους διαγωνισμούς, για άγονες προκηρύξεις. Δεν ξέρω αν σας έχει προβληματίσει εκεί στο Υπουργείο, όχι μόνο εσάς προσωπικά, αλλά συνολικά την Κυβέρνηση, αλλά και τις προηγούμενες κυβερνήσεις, η οικονομική πλευρά του ζητήματος. Δηλαδή, να πάει ένας γιατρός με έναν μισθό -ας μην τον αναφέρω, εν πάση περιπτώσει- σε ένα νησί απομακρυσμένο. Είναι και οι συνθήκες εργασίας, εγώ θα έλεγα και οι συνθήκες διαμονής, έτσι όπως αναδείχθηκαν με αυτή την περίπτωση στη Μήλο πρόσφατα, όπου πήγε ένας γιατρός και δεν έβρισκε σπίτι για να μείνει. Για να μη μιλήσουμε και για την επιστημονική εξέλιξη του γιατρού, του επιστήμονα, ο οποίος επιλέγει μια τέτοια περιοχή. Νομίζω ότι θα πρέπει να ληφθούν όλα αυτά υπ’ όψιν στις προκηρύξεις έτσι ώστε να μην καθίστανται άγονες.

Από κει και πέρα, σε σχέση με τα κέντρα υγείας. Μας ενδιαφέρουν τα κέντρα υγείας. Μας ενδιαφέρουν ιδιαίτερα γιατί, κατά τη δική μας αντίληψη και προσέγγιση στο ζήτημα της υγείας, βεβαίως και προορίζονται ως πρωτοβάθμια φροντίδα υγείας. Έχουν, όμως, και έναν ακόμα πιο σημαντικό και κρίσιμο ρόλο, κύριε Υπουργέ. Έχουν τον ρόλο της πρόληψης. Οφείλουν να έχουν τον ρόλο της πρόληψης σε επίπεδο νησιού, σε επίπεδο πόλης, συνοικίας, οπουδήποτε βρίσκονται. Και σε αυτόν τον ρόλο με τέτοια υποστελέχωση, δυστυχώς, δεν μπορούν να ανταποκριθούν. Κι αν θέλετε αυτός ο ρόλος αναδείχθηκε ιδιαίτερα τώρα στα χρόνια της πανδημίας.

Σε σχέση με τον παιδίατρο, πέρα από το ότι έχουμε έναν ιδιώτη με τη σύμβαση έργου που είπατε κ.λπ., να πω ότι αποτελεί μια επιλογή όχι μόνο της Κυβέρνησης της Νέας Δημοκρατίας, αλλά όλων των υπόλοιπων κομμάτων σε σχέση με την υγεία, η συνύπαρξη δηλαδή του δημόσιου και του ιδιωτικού τομέα της υγείας, άσχετα αν το φωνάζουν ή όχι, αν το λένε. Αποτελεί επιλογή όλων των κομμάτων, πλην ΚΚΕ, γιατί όλα τα υπόλοιπα κόμματα θεωρείτε πολύ φυσιολογικό η υγεία να αποτελεί ένα εμπόρευμα. Γιατί εμπόρευμα αποτελεί.

Η επιλογή για την οποία μιλήσατε πριν, με συγχωρείτε, είναι επιλογή γι’ αυτούς που έχουν τη δυνατότητα να κάνουν την επιλογή. Δεν έχουν όλοι τη δυνατότητα να κάνουν επιλογή και να διαλέξουν νοσοκομείο. Γι’ αυτούς, λοιπόν, προορίζεται το δημόσιο και μάλιστα με το ελάχιστο πακέτο προσφορών, έτσι όπως διαμορφώνεται. Θα θέλαμε, εν πάση περιπτώσει, μια πιο ξεκάθαρη απάντηση σε σχέση με τη στελέχωση αυτού του κέντρου υγείας.

Μιας και το έφερε η κουβέντα κι επειδή έχω πάει αρκετές φορές στη Σαμοθράκη, το κέντρο υγείας είχε χωροθετηθεί κυριολεκτικά μέσα σε ένα ρέμα και στις μεγάλες πλημμύρες του 2017 έπαθε πολύ μεγάλες καταστροφές, οι οποίες αποκαταστάθηκαν μετά από πέντε χρόνια. Τέλος πάντων πέντε χρόνια πέρασαν, πάντως αποκαταστάθηκαν. Ίσως θα χρειαστεί να γίνουν και κάποιες αντιπλημμυρικές παρεμβάσεις για να μην έχουμε ξανά τέτοιου είδους προβλήματα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Βλέπετε πολλές φορές είναι πιο ωραίες οι καθαρές ιδεολογικές διαφωνίες και κουβέντες, γιατί εδώ πέρα πράγματι μπορείς να συζητήσεις και να πεις ότι είναι η διαφορετική αντίληψη η οποία υπάρχει. Διότι εμείς πιστεύουμε ότι το δημόσιο αγαθό μπορεί να παρέχεται από πολλά κανάλια, και κρατικά και ιδιωτικά. Εσείς ξεκάθαρα λέτε τη δική σας θέση. Όλα τα άλλα κόμματα στην πραγματικότητα λένε αυτό που λέμε εμείς, αυτή είναι η αλήθεια, αλλά απλώς δεν θέλουν να το πούνε και θέλουν να πουν ότι δήθεν είναι αντίθετοι.

Ένα σημαντικό, όμως, το οποίο είπατε, κι εκεί πιστεύω ότι υπάρχει γενικώς αντίληψη και δεν είναι θέμα ιδεολογικής προσέγγισης, πράγματι τα κέντρα υγείας και συνολικά η πρωτοβάθμια, δηλαδή ακόμα και η πρωτοβάθμια σε οποιονδήποτε τομέα βρίσκεται, παίζει πολύ σημαντικό ρόλο και στην πρόληψη. Μπορώ να το καταλάβω αυτό που λέτε γιατί ειδικά στα νησιά που υπάρχει ευχέρεια επαφής άμεσα με το κέντρο υγείας, με τη σωστή στελέχωση και την καλή υλικοτεχνική υποδομή μπορεί και σε ανθρώπους οι οποίοι δεν έχουν κάτι, είναι ουσιαστικά υγιείς, να γίνονται προγράμματα πρόληψης ώστε αυτοί οι άνθρωποι να μη βρεθούν ασθενείς.

Προς αυτή, λοιπόν, την κατεύθυνση σε υλικοτεχνική υποδομή έχουμε διασφαλίσει τα κέντρα υγείας. Είναι 250 εκατομμύρια από το Ταμείο Ανάκαμψης για κτηριακές και υλικοτεχνικές υποδομές. Από τα τριακόσια έντεκα κέντρα υγείας που έχουμε, έχουν ενταχθεί τα εκατόν πενήντα επτά, γιατί κάποια άλλα ήταν σε προγράμματα ΕΣΠΑ. Άρα χρήματα θα υπάρξουν.

Όμως, πολύ σημαντικό είναι το κομμάτι του ανθρώπινου δυναμικού. Και ναι, κύριε Βουλευτά, σε αυτό που λέτε υπάρχει μια πραγματικότητα. Θα υποκριθεί κάποιος Υπουργός Υγείας που θα έρθει εδώ οποτεδήποτε να πει ότι ειδικά στα κέντρα υγείας καλύπτονται όλα τα κενά στις νησιωτικές περιοχές, όπου εκεί δεν υπάρχει και η επιθυμία των γιατρών και για τους λόγους εκπαίδευσης που είπατε.

Στο κομμάτι το οικονομικό έγιναν παρεμβάσεις. Όπου υπάρχει συνεργασία με τις δημοτικές αρχές, είναι μια πραγματικότητα, βρίσκουμε και γιατρούς. Γιατί υπάρχουν δημοτικές αρχές που καλύπτουν όλη τη στέγαση των γιατρών και μάλιστα στέγαση με αξιοπρεπείς συνθήκες και υπάρχουν οι δημοτικές αρχές οι οποίες λένε δεν είναι δουλειά του δήμου. Οπότε ένας γιατρός ό,τι οικονομικό κίνητρο και να πάρει δεν θα πάει. Γιατί για τους θερινούς μήνες το οικονομικό κίνητρο για τρεις μήνες να παίρνει κάποιος 1500 ευρώ επιπλέον του μισθού του, αφορολόγητα, για να πηγαίνει στα νησιά που υπάρχει και μεγαλύτερη πίεση, ήταν ένα πολύ σημαντικό κίνητρο. Όπου καλύφθηκε η στέγη πήγαν γιατροί, όπου δεν καλυπτόταν όχι. Προφανώς, τους μήνες Ιούλιο, Αύγουστο στην Ελλάδα τα χρήματα τα οποία σας λέω θα εξαντλούνταν όχι για τον μήνα, για λιγότερο από μήνα, σε νησιά και ειδικά σε εκείνα που αποτελούν πολύ έντονο τουριστικό προορισμό. Άρα οι παρεμβάσεις θα γίνουν για να υπάρξει καλύτερη στελέχωση.

Ο παιδιατρικός πληθυσμός, έστω και με τις συνθήκες που εσείς διαφωνείτε, είναι παιδιατρικός πληθυσμός που εξυπηρετείται. Υπάρχει το πρόβλημα ότι δεν έχουν κλείσει οι γιατροί. Βγήκε η προκήρυξη και θα βγει κι άλλη και με τους όρους τους οποίους σας λέω, δηλαδή με καλύτερα οικονομικά κίνητρα και ευελπιστούμε να υπάρξει και κάλυψη.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητηθεί, τώρα, η τέταρτη με αριθμό 6790/2-8-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Υγείας, με θέμα: «Άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων Ηρακλείου».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Η ερώτηση ήταν γραπτή. Αφορά το αίτημα για άμεση στελέχωση του Κοινοτικού Κέντρου Ψυχικής Υγείας Παιδιών και Εφήβων του «Βενιζελείου Νοσοκομείου», όπως πολύ σωστά είπατε. Δεν απαντήθηκε και γι’ αυτό μετατρέπεται σε επίκαιρη.

Κύριε Υπουργέ, ως αρμόδιο Υπουργείο γνωρίζετε πάρα πολύ καλά ότι η έγκαιρη διάγνωση και διαχείριση των ψυχικών διαταραχών παιδιών και εφήβων, καθώς και η αποκατάσταση και κοινωνική ένταξή τους, είναι κρίσιμοι συντελεστές για την αποτελεσματικότητα ενός Κοινοτικού Κέντρου Ψυχικής Υγείας Παιδιών και Εφήβων. Δικαίως, λοιπόν, έχουν αναστατωθεί οι γονείς των παιδιών που παρακολουθούνται από το Κοινοτικού Κέντρου Ψυχικής Υγείας Παιδιών και Εφήβων του «Βενιζελείου Νοσοκομείου», το οποίο σημειώνω καλύπτει ανάγκες του Νομού Ηρακλείου και του Νομού Λασιθίου, αλλά δεν δύναται να χορηγεί γνωματεύσεις οι οποίες είναι απαραίτητες ακόμα και για τις θεραπείες των παιδιών μέσω ΕΟΠΥΥ σε συμβεβλημένους ιδιώτες.

Το αποτέλεσμα είναι οι γονείς να πληρώνουν οι ίδιοι τις θεραπείες των παιδιών τους, όπως εργοθεραπείες, λογοθεραπείες αλλά και ψυχοθεραπείες. Σε πολλές μάλιστα περιπτώσεις λόγω έλλειψης οικονομικών δυνατοτήτων της οικογένειας διακόπτονται αυτές οι θεραπείες και αυτό, όπως αντιλαμβάνεστε, εκτός από κοινωνικά άδικο, έχει πολύ αρνητικές επιπτώσεις στην ψυχική υγεία των παιδιών και των εφήβων.

Το πρόβλημα δημιουργήθηκε λόγω έλλειψης ιατρικού προσωπικού. Συνταξιοδοτήθηκε η διευθύντρια γιατρός και ο άλλος γιατρός ήταν εκτός λόγω εμβολιασμών. Το Κοινοτικό Κέντρο Ψυχικής Υγείας Παιδιών και Εφήβων του «Βενιζελείου» κινδυνεύει να κλείσει, εάν δεν στηριχθεί άμεσα. Να λάβετε υπ’ όψιν σας ότι το τελευταίο διάστημα παρουσιάζεται στην περιοχή Ηρακλείου και Λασιθίου μια αύξηση της τάξεως του 78%. Παρά την παρέμβαση του Εργατικού Κέντρου Ηρακλείου στην 7η ΥΠΕ για την άμεση επίλυση του ζητήματος, μέχρι στιγμής δεν έχει δοθεί ουσιαστική λύση.

Σας ρωτάμε, λοιπόν, επειδή -καλή ήταν η ενέργεια, αλλά δεν αρκεί- η προσωρινή λύση που δόθηκε με τη συνέχιση της εργασίας της συνταξιούχου ουσιαστικά ιατρού μέχρι να βγει το ΦΕΚ της συνταξιοδότησής της δεν μπορεί να λύσει το πρόβλημα, τι προτίθεστε να πράξετε για τη στελέχωση του Κοινοτικού Κέντρου Ψυχικής Υγείας Παιδιών και Εφήβων του «Βενιζελείου Νοσοκομείου», αξιοποιώντας κάθε πρόταση και κάθε δυνατότητα που συμβάλλει στην ομαλή λειτουργία του.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κεγκέρογλου.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Απλά στην αρχή, κύριε Πρόεδρε, επειδή το έθεσε και ο κ. Δελής και ο κ. Κεγκέρογλου αλλά και χθες συνάδελφοι Βουλευτές, και επειδή ακριβώς είμαστε στον κοινοβουλευτικό έλεγχο, πρέπει να υπάρχει σεβασμός.

Ως Υπουργός στις επίκαιρες ερωτήσεις έχω απαντήσει σε όλες. Πράγματι στις γραπτές ερωτήσεις του Υπουργείου Υγείας, κύριε Πρόεδρε, υπάρχει καθυστέρηση απαντήσεων, διότι, όπως ήταν φυσιολογικό, υπήρξε τεράστιος φόρτος στην υπηρεσία με τις ερωτήσεις, λόγω της πανδημίας. Οπότε είναι χιλιάδες οι ερωτήσεις, δεν εξυπηρετούνται στους χρόνους που είναι ο κοινοβουλευτικός έλεγχος. Έχουμε κάνει μετακινήσεις να υπάρχουν παραπάνω άνθρωποι για να μπορούν, αλλά πάλι είμαστε πίσω. Όμως επειδή βλέπω ότι γίνεται μια αναφορά, τουλάχιστον στις επίκαιρες ερωτήσεις που είναι άμεσος ο Υπουργός, δεν έχει μείνει καμμία επίκαιρη ερώτηση αναπάντητη.

Στο σκέλος τώρα που θέτει ο συνάδελφος κ. Κεγκέρογλου, πάμε να δούμε ποια ήταν η ιατρική στελέχωση μέχρι τις 9 Σεπτεμβρίου 2022. Υπήρχε η διευθύντρια της σε παιδοψυχιατρικής του κέντρου, μία επιμελήτρια Β΄ και μία επικουρική επιμελήτρια με καθεστώς σύμβασης μέσω ΕΣΠΑ. Προ δύο μηνών, εκείνο το διάστημα, γι’ αυτό ερχόμαστε στις 9 Σεπτεμβρίου 2022 που ολοκληρώθηκε, αποχώρησε η διευθύντρια και επομένως δημιουργήθηκε ένα κενό. Έγινε συνεννόηση άμεσα με την Παιδοψυχιατρική Κλινική του ΠΑΓΝΗ και μεταβαίνει ένας παιδοψυχίατρος ανά δεκαπενθήμερο, για να μπορεί να τρέχουν, να διεκπεραιώνονται οι εκκρεμούσες αιτήσεις εργοθεραπείας, λογοθεραπείας και λοιπών θεραπειών και την επιστημονική εποπτεία την ανέλαβε ο επιμελητής της 9ης Ψυχιατρικής από παρακείμενο κέντρο ψυχικής υγείας που είναι εντεταγμένο στο «Βενιζέλειο». Υπάρχει και παιδοψυχίατρος από το ΠΑΓΝΗ που συμβάλλεται, προκειμένου να εγκρίνει τις θεραπείες ΕΟΠΥΥ.

Στον σχεδιασμό, τον οποίο αναφέρετε, του ιατρικού προσωπικού των δύο νοσοκομείων του Ηρακλείου, στις επικείμενες προκηρύξεις ιατρών του ΕΣΥ του Υπουργείου Υγείας, έχουν προβλεφθεί τέσσερις θέσεις: μία θέση ψυχιατρικής παίδων στον βαθμό επιμελητή Β΄ στο ΠΑΓΝΗ, μία θέση ψυχιατρικής με βαθμό επιμελητή Α΄ πάλι στο ΠΑΓΝΗ, μία θέση παιδοψυχιατρικής για το κέντρο ψυχικής υγείας σε βαθμό επιμελητή Β΄ και μία ίδια θέση ψυχιατρικής σε βαθμό επιμελητή Β΄ στο κέντρο ψυχικής υγείας.

Είναι πολύ σημαντική η ενίσχυση, όπως το περιγράψατε, των δομών υγείας. Οφείλω να σας πω ότι δυστυχώς- και το ξέρετε σίγουρα λόγω του ότι είστε και Βουλευτής Ηρακλείου, αλλά ασχολείστε και με αυτά τα θέματα- και το έτος 2020 και το 2021 στην προκήρυξη πέντε θέσεων ψυχιατρικής συνολικά στην Κρήτη, οι τέσσερις απέβησαν άγονες, ενώ αντίστοιχα το 2021 με ορθή επανάληψη προκηρύχθηκαν δέκα θέσεις και πάλι δυστυχώς οι επτά απέβησαν άγονες. Και προσέξτε τώρα, αναφερόμαστε και στα μεγάλα νοσοκομεία, στο ΠΑΓΝΗ, που συνήθως εκεί υπάρχει επιθυμία κόσμου να διοριστεί.

Τώρα ευελπιστούμε σε αυτές τις προκηρύξεις. Το πρόβλημα το επιλύουμε, όπως ακριβώς σας περιέγραψα, που δεν είναι οριστική λύση. Οριστική λύση είναι να καλυφθούν οι συγκεκριμένες θέσεις, οπότε θα βγουν άμεσα, προκειμένου να μπορέσει να στελεχωθεί και ελπίζουμε τουλάχιστον στις δύο από αυτές τις τέσσερις να υπάρξει και ενδιαφέρον.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Αναγνωρίζετε ότι η όποια λύση είναι όχι μόνο προσωρινή, αλλά και ανεπαρκής. Επομένως, κύριε Υπουργέ, περιμένουμε να πάρετε αποφάσεις. Και επειδή κάνετε διαπιστώσεις και εσείς, όπως και δημοσιογράφοι, όπως οι πολίτες και τα λοιπά, ότι δεν υπάρχει στελέχωση και υπάρχει και αδυναμία σε σχέση με την αποτελεσματικότητα των προκηρύξεων, θα πρέπει, αφού είστε η πολιτική ηγεσία του Υπουργείου Υγείας, να πάρετε πρωτοβουλίες νομοθετικές και θεσμικές, να έχουμε το ευνοϊκό εκείνο πλαίσιο, το οποίο θα οδηγεί στην ανάληψη υπηρεσίας και όχι σε άγονες προκηρύξεις. Οι άγονες προκηρύξεις δεν είναι στην ευθύνη αυτών που δεν πάνε, αλλά είναι ευθύνη της πολιτείας που δεν δημιουργεί τις συνθήκες για να μπορεί να πάει να εργαστεί.

Τόσοι «άνεργοι» υπάρχουν, εντός εισαγωγικών, γιατί βρίσκουν δουλειά στο εξωτερικό ως γιατροί, οι οποίοι έχουν αποκτήσει ειδικότητα στην Ελλάδα, στους οποίους έχει επενδύσει ο Έλληνας πολίτης, η πολιτεία η ίδια να τους σπουδάσει. Κι επειδή δεν κάνουμε ορισμένες αλλαγές στη διαδικασία και το θεσμικό πλαίσιο που αφορά στις προκηρύξεις για τα νοσοκομεία και ιδιαίτερα τους γιατρούς, απλώς επαναλαμβάνουμε τη διαπίστωση ότι βγαίνει άγονος ο διαγωνισμός.

Αυτό νομίζω βολεύει αυτούς οι οποίοι δεν θέλουν ισχυρό δημόσιο σύστημα υγείας. Επειδή έχω ακούσει πολλές φορές ότι είστε θιασώτης του δημόσιου συστήματος υγείας, σε συνεργασία βέβαια με τον ιδιωτικό τομέα, όπως λέτε, πιστεύω και περιμένω να πάρετε αποφάσεις για το γενικό πλαίσιο, αλλά και για το ειδικό που αφορά το Κέντρο Ψυχικής Υγείας Παιδιών και Εφήβων του «Βενιζελείου Νοσοκομείου».

Δεν με ικανοποιεί η απάντηση ότι θα προκηρυχθούν. Στην ανάλυση της της κατάστασης που κάνατε για 9 Σεπτεμβρίου, είναι σωστό αν προσθέσετε και έναν γιατρό ο οποίος είναι σε αναστολή. Πώς θα λυθεί όμως το πρόβλημα; Με έναν διαγωνισμό ο οποίος μπορεί να έχει αποτελέσματα μετά από ενάμιση - δύο χρόνια; Όχι, δεν με ικανοποιεί η απάντηση, αλλά θα με ικανοποιούσε τουλάχιστον εάν στη δευτερολογία σας δεσμευόσασταν για να βρείτε άμεσα μια αποτελεσματική και ολοκληρωμένη λύση για το Κέντρο Ψυχικής Υγείας Εφήβων και Παιδιών του «Βενιζελείου Νοσοκομείου» στο Ηράκλειο, που εξυπηρετεί και το Λασίθι, όπως σας είπα.

Και βέβαια μέχρι τότε η όπως-όπως παροχή των διαγνώσεων και των γνωματεύσεων επιλύει εν μέρει το πρόβλημα, αλλά δεν γίνεται η συνολική δουλειά του κέντρου που είναι η πρόληψη, η διάγνωση και βεβαίως, συμβάλλει καθοριστικά ένα τέτοιο κέντρο στην κοινωνική ένταξη και άρα, στην αντιμετώπιση των προβλημάτων που αφορούν την κοινωνία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ξεκινάω από το γενικό, το οποίο έχετε θέσει. Πράγματι υπάρχει θέμα απροθυμίας σε ειδικότητες και σε περιοχές. Αυτά τα δύο εντοπίζει η χώρα μας. Υπάρχουν ειδικότητες που δεν έχουμε κανένα πρόβλημα, υπάρχουν ειδικότητες που ουσιαστικά είναι άγονες ειδικότητες, θα πούμε το τετριμμένο που υπάρχει με τους αναισθησιολόγους και υπάρχει και η νησιωτική περιοχή κατά βάση όπου εκεί δεν υπάρχει προθυμία ακόμα και σε ειδικότητες που στις άλλες θέσεις, οι οποίες προκηρύσσονται, καλύπτονται.

Προς αυτή λοιπόν την κατεύθυνση -γιατί ακριβώς πολύ σωστά λέτε, η πολιτική ηγεσία δεν είναι να διαπιστώνει, είναι να δίνει και λύσεις- στο μεν κομμάτι των ειδικοτήτων σε όλη τη διάρκεια δώσαμε επιπλέον χρήματα να υπάρχουν και σε επίδομα, αλλά και στη δυνατότητα να έρθουν ιδιώτες για να καλύψουν αυτά τα κενά, όπου πληρώνονταν εφημερίες και μάλιστα, πληρώνονταν σε πολύ υψηλό βαθμό και για τα δεδομένα που υπάρχουν -250 ευρώ ήταν ουσιαστικά, για να καλυφθούν από ιδιώτες τα κενά- και παράλληλα, όλες οι θέσεις οι οποίες προκηρύσσονται, προκηρύσσονται σε υψηλότερο βαθμό για να υπάρχουν επιπλέον κίνητρα συνολικά, ενώ αντίστοιχα ήδη εξαγγέλθηκε και θα ψηφιστεί και αύξηση μισθού στους γιατρούς του ΕΣΥ. Κάποιοι μπορεί να κρίνουν αν το 10% είναι πολύ ή λίγο, πάντως το 10% είναι η μοναδική αύξηση που δίνεται σε έναν κλάδο από το 2009 μέχρι σήμερα.

Άρα αυτό δείχνει ακριβώς ότι υπάρχει μια βούληση να πάμε σε έναν μισθολογικό εξορθολογισμό των αμοιβών των γιατρών μας στο ΕΣΥ, ώστε όχι να γίνουμε ανταγωνιστικοί, γιατί υπάρχουν χώρες στο εξωτερικό όπου είναι πολύ υψηλότεροι μισθοί, όπως και στον ιδιωτικό τομέα, αλλά τουλάχιστον να δείξουμε ότι ανοίγει αυτή η κουβέντα.

Παράλληλα, το νομοσχέδιο για τη δευτεροβάθμια -και είναι ένα κεντρικό θέμα και φαντάζομαι θα προκαλέσει και πολύ μεγάλη συζήτηση- εξετάζει και το ενδεχόμενο ότι εκεί που έχουμε άγονες προκήρυξης, να μπορεί να εξετάζεται και η δυνατότητα της μερικής απασχόλησης, με προκηρύξεις μερικής απασχόλησης.

Διότι αυτή τη στιγμή υπάρχουν πάρα πολλά νησιά μας, τα οποία οι ιδιώτες γιατροί είναι έξω, δεν μπορεί κανείς να τους υποχρεώσει αυτούς τους γιατρούς να μπουν στο Εθνικό Σύστημα Υγείας, χάνοντας τη δυνατότητα να είναι και ιδιώτες. Οπότε θα πρέπει όλα αυτά να εξεταστούν και αυτά όλα θα τύχουν της συζήτησης ότι σε αυτά τα σημεία, όταν είναι άγονες συνεχώς προκηρύξεις, θα μπορεί να δίνεται η δυνατότητα αντί για το μπλοκάκι που έχουμε τώρα που είναι μια, αν θέλετε, διαδικασία θεσμοθετημένη μεν, αλλά δεν δημιουργεί συνθήκες ισχυρής δέσμευσης του ιδιώτη με το δημόσιο σύστημα, να πάμε σε προκηρύξεις μερικής απασχόλησης, ώστε πράγματι κάποιος να μπορεί να ενταχθεί να εργαστεί χωρίς να έχει απωλέσει και την ιδιότητά του ως ιδιώτης.

Και πιστέψτε με, επειδή αυτή η κουβέντα είναι κουβέντα σε όλον τον ευρωπαϊκό χώρο, κύριε Κεγκέρογλου, δηλαδή η απουσία ανθρώπινου δυναμικού στο κομμάτι της υγείας, υποχρεωτικά θα πρέπει να πάμε σε πιο έξυπνες και πρακτικές λύσεις.

Για το συγκεκριμένο τώρα που είπατε –και ολοκληρώνω, κύριε Πρόεδρε- αυτή τη στιγμή δεν θα διαφωνήσω μαζί σας. Το πρόβλημα το λύνουμε όχι συνολικά αλλά εν μέρει και μπορεί να είναι εύρυθμη η λειτουργία. Από εκεί και πέρα, δεν θα είναι σε ενάμιση χρόνο. Σε ένα, δύο μήνες το πολύ ολοκληρώνονται αυτές οι διαδικασίες. Ευελπιστούμε ότι θα γίνει και η κάλυψη, ώστε να έχουμε και την οριστική λύση.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Πριν περάσουμε στην επόμενη επίκαιρη ερώτηση, να ανακοινώσω ότι η δεύτερη με αριθμό 1041/23-9-2022 επίκαιρη ερώτηση πρώτου κύκλου της Βουλευτού Δράμας του Κινήματος Αλλαγής κ. Χαρούλας (Χαράς) Κεφαλίδου προς την Υπουργό Παιδείας και Θρησκευμάτων, με θέμα: «Κραυγή αγωνίας από Έλληνες φοιτητές στην Ουκρανία και τη Ρωσία που ζητούν τη συνέχιση των σπουδών τους σε ΑΕΙ της χώρας μας, λόγω του πολέμου» δεν θα συζητηθεί, λόγω κωλύματος της κυρίας Βουλευτού.

Συνεχίζουμε με την πρώτη με αριθμό 1052/26-9-2022 επίκαιρη ερώτηση δεύτερου κύκλου του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Ναυτιλίας και Νησιωτικής Πολιτικής, με θέμα: «Ποιο είναι τελικά το φυσικό αντικείμενο της ιδιωτικοποίησης του Οργανισμού Λιμένος Ηρακλείου (ΟΛΗ)»;

Θα απαντήσει ο Υπουργός Ναυτιλίας και Νησιωτικής Πολιτικής κ. Ιωάννης Πλακιωτάκης.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, είναι γνωστό ότι η Κυβέρνηση της Νέας Δημοκρατίας, αλλά και η διοίκηση του ΤΑΙΠΕΔ, παρά τις αντιδράσεις της τοπικής κοινωνίας, προχώρησαν και προχωρούν στην ιδιωτικοποίηση του Οργανισμού Λιμένος Ηρακλείου. Και εσείς άλλωστε έχει επαναλάβει την επιθυμία σας να ολοκληρωθεί η εν λόγω ιδιωτικοποίηση παρ’ όλη την απουσία οποιασδήποτε σχετικής διεθνούς υποχρέωσης της χώρας, καθώς και της ύπαρξης πληθώρας εναλλακτικών δυνατοτήτων για την αξιοποίηση του φορέα.

Σύμφωνα με το δελτίο Τύπου του ΤΑΙΠΕΔ έχουν εκδηλώσει ενδιαφέρον οκτώ επενδυτικά σχήματα, σε ένα διαγωνισμό ο οποίος θα ολοκληρωθεί ως φαίνεται -η β΄ φάση του- το τέταρτο τρίμηνο του 2022. Ανασταλτικός παράγοντας για την ολοκλήρωση αυτής της διαδικασίας είναι η αποκρυστάλλωση ενός ζητήματος, ενός σαφούς μέχρι τώρα ζητήματος που άπτεται της χερσαίας ζώνης και των υπερκείμενων ακινήτων που υπάρχουν σε αυτήν, ακίνητα τα οποία παίζουν καθοριστικό ρόλο στα πολιτιστικά και όχι μόνο δρώμενα της πόλης του Ηρακλείου, όπως είναι η θεατρική σκηνή, όπως είναι ο πρώην σταθμός του ΚΤΕΛ, η δεξαμενή του οργανισμού λιμένος, ακόμα και το λιμενικό περίπτερο με την ιστορικότητα που αυτό το κτήριο έχει.

Αυτή λοιπόν η ασάφεια έχει δημιουργήσει συνθήκες καθυστέρησης αυτής της διαδικασίας ιδιωτικοποίησης. Δυστυχώς μάλιστα, σε προηγούμενη ερώτησή μας, από το Φλεβάρη του 2020 η νέα διοίκηση του ΟΛΗ είχε επιβεβαιώσει την πρόθεσή της να μην αναζητήσει εναλλακτικούς τρόπους απόδοσης των εν λόγω ακινήτων στην τοπική κοινωνία.

Και το αναφέρω αυτό, διότι από την προηγούμενη κυβέρνηση του ΣΥΡΙΖΑ είχε δοθεί ξεκάθαρη πολιτική κατεύθυνση το λιμάνι ουσιαστικά να οριοθετείται μέσα από τα κιγκλιδώματα του οργανισμού λιμένος, δηλαδή μέσα από τα κάγκελα, ώστε να αποδοθεί ζωτικός λειτουργικός χώρος για τους πολίτες στους δημότες και τους επισκέπτες στην πόλη του Ηρακλείου, δηλαδή το τμήμα αυτής της χερσαίας ζώνης.

Έτσι, λοιπόν συμπερασματικά και συμπεριληπτικά θέτω μία διακριτή ερώτηση, κύριε Υπουργέ. Σκοπεύετε να συμπεριλάβετε τα ακίνητα, όπως είναι η δεξαμενή, ο θεατρικός σταθμός, το παλαιό ΚΤΕΛ και το λιμενικό περίπτερο στο φυσικό αντικείμενο της διαδικασίας πώλησης του πλειοψηφικού πακέτου του οργανισμού λιμένος;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για την πρωτολογία σας.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Ευχαριστώ πολύ, κύριε Πρόεδρε.

Θα ήθελα να ευχαριστήσω τον αγαπητό συνάδελφο για την ερώτησή του, που μου δίνει την ευκαιρία και τη δυνατότητα να ξεκαθαρίσω το θέμα και για την αξιοποίηση του λιμένος Ηρακλείου, με βάση τον συνολικό σχεδιασμό της Κυβέρνησης, όπου από τις πρώτες μέρες στη σταθερή μας επιλογή και στρατηγική μας επιλογή αποτελεί η αξιοποίηση των περιφερειακών λιμένων της χώρας, με σημαντικά οφέλη και για την εθνική μας οικονομία, αλλά και για τις τοπικές οικονομίες και κοινωνίες.

Αυτή τη στιγμή, κυρίες και κύριοι συνάδελφοι, είναι σε εξέλιξη τέσσερις διεθνείς διαγωνισμοί με πολύ μεγάλο επενδυτικό ενδιαφέρον, από εγχώριους και εξωχώριους επενδυτικούς ομίλους, γεγονός που πιστοποιεί την ορθότητα των πολιτικών μας επιλογών στην πράξη.

Συγκεκριμένα, την περασμένη εβδομάδα κατατέθηκαν οι δεσμευτικές προσφορές για το λιμάνι της Αλεξανδρούπολης. Ήδη έχει ανακηρυχθεί προσωρινός ανάδοχος για το λιμάνι της Καβάλας, ενώ την περασμένη επίσης εβδομάδα ανοίχτηκαν οι δεσμευτικές προσφορές για το λιμάνι της Ηγουμενίτσας. Το μόνο που μπορώ να σας πω είναι ότι οι προσφορές έχουν ξεπεράσει κάθε προσδοκία, ενώ το ΤΑΙΠΕΔ έχει ζητήσει βελτιωμένες προσφορές από τους συμμετέχοντες.

Με βάση λοιπόν αυτά προχωράμε και στην αξιοποίηση του λιμένος Ηρακλείου, ενός λιμανιού σημαντικού στον παγκόσμιο εμπορευματικό χάρτη. Είναι ένα λιμάνι που συνδυάζει πολλές και σημαντικές δραστηριότητες ακτοπλοΐας, εμπορευματικού κέντρου, θαλάσσιου τουρισμού, κρουαζιέρας, ένα λιμάνι που μπορεί να αποδώσει σημαντικά οφέλη στην τοπική κοινωνία, αφού η ανάπτυξη των δραστηριοτήτων του μπορεί να δημιουργήσει πολλές νέες θέσεις απασχόλησης.

Απαντώντας, αγαπητέ συνάδελφε, ευθέως στην ερώτησή σας και με βάση τον σχεδιασμό που υπάρχει, σε συνεργασία βέβαια με το ΤΑΙΠΕΔ, θα εξαιρεθούν τα συγκεκριμένα τμήματα του θεατρικού σταθμού, του παλαιού ΚΤΕΛ και του λιμενικού περιπτέρου από τη σύμβαση παραχώρησης.

Εδώ θέλω να θυμίσω ότι σε μια αντίστοιχη ερώτηση συναδέλφου σας από το Ηράκλειο, πέρυσι τον Ιούνιο, είχα ξεκαθαρίσει επίσης ότι από τη σύμβαση παραχώρησης θα εξαιρεθεί προφανώς το ενετικό λιμάνι, ένας ανακηρυγμένος αρχαιολογικός χώρος. Θα εξαιρεθεί επίσης ο λιμένας στα Λινοπεράματα, καθώς επίσης και τα αλιευτικά καταφύγια στην Άρβη, στα Λουτρά και στον Κερατόκαμπο. Τέλος, δεν θα εξαιρεθεί η δεξαμενή του ΟΛΗ, προφανώς γιατί εξυπηρετεί ανάγκες ύδρευσης του λιμανιού.

Επομένως, συμπερασματικά ξεκαθαρίζουμε για μία ακόμη φορά ότι από τη σύμβαση παραχώρησης θα εξαιρεθούν ρητά ο θεατρικός σταθμός, το παλαιό ΚΤΕΛ και το λιμενικό περίπτερο. Στόχος μας βέβαια είναι το λιμάνι του Ηρακλείου να αναβαθμιστεί και γεωπολιτικά και γεωστρατηγικά, να ανοίξει νέους δρόμους και για την πόλη, αλλά και για την κοινωνία του Ηρακλείου και βέβαια να δημιουργήσει νέο επενδυτικό περιβάλλον συνολικά για την ανάπτυξη της Κρήτης.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μαμουλάκη, έχετε τον λόγο για τη δευτερολογία σας.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Να φανταστώ, λοιπόν, κύριε Υπουργέ, ότι ο νομικός σύμβουλος που έχει προσληφθεί το ΤΑΙΠΕΔ για να επαναδιαπραγματευθεί τους όρους της παραχώρησης, της προηγούμενης του 2003, έχει λάβει υπ’ όψιν τις εν λόγω πολιτικές κατευθύνσεις. Διότι αυτό είναι σε εξέλιξη και είναι κομβικής σημασίας να το γνωρίζει.

Αναφέρατε κάτι για την προσδοκία που έχετε, την αποδεδειγμένη, των αποτελεσμάτων των διαγωνισμών ως προς τα ψηλά τιμήματα που φαίνεται το ελληνικό δημόσιο να λαμβάνει από τους διαγωνισμούς. Ξέρετε, αυτό είναι λίγο υποκειμενικό. Και σας το λέω, διότι για μια άλλη περίπτωση -πάλι στο Ηράκλειο- ακόμα περιμένουμε την εκτίμηση, μάλλον την αποτίμηση του ορκωτού εκτιμητή για ένα γνωστό ακίνητο που αφορά το διεθνές εκθεσιακό κέντρο στις Γούβες και την πώληση του καλύτερου ακινήτου του νησιού μας στην πρώην αμερικανική βάση Γουρνών.

Θέλω λοιπόν να πιστεύω -και αυτό το λέω ως προμήνυμα ουσιαστικά- ότι η συγκεκριμένη διαδικασία θα διέπεται από όλους τους όρους με νόρμες και κανόνες, παρ’ όλη την ξεκάθαρη δική μας διαφωνία, διότι πιστεύουμε ότι θα μπορούσε κάλλιστα να αξιοποιηθεί υπέρ των πολιτών και να μην ιδιωτικοποιηθεί το 67% ενός λιμένα που παίζει κομβικό ρόλο στα ευρύτερα δρώμενα, όχι μόνο εμπορικά, αλλά και γεωστρατηγικά στην ανατολική Μεσόγειο.

Κατάλαβα λοιπόν ότι από τα τέσσερα αυτά ακίνητα η δεξαμενή εξαιρείται και μου λέτε ότι γίνεται ουσιαστικά για λόγους λειτουργικότητας και συνάφειας με το λιμάνι.

Το ερώτημα είναι το εξής. Ποια είναι η πρόνοια τώρα, τη στιγμή που υπάρχει αυτό; Οφείλω να πω ότι είναι μία κίνηση η οποία είναι στη σωστή κατεύθυνση, τουλάχιστον, για να αποδοθούν στους δημότες και τους επισκέπτες της πόλης.

Επίσης, υπάρχει κάποιος σχεδιασμός εκ μέρους του Υπουργείου και του ίδιου του ΤΑΙΠΕΔ για την ομαλή συναρμογή, χωροταξική και πολεοδομική, της χερσαίας ζώνης με το λιμάνι αυτό καθαυτό;

Και δεύτερον, αλλά πολύ σημαντικό, θα διαπραγματευτείτε με τον επενδυτή για το ζήτημα των διαχειριστικών αρμοδιοτήτων στη λιμενική και χερσαία ζώνη των Λινοπεραμάτων; Διότι μας αναφέρατε ότι τα Λινοπεράματα εξαιρούνται. Αλλά τι συμβαίνει με τις διαχειριστικές αρμοδιότητες; Είναι κομβικής σημασίας και, όπως αντιλαμβάνεστε, υπάρχουν και πρόσοδα μέσα από αυτή τη λειτουργία του λιμένα στην περιοχή του Λινοπεραμάτων.

Αυτά για την ώρα, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΙΩΑΝΝΗΣ ΠΛΑΚΙΩΤΑΚΗΣ (Υπουργός Ναυτιλίας και Νησιωτικής Πολιτικής):** Αφού ξεκαθάρισα το ποια τμήματα θα εξαιρεθούν από τη διαδικασία της σύμβασης παραχώρησης -είχα απαντήσει και σε αντίστοιχη ερώτηση για το θέμα των Λινοπεραμάτων του λιμένος, αλλά και για τα τρία αλιευτικά καταφύγια στον νότο του Ηρακλείου- τα συγκεκριμένα τμήματα θα ενταχθούν στον ευρύτερο σχεδιασμό του Υπουργείου Ναυτιλίας και αντιλαμβάνεστε ότι θα δημιουργηθούν θετικές επιδράσεις από την έναρξη της διαγωνιστικής διαδικασίας του λιμένος του Ηρακλείου, που θα επηρεάσει, όπως καταλαβαίνετε, την ευρύτερη περιοχή.

Σε κάθε περίπτωση, κύριε Πρόεδρε, αυτό που εγώ θέλω να δηλώσω είναι -μου δίνεται για μια ακόμη φορά η ευκαιρία να το ξεκαθαρίσω- ότι η κυριότητα και του συγκεκριμένου λιμένα παραμένει στο ελληνικό δημόσιο. Εδώ έχουμε μια διαδικασία αξιοποίησης. Ουσιαστικά, έχουμε μια μακροχρόνια μίσθωση έναντι συγκεκριμένων επενδύσεων και έναντι συγκεκριμένων εσόδων για το ελληνικό δημόσιο. Και, βεβαίως, θα βελτιωθούν οι υπηρεσίες του λιμένος Ηρακλείου και θα δημιουργηθούν πολλαπλές θέσεις απασχόλησης.

Σε κάθε περίπτωση, η αξιοποίηση και του λιμένος Ηρακλείου είναι προς όφελος και της εθνικής μας οικονομίας αλλά και της ανάπτυξης της τοπικής οικονομίας και κοινωνίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Πλακιωτάκη.

Ολοκληρώθηκε η επίκαιρη ερώτηση. Θα περάσουμε τώρα σε ερωτήσεις που αφορούν το Υπουργείο Αγροτικής Ανάπτυξης και Τροφίμων.

Κυρία Βαγενά, η δική σας είναι η πρώτη από τις τέσσερις ερωτήσεις που θα απαντηθούν, τις οποίες θα απαντήσει ο Υφυπουργός Αγροτικής Ανάπτυξης και Τροφίμων κ. Γιώργος Στύλιος.

Προχωρούμε, λοιπόν, στην πρώτη με αριθμό 1039/23-9-2022 επίκαιρη ερώτηση πρώτου κύκλου της Βουλευτού Λαρίσης του Συνασπισμού Ριζοσπαστικής Αριστεράς κ. Άννας Βαγενάπρος τον ΥπουργόΑγροτικής Ανάπτυξης και Τροφίμων, με θέμα: «Για ποιους λόγους δεν συμπεριλήφθηκαν οι μηλοπαραγωγοί Αγιάς στις κρατικές ενισχύσεις λόγω των επιπτώσεων του COVID-19 και ποια συγκεκριμένα οικονομικά μέτρα πρόκειται να λάβει το ΥΠΑΑΤ για τη στήριξη των αγροτών - παραγωγών, μετά την εξαγγελία του νέου προσωρινού πλαισίου κρίσης λόγω της επίθεσης της Ρωσίας στην Ουκρανία»;

Κυρία Βαγενά, έχετε τον λόγο για την πρωτολογία σας.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ευχαριστώ, κύριε Πρόεδρε.

Ευχαριστώ, κύριε Υπουργέ, που ήρθατε να απαντήσετε στην ερώτησή σας.

Γνωρίζετε, βέβαια, ότι οι παραγωγοί, όχι μόνο των μήλων αλλά όλοι οι παραγωγοί αγροτικών προϊόντων στην Ελλάδα και,, κυρίως οι φρουτοπαραγωγοί έχουν πληγεί από τον COVID-19, διότι τα εμπορεύματά τους έμειναν αδιάθετα πάρα πολύ καιρό λόγω της πανδημίας και των lockdown. Και οι παραγωγοί της Αγιάς έχουν πληγεί ιδιαίτερα, γιατί το μήλο είναι ο κινητήριος μοχλός της τοπικής οικονομίας της Αγιάς. Γύρω από αυτό δουλεύουν πάρα πολλοί άνθρωποι και περιστρέφονται πάρα πολλές δραστηριότητες.

Δεν ήταν μόνο ο COVID, ήταν τα ακραία καιρικά φαινόμενα, τα οποία έπληξαν πάρα πολύ τις καλλιέργειες: Ξηρασία, χαλαζοπτώσεις, πλημμύρες, όλα αυτά τα φαινόμενα.

Και έτσι, η εξαίρεση των μήλων Αγιάς από τις ενισχύσεις που δόθηκαν για τον COVID-19, που δικαίως δόθηκαν σε άλλα προϊόντα και σε αντίστοιχα προϊόντα, όπως τα μήλα τα Ζαγοράς -δεν έχουμε ανταγωνισμό και καλά έκαναν και εντάχθηκαν σε αυτές τις ενισχύσεις- δημιουργεί απορία εύλογη απορία και αγανάκτηση στους παραγωγούς μήλων.

Φέτος οι εξαγωγές, όπως ξέρετε και εσείς, είναι δύσκολες. Δηλαδή, στα πρώτα μήλα, στην πρώτη παραγωγή, στα πρώιμα μήλα, τα οποία φεύγουν, κυρίως, προς την Αίγυπτο, -για τους λόγους που ξέρετε αυτό δεν έγινε, το 10% απορροφήθηκε φέτος- προστέθηκαν τα επόμενα μήλα, τα κανονικά και τα όψιμα, όποτε έχει προστεθεί ένας μεγάλος όγκος παραγωγής που δεν μπορεί να διατεθεί.

Οι αγρότες είναι απελπισμένοι. Οι τιμές που αγοράζονται δεν καλύπτουν ούτε τα έξοδα συγκομιδής για τους παραγωγούς. Η διαφορά των τιμών από το χωράφι που πωλούν αυτοί μέχρι τις τιμές που αγοράζουμε εμείς είναι τεράστια. Το ξέρετε. Οι παραγωγοί πωλούν με 15 έως 20 λεπτά το κιλό και στη λαϊκή και τα σουπερμάρκετ τα μήλα πωλούνται γύρω στα 2 ευρώ, 1,80 με 2 ευρώ. Η διαφορά είναι τεράστια. Η αισχροκέρδεια είναι τεράστια.

Πρέπει να κάνετε άμεσα κάτι για να προστατέψετε τους παραγωγούς αλλά και τους καταναλωτές. Το θέμα δεν είναι απλό. Είναι εθνικό το θέμα της προστασίας της αγροτικής παραγωγής και των αγροτών.

Και σας ρωτώ, λοιπόν, με ποιον τρόπο θα αποκαταστήσετε την αδικία που έγινε στους μηλοπαραγωγούς Αγιάς που δεν εντάχθηκαν στις ενισχύσεις για τον COVID-19.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, θα συμφωνήσω μαζί σας ότι έχουν δοθεί αρκετές και καλές ενισχύσεις σε παραγωγούς, σε ομάδες παραγωγών, σε συνεταιρισμούς. Θα διαφωνήσω, όμως, μαζί σας στο μεγαλύτερο μέρος της τοποθέτησης που κάνατε, σε σχέση με την υποστήριξη και τη στήριξη που έχει η ελληνική γεωργία από την Κυβέρνησή μας.

Θέλω να σας θυμίσω ότι οι ενισχύσεις που έχουν δοθεί λόγω της πανδημίας, με τις κρατικές ενισχύσεις, την επιστρεπτέα προκαταβολή από το Πρόγραμμα Αγροτικής Ανάπτυξης φτάνουν τα 600 εκατομμύρια ευρώ. Και έχουμε και τις χρηματοδοτήσεις οι οποίες έχουν δοθεί από τον ΕΛΓΑ.

Θέλω όμως να ξεκαθαρίσω ορισμένα πράγματα. Πώς δόθηκαν αυτές οι ενισχύσεις; Δόθηκαν διότι από την Ευρωπαϊκή Ένωση θεσμοθετήθηκε ένα προσωρινό πλαίσιο, ούτως ώστε να είναι νόμιμες οι πληρωμές σε όλα τα κράτη. Αυτό το προσωρινό πλαίσιο είχε διάρκεια μέχρι τις 30-6-2022, τον περασμένο Ιούνιο.

Μπορούσε αυθαίρετα, επειδή έτσι πίστευε ή έτσι ήθελε, η εκάστοτε πολιτική ηγεσία του Υπουργείου Αγροτικής Ανάπτυξης και Τροφίμων ή του Υπουργείου Οικονομικών να εντάσσει χρήματα και κατηγορίες καλλιεργειών και να τους δίνει ενισχύσεις; Δεν μπορούσε. Ποιοι ήταν οι όροι και οι προϋποθέσεις για να δοθούν; Ήταν να υπάρχει μια οικονομοτεχνική μελέτη στην οποία θα αποδεικνύεται ότι υπάρχει ζημία.

Στη συγκεκριμένη περίπτωση, λοιπόν, ποτέ μια τέτοια μελέτη δεν έφτασε με στοιχεία τεκμηριωμένα και δεν κατατέθηκε στο Υπουργείο Αγροτικής Ανάπτυξης και Τροφίμων. Και ποτέ, βέβαια, δεν είχαμε κανένα αίτημα σε σχέση με το συγκεκριμένο ζήτημα.

Την περασμένη άνοιξη παραγωγοί από την Αγιά είχαν έρθει στο Υπουργείο και έγινε διαβούλευση για αρκετή ώρα. Ενημερώθηκαν. Υπήρχε ένα περιθώριο δύο-τριών μηνών όπου θα μπορούσαν να μας φέρουν την μελέτη, εάν υπάρχουν τα στοιχεία, ούτως ώστε στη συνέχεια με προτεραιότητα να ενταχθούν οι καλλιέργειες και να στηριχθούν οι παραγωγοί.

Ήταν αυτή η διαδικασία που έπρεπε να ακολουθήσουμε, αυτή τη διαδικασία ακολουθήσαμε. Σας θυμίζω ξανά ότι πλέον είμαστε στα τέλη Σεπτέμβρη, το προσωρινό πλαίσιο ίσχυε μέχρι τον Ιούνιο, άρα δεν μπορεί να υπάρχει συζήτηση για στήριξη των μηλοπαραγωγών της Αγιάς λόγω του COVID.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Βαγενά, έχετε τον λόγο.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Κύριε Υπουργέ, λυπάμαι πάρα πολύ. Δεν ξέρω, δεν σας έχουν ενημερώσει σωστά, αλλά αυτά που είπατε είναι εντελώς αβάσιμα. Δεν ξυπνήσαμε ξαφνικά στις 30 Ιουνίου όταν έληγε η προθεσμία και είπαμε βάλτε τα μήλα Αγιάς. Ξέρετε από πότε έχει ξεκινήσει αυτή η ιστορία; Πόσες ερωτήσεις έχω κάνει εγώ μόνο; Πόσα χαρτιά έχουν καταθέσει οι μηλοπαραγωγοί; Πώς το λέτε αυτό το πράγμα; Έχουν καταθέσει οι άνθρωποι δύο φορές αυτές τις μελέτες που τους ζητήθηκαν.

Η πρώτη ερώτηση έγινε 15 Νοεμβρίου του 2021 στον προηγούμενο Υπουργό. Εγώ πήγα προσωπικά και τον συνάντησα, μου ζήτησε αυτά που χρειάζονται, τα ετοίμασαν οι παραγωγοί και τα έστειλαν οι άνθρωποι δύο φορές.

Υπήρξε δεύτερη ερώτηση από μένα στις 11 Ιανουαρίου το 2022. Επανήλθα στο θέμα την 1-4-2022 στον κ. Γεωργαντά πια -στον καινούργιο Υπουργό- όπου ξαναέστειλαν οι άνθρωποι όλα τα στοιχεία. Ορίστε, τα έχω εδώ τα στοιχεία αυτά που τους ζητήσαν. Έρχεστε και λέτε ότι δεν στείλατε τίποτα και ότι έληξε η προθεσμία.

Δεν το θυμηθήκαμε χτες. Έναν χρόνο σχεδόν το παλεύω αυτό το πράγμα. Έχω κάνει τέσσερις ερωτήσεις, τι άλλο να κάνω; Δεν ξέρω, δηλαδή, πραγματικά, εκπλήσσομαι από την απάντησή σας. Φαντάζομαι εκπλήσσονται και εξοργίζονται και οι αγρότες που έστειλαν δύο φορές αυτά τα χαρτιά που τους ζητήσατε στο Υπουργείο. Λοιπόν, δεν ευσταθεί αυτό που είπατε. Λυπάμαι πάρα πολύ.

Επίσης, στην τελευταία ερώτησή μου που ήταν γραπτή, αυτή που επανέλαβα σήμερα, είπατε ότι υπάρχει ένα νέο πλαίσιο που θα δοθούν ενισχύσεις και εκεί θα κοιτάξετε να μπουν οι μηλοπαραγωγοί της Αγιάς. Αυτό λήγει εν τω μεταξύ στο τέλος Δεκεμβρίου νομίζω. Ελπίζω σε αυτό το πλαίσιο -γιατί έτσι μου είπανε- ότι κάτι θα γίνει. Γιατί μη μας πείτε πάλι ότι έληξε στις 30 Δεκεμβρίου. Χαίρω πολύ! Εμείς δεν ερχόμαστε εδώ για να μας πληροφορήσετε ότι έληξαν τα προγράμματα, ξέρουμε πότε λήγουν. Το θέμα είναι να βάζετε τις ενισχύσεις όσο τρέχουν τα προγράμματα. Όταν λήξουν, έρχεστε και μας λέτε έληξε; Λυπάμαι πάρα πολύ, αλλά η απάντησή σας εκτός από ανεπαρκής, στηριζόταν και σε ψευδή στοιχεία. Παρακαλώ να ανακαλέσετε αυτά που είπατε ότι δεν έχουν στείλει οι αγρότες. Τα έχουν στείλει όλα τα στοιχεία.

(Στο σημείο αυτό η Βουλευτής κ. Άννα Βαγενά - Κηλαηδόνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, θέλω να ξεκαθαρίσουμε ορισμένα πράγματα. Τα στοιχεία είναι στοιχεία. Εγώ μίλησα για μελέτη και για οικονομοτεχνική ανάλυση.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Ό,τι τους ζητήσατε, τα στείλανε δύο φορές.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Αυτά έρχονται στις υπηρεσίες. Στέλνονται, κατατίθενται στις υπηρεσίες του Υπουργείου και εκεί είναι αποδεδειγμένα και τεκμηριωμένα. Άρα για να μην έχουμε διαφωνία εσείς με μένα, κάντε μια ερώτηση αναζήτησης κοινοποίησης εγγράφων για να δούμε εάν στις υπηρεσίες του Υπουργείου υπάρχουν. Διότι εκτός από την πολιτική ηγεσία, υπάρχει και η υπηρεσία του Υπουργείου.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Μη ρίχνετε τα λάθη σας στις υπηρεσίες.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας παρακαλώ πολύ.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Μη λέτε ότι δεν στείλαν τα στοιχεία οι άνθρωποι. Τους προσβάλλετε και τους μειώνετε.

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ πολύ, μη διακόπτετε. Ο Υπουργός θα απαντήσει, όπως θέλει να απαντήσει.

Συνεχίστε, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Εάν υπάρχουν στοιχεία, αυτά θα έπρεπε να είναι στις υπηρεσίες και εγώ για να έρθω να σας απαντήσω εδώ, ρωτώ τις υπηρεσίες και παίρνω υπηρεσιακά σημειώματα. Δεν έχει έρθει κανένα τέτοιο σημείωμα που να γράφει και να λέει ότι έχετε δώσει στοιχεία πρώτον, και δεύτερον ότι υπάρχει μία μελέτη οικονομοτεχνική που να αποδεικνύει ζημιά.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Αυτό αποδεικνύει η μελέτη που σας κατέθεσα.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Αυτή η μελέτη, λοιπόν, δεν έχει υπάρξει και δεν έχει έρθει προς το παρόν.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Χάθηκε, όπως η μελέτη Τσιόδρα.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Σας λέω, όμως για ξέρετε, ότι σε πολύ καλό κλίμα συζητήσαμε με τους εκπροσώπους των μηλοπαραγωγών από την Αγιά. Εγώ ήμουν, προσωπικά, στη συνάντηση μαζί με τους υπηρεσιακούς, έλειπε ο Υπουργός. Αναλύσαμε μία σειρά από τις αποφάσεις που έχει λάβει αυτή η Κυβέρνηση που αποδεικνύουν στην πράξη ότι είμαστε στην κυριολεξία δίπλα στον αγρότη.

Σας θυμίζω, λοιπόν, και σας τα 600.000.000 που είπα πριν, τα 370.000.000 από τον ΕΛΓΑ για τις αποζημιώσεις, τα 68.000.000 που δόθηκαν για το πετρέλαιο -για την επιστροφή του ειδικού φόρου κατανάλωσης στο αγροτικό πετρέλαιο που είχε καταργηθεί από την κυβέρνηση ΣΥΡΙΖΑ το 2016 και ίσχυσε από το 2017- τη μείωση στο 50% της φορολογίας των αγροτών στα συνεταιριστικά σχήματα και στις ομάδες παραγωγών, τη στήριξη στο 80% έως 90% στην αύξηση του ρεύματος. Όλα αυτά καταλήγουν στο ότι οι αγρότες εμπιστεύονται την Κυβέρνησή μας και στηρίζονται σε αυτή.

Σας θυμίζω, λοιπόν, για το τελευταίο πλαίσιο που αναφέρατε, το πλαίσιο αυτό έχει σχέση με την Ουκρανία, έχει σχέση με την καταδικαστέα εισβολή της Ρωσίας στην Ουκρανία. Ο Πρωθυπουργός στη Διεθνή Έκθεση Θεσσαλονίκης εξήγγειλε 90.000.000 -89.000.000 για την ακρίβεια- για την κτηνοτροφία και 60.000.000 για τα λιπάσματα, που τα λιπάσματα αφορούν όλους τους γεωργούς στο σύνολό τους.

Άρα, λοιπόν, καταλαβαίνετε ότι οι αγρότες γι’ αυτόν τον λόγο στηρίζονται και βασίζονται στην Κυβέρνησή μας. Διότι, με μέτρα περιστασιακά που απαντούν στις προκλήσεις που έχουμε από τις εισαγόμενες κρίσεις ανταποκρινόμαστε, αλλά και με μόνιμα μέτρα όπως ο ειδικός φόρος κατανάλωσης στο πετρέλαιο, όπως είναι η μείωση της φορολογίας στα συνεταιριστικά σχήματα στο 50%, η μείωση του ΦΠΑ στα λιπάσματα στο 6% από το 13%. Μια σειρά μέτρων μαζί με τα αναπτυξιακά μέτρα από το ΠΑΑ, ξέρουν, καταλαβαίνουν, αντιλαμβάνονται ότι είμαστε δίπλα τους στην κυριολεξία.

Και πάντα, βέβαια, ξέρετε ότι είμαστε ανοιχτοί στον δημόσιο διάλογο και στην επικοινωνία και με τους παραγωγούς και τους αγρότες και με εσάς.

Σας ευχαριστώ.

**ΑΝΝΑ ΒΑΓΕΝΑ - ΚΗΛΑΗΔΟΝΗ:** Πάμε να τα πούμε στους αγρότες αυτά.

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, θα περάσουμε τώρα στη συζήτηση της ερώτησης που αφορά το Υπουργείο Εσωτερικών -για να αποδεσμεύσουμε τον Υπουργό, τον κ. Βορίδη- και θα συνεχίσουμε, κύριε Στύλιο, με τις υπόλοιπες τρεις επίκαιρες ερωτήσεις του Υπουργείου Αγροτικής Ανάπτυξης.

Προχωρούμε στην πέμπτη με αριθμό 6814/4-8-2022 ερώτηση του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς τον Υπουργό Εσωτερικών, με θέμα: «Βοήθεια στο σπίτι: Να δοθεί λύση για να μη μείνουν άνεργοι μετά από είκοσι χρόνια δουλειάς».

Θα απαντήσει ο Υπουργός Εσωτερικών κ. Μαυρουδής Βορίδης.

Κύριε συνάδελφε, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, το πρόγραμμα «Βοήθεια στο Σπίτι» γνωρίζετε πολύ καλά ότι παρέχει πολύτιμες υπηρεσίες σε ανήμπορους και ηλικιωμένους εδώ και είκοσι χρόνια.

Από το 2013, εν μέσω μνημονίων που απεφεύχθη η ιδιωτικοποίησή του, το πρόγραμμα λειτουργεί αποτελεσματικά με βάση νομοθετική ρύθμιση που εισηγήθηκα τότε, και με προγραμματική σύμβαση του Υπουργείου Εργασίας κατ’ αρχάς και του Εσωτερικών με την ΕΕΤΑ, οι εργαζόμενοι είχαν τη δυνατότητα με συνεχείς συμβάσεις να παρέχουν τις υπηρεσίες τους στους ωφελούμενους αφού είχαν διατεθεί στους αντίστοιχους δήμους. Ο συνολικός χρόνος απασχόλησης των εργαζομένων είναι από δεκαοκτώ έως είκοσι χρόνια. Με συνεχείς, όπως σας είπα, χωρίς διακοπή συμβάσεις, παρέχουν προφανώς πάγιες και διαρκείς ανάγκες. τι άλλο; Είκοσι χρόνια συνεχούς υπηρεσίας, ποιος θα αμφισβητήσει;

Μετά το ’18 που ανήγγειλε η κυβέρνηση ΣΥΡΙΖΑ τη λήξη των μνημονίων, είχαμε προβεί σε πρόταση νομοθετικής ρύθμισης για την απευθείας ένταξη των εργαζομένων στις αντίστοιχες υπηρεσίες των δήμων, πάγιες και διαρκείς ανάγκες, δεκαοκτώ χρόνια, δεκαέξι τότε συνεχής υπηρεσίας και λειτουργίας, εργασία με νόμιμες συμβάσεις. Νομίζω ότι δεν έχει κανένα συνταγματικό κώλυμα.

Στη συνέχεια η κυβέρνηση του ΣΥΡΙΖΑ τότε αρνήθηκε και είπε ότι θα προχωρήσει με προκήρυξη και με βάση τις ειδικές μοριοδοτήσεις που είχαν γίνει και στο παρελθόν για άλλες περιπτώσεις και ότι θα καλυφθούν. Δεν το έπραξε άμεσα, και η Κυβέρνηση της Νέας Δημοκρατίας που και αυτή είπε ότι φεύγουμε όχι μόνο από τα μνημόνια αλλά και από την επιτήρηση, προκήρυξε την 4Κ/2020, η οποία είχε συγκεκριμένες προδιαγραφές.

Σε ποια κατάσταση είμαστε σήμερα; Το ΑΣΕΠ, έχει βγάλει τα περισσότερα αποτελέσματα ή μάλλον για πολλές κατηγορίες αποτελέσματα έχουν δημοσιευτεί στο ΦΕΚ και φημολογείται -δεν ξέρω να πω άλλη έκφραση, θα μας πείτε εσείς- η επικείμενη έκδοση απόφασης του Συμβουλίου της Επικρατείας η οποία αφορά συγκεκριμένη κατηγορία, συγκεκριμένη στήλη της προκήρυξης και, βέβαια, υπάρχουν και άλλες κατηγορίες που δεν έχει βγει το ΦΕΚ, τελικά αποτελέσματα και ΦΕΚ.

Εμείς τι προτείνουμε με βάση και την εμπειρία που έχουμε και τη συζήτηση που είχαμε με ειδικούς; Πρώτα απ’ όλα πρέπει να γίνει μια νομοθετική ρύθμιση, λαμβάνοντας υπ’ όψιν το Συμβούλιο της Επικρατείας, για να προσληφθούν όλοι όσοι περιλαμβάνονται στα τελικά αποτελέσματα που έχουν λάβει ΦΕΚ. Δεύτερη νομοθετική ρύθμιση για τις κατηγορίες που δεν έχουν εκδοθεί τα αποτελέσματα από το ΑΣΕΠ και το οποίο τώρα, προφανώς, είναι με ψηλά τα χέρια. Άφησε τα στυλό κάτω, δεν κάνει τίποτα εάν δεν υπάρξει νομοθετική πρωτοβουλία. Για τους υπόλοιπους που μπορεί να είναι και σε συνδυασμό με τη δεύτερη νομοθετική ρύθμιση που προτείνω, να συνεχίσουν την εργασία τους με βάση την προγραμματική σύμβαση μέχρις ότου ολοκληρωθεί όλη αυτή η διαδικασία και συνεχίσει να λειτουργεί το πρόγραμμα απρόσκοπτα, χωρίς να λείψει καμμιά υπηρεσία από κανέναν ανήμπορο, από κανέναν ανάπηρο, από κανέναν ηλικιωμένο.

Λάβετε υπ’ όψιν σας ότι η προγραμματική σύμβαση βάσει της οποίας λειτουργεί τώρα το πρόγραμμα λήγει στο τέλος του ’22. Έχουμε λήξη της προγραμματικής σύμβασης τότε. Αυτά είναι τα δεδομένα και τα αιτήματα.

Συμπεριλαμβάνω -και θα ήθελα και σ’ αυτό την απάντησή σας- το αίτημα του πανελλήνιου συντονιστικού των εργαζομένων στο «Βοήθεια στο Σπίτι», να συναντηθούν μαζί σας για να συζητήσουν τα θέματα που έχουν προκύψει και να έχετε ένα διάλογο για το πώς θα προχωρήσετε, και εσείς να ακούσετε τις απόψεις τους και να νιώθουν και αυτοί την αναγκαία ασφάλεια για το εργασιακό τους μέλλον.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Πώς έχουν τα θέματα; Είναι αρκετά κοντά μ’ αυτό που περιγράψατε, κύριε συνάδελφε. Απλώς να σας ενημερώσω εδώ για ορισμένα σημεία τα οποία ενδεχομένως δεν ξέρετε. Δεν φταίτε εσείς που δεν τα ξέρετε. Είναι ούτως ή άλλως πράγματα που έχουν συμβεί πολύ πρόσφατα.

4Κ: Είχε, ουσιαστικά, προετοιμαστεί επί ΣΥΡΙΖΑ, όπως ξέρετε, και είχαν διαμορφωθεί οι όροι της. Η επιλογή για μια ακόμη φορά ήταν η ειδική μοριοδότηση. Θέλω να πω ότι είμαστε πλέον, αγαπητέ συνάδελφε, στη δεύτερη απόφαση του Συμβουλίου της Επικρατείας η οποία ακυρώνει την προκήρυξη με ειδική μοριοδότηση. Η πρώτη ήταν οι νοσηλευτές. Ακυρώθηκε η ειδική μοριοδότηση. Η δεύτερη του Συμβουλίου της Επικρατείας ακυρώνει επίσης ειδική μοριοδότηση. Είναι για το «Βοήθεια στο Σπίτι». Είναι η υπ’ αριθμόν 1548/2022 απόφαση του τρίτου τμήματος του Συμβουλίου της Επικρατείας. Την απόφαση αυτή δεν την έχω καθαρογραμμένη, την έχω εν σχεδίω. Με την απόφαση αυτή το Συμβούλιο της Επικρατείας δημοσιεύει στις 20 Ιουλίου. Δεν έχει θεωρηθεί, δεν έχει καθαρογραφεί και επομένως αναμένεται αυτό το στάδιο, αλλά φαντάζομαι ότι αυτό θα είναι. Δεν θα διαφοροποιηθεί πολύ.

Άρα, λοιπόν, τι έχουμε; Έχουμε εν τω μεταξύ, κύριε Πρόεδρε, την έκδοση των αποτελεσμάτων από το ΑΣΕΠ για την προκήρυξη αυτή. Για τους ΤΕ εξεδόθησαν στις 29 Ιουλίου, για τους δευτεροβάθμιας εκπαίδευσης και υποχρεωτικής εκπαίδευσης ΔΕ και ΥΕ στις 8 Αυγούστου και για τους ΠΕ, τους πανεπιστημιακής εκπαίδευσης πολύ προσφάτως, στις 28 Σεπτεμβρίου. Τώρα, όμως, κατόπιν, αν δεν είχαμε το ζήτημα της εκδόσεως της αποφάσεως του Σ.τ.Ε., θα μεσολαβούσε βεβαίως εν συνεχεία, μετά την έκδοση των οριστικών αποτελεσμάτων, η έκδοση της απόφασης κατανομής και η ολοκλήρωση των διορισμών των επιτυχόντων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, θα ήθελα λίγο χρόνο. Περιορισμένος θα είμαι. Δεν θα το αναλύσω όλο. Θα είμαι συνοπτικός. Θα ακούσω τη δευτερολογία και θα επανέλθω για να συμπληρώσω.

Πού βρισκόμαστε τώρα; Η απόφαση του Συμβουλίου της Επικρατείας λέει κάτι αρκετά απλό. Λέει ότι υπάρχουν δύο κατηγορίες στην προκήρυξη, τι κατηγορίες; Κατηγορία πρώτη στην οποία λαμβάνεται υπ’ όψιν η εργασιακή εμπειρία, κατηγορία δεύτερη χωρίς εργασιακή εμπειρία. Γιατί πρέπει να γίνεται έτσι κατά το Συμβούλιο της Επικρατείας και κατά τον νόμο; Διότι ακριβώς δεν μπορεί να περιορίζεται το ισότιμο δικαίωμα των πολιτών στην πρόσβαση στην εργασία. Εάν παντού ζητούσες εργασιακή εμπειρία, στην πραγματικότητα θα απέκλειες από την πρόσβαση στην εργασία όσους δεν έχουν εργασιακή εμπειρία. Φτιάχνονται, λοιπόν, δύο πίνακες, ένας γι’ αυτούς που έχουν εργασιακή εμπειρία και προσμετράται και ένας για τους άλλους που δεν έχουν εργασιακή εμπειρία.

Πήγε η προκήρυξη ΣΥΡΙΖΑ και έβαλε εργασιακή εμπειρία, ειδική δε, ειδικώς μοριοδοτούμενη για το «Βοήθεια στο Σπίτι», όχι την απλή εργασιακή εμπειρία που μπορεί να προσμετράται επίσης για όλους, αλλά και πάλι στη μία κατηγορία. Βάζει, λοιπόν, την ειδική μοριοδότηση για τους εργαζόμενους στο «Βοήθεια στο Σπίτι» και στις δύο κατηγορίες. Τι έρχεται και λέει το Συμβούλιο της Επικρατείας; «Δεν μπορείς να τη βάλεις αυτή την ειδική μοριοδότηση σε εκείνους, στην κατηγορία που δεν έχουν εργασιακή εμπειρία» και ρίχνει εν μέρει την προκήρυξη.

Σταματώ εδώ με την περιγραφή των γεγονότων για να επανέλθω στη δευτερολογία μου για να πω το τι μέλλει γενέσθαι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι πρωτολογίες πλέον θα είναι η περιγραφή και στη δευτερολογία θα είναι οι απαντήσεις. Άρα μετά τη δευτερολογία του Υπουργού δεν θα έχουμε εμείς δικαίωμα να μιλήσουμε. Μήπως να πάρετε όλο τον χρόνο να μας το πείτε όλο και να μιλήσω κι εγώ στη συνέχεια;

Η απόφαση του Συμβουλίου της Επικρατείας, σε αντίθεση με άλλες αποφάσεις, δεν ακυρώνει την προκήρυξη. Μιλάει για συγκεκριμένη διαδικασία στην προκήρυξη που έχει να κάνει με τη στήλη «ειδική εμπειρία». Δεν ακυρώνει την προκήρυξη συνολικά.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Μου επιτρέπετε μία παρέμβαση εδώ για να πω κάτι διευκρινιστικά;

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Διαβάζω την απόφαση: «Διά ταύτα δέχεται την αίτηση, ακυρώνει εν μέρει την 4Κ/2020 προκήρυξη». Εντάξει;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Εν μέρει. Αρκεί, κύριε Υπουργέ. Το ίδιο λέμε. Δεν διαφωνούμε. Είναι για τον συγκεκριμένο λόγο τον οποίον αναπτύξατε, όπως επικαλείται. Άρα, δεν έχουμε συνολική και επομένως μπορούμε. Υπάρχουν σκέψεις, προτάσεις και νομικές λύσεις. Η νομική επιστήμη, όπως γνωρίζετε πάρα πολύ καλά, δεν έχει αδιέξοδα και στο πλαίσιο του Συντάγματος και του Ενωσιακού Δικαίου, λύση μπορεί να δοθεί.

Εγώ κατέθεσα μία πρόταση με δύο διαφορετικές νομοθετικές ρυθμίσεις που μετά την ενημέρωσή σας είναι ουσιαστικά μία η νομοθετική ρύθμιση που χρειάζεται για την προσαρμογή και ταυτόχρονα η προγραμματική σύμβαση για τους υπόλοιπους που δεν θα προσληφθούν, προκειμένου να λειτουργεί απρόσκοπτα το πρόγραμμα και σύμφωνα με τη δική σας πολιτική, αφού εκδώσατε προκήρυξη του 2020, με την πολιτική του ΣΥΡΙΖΑ -όπως επικαλείστε- ας δούμε στη συνέχεια, με τη δική σας πολιτική πώς θα λυθεί το θέμα. Αυτό προτείνω εγώ: νομοθετική ρύθμιση και προγραμματική σύμβαση για όλους τους υπόλοιπους, μέχρι να λυθεί οριστικά το θέμα.

Γνωρίζετε, βέβαια, πάρα πολύ καλά ότι υπάρχουν αποφάσεις του Ελεγκτικού Συνεδρίου, του Συμβουλίου της Επικρατείας, αναδρομικά, που η πολιτεία συμμορφώνεται εν μέρει, πέρα από αυτούς που προσφεύγουν -εδώ έχουν προσφύγει τρεις- δεν είναι υποχρεωμένη να κάνει καθολική εφαρμογή. Αλλιώς θα πρέπει να απολογηθείτε ως Κυβέρνηση γιατί δεν επιστρέφετε τα αναδρομικά σε όλους και σύμφωνα με τις αποφάσεις που έχουν λάβει τα ανώτερα δικαστικά συμβούλια και όργανα και του Ελεγκτικού Συνεδρίου και άλλα.

Όμως, θέλω να έρθω ένα βήμα πριν, σε αυτό που σας είπα για το 2018. Μόλις έληξαν τα μνημόνια το 2018, η δική μας πρόταση ήταν η απευθείας ένταξη -δεν ξέρω τι σας έλεγε ο κ. Στύλιος δίπλα σας και αν σας έλεγε γι’ αυτό το θέμα εκείνη τη στιγμή- πιστεύω ότι δεν έχετε καμμία ανάγκη συμβουλών, ούτε βεβαίως δικών μου ούτε άλλων, για τα νομικά σας.

Όμως, μπορείτε να μου πείτε ποια άλλη περίπτωση υπάρχει με είκοσι χρόνια εργασίας, με ευρωπαϊκό πρόγραμμα μόνο στα πρώτα χρόνια -από το 2013 και μετά δεν υπάρχει ευρωπαϊκό πρόγραμμα- με συνεχή εργασία, συνεχείς ανανεώσεις συμβάσεων, χωρίς κενό, πάγιες και διαρκείς ανάγκες και η αντίστοιχη πρόβλεψη ότι αυτή η διαδικασία σημαίνει αυτόματη ένταξη με σταθερή εργασία. Πριν από έναν χρόνο βγήκε μία απόφαση του Ευρωπαϊκού Δικαστηρίου, ακριβώς γι’ αυτές τις περιπτώσεις.

Άρα θεωρώ ότι έχετε τη δυνατότητα, εφόσον υπάρξει πολιτική βούληση, να δώσουμε λύση για να μη μείνει κανείς εργαζόμενος έξω και βεβαίως να δικαιωθούν και αυτοί οι οποίοι φέρεται από την απόφαση του Συμβουλίου της Επικρατείας -είναι ένα ζευγάρι και ο κουνιάδος από τα Χανιά- να δικαιωθούν στην προσφυγή που έκαναν εναντίον των τριών χιλιάδων εργαζομένων.

Βεβαίως, για να γίνουν όλα αυτά με ομαλό τρόπο -και τελειώνω με αυτό, γιατί υπάρχουν πέντε ερωτήσεις ακόμη, κύριε Υπουργέ, για εξίσου σημαντικά θέματα- θα ήθελα να μας πείτε εάν θα συναντήσετε την επόμενη εβδομάδα ή τις επόμενες μέρες χωρίς να βάλουμε όρια -και θέλουμε να το ακούσουμε να το πείτε από το μικρόφωνο, να ακουστεί στην Ολομέλεια- το Πανελλαδικό Συντονιστικό, για να έχουν μια ασφάλεια οι εργαζόμενοι ότι η πολιτεία και συγκεκριμένα ο Υπουργός Εσωτερικών, όχι μόνο ανησυχεί και αυτός για το εργασιακό του μέλλον, αλλά θα κάνει και διάλογο για το πώς θα δοθεί λύση.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κοιτάξτε, προφανώς θα τους συναντήσω. Δεν έχουμε τέτοια θέματα και ξέρουν ότι ήδη έχουμε συναντηθεί και θα συναντηθούμε και γι’ αυτά τα θέματα. Απλά, θέλω οι συναντήσεις αυτές να είναι παραγωγικές. Και για να είναι παραγωγικές οι συναντήσεις αυτές, θα πρέπει να έχουμε τελειώσει και ολοκληρώσει τη μελέτη του ζητήματος και να έχουμε τοποθετηθεί.

Αυτό είναι ένα ζήτημα το οποίο -να ξέρουμε λίγο και τους χρόνους ,για να μη νομίζουμε ότι είναι κάτι που διαιωνίζεται και χρονίζει, ανέκυψε προ τριών, τεσσάρων ημερών. Δηλαδή, σε γνώση δική μου περιήλθε η ύπαρξη αυτής της απόφασης στην αρχή της εβδομάδας. Εντάξει, έχουμε αρχίσει και τη μελετούμε. Προφανώς, αυτό έχει διαστάσεις και θα χρειαστεί μια ευρύτερη συνεννόηση για να δούμε τι θα κάνουμε. Θα συναντηθώ, αλλά όταν θα συναντηθώ, δεν θα συναντηθώ κοινωνικά, πρέπει να μπορώ να τους πω κάτι για το πώς θα προγραμματίσουμε. Συνεπώς, θέλω τη μελετήσω, να δω τι θα κάνουμε, προκειμένου να δούμε πώς διαμορφώνεται η κατάσταση με το συγκεκριμένο θέμα.

Επιτρέψτε μου να πω δύο πράγματα όμως λίγο πιο γενικά -μάλλον ειδικά- αλλά σε μία κατεύθυνση. Είναι σημαντικό πια και σε αυτή την Αίθουσα και ευρύτερα, οι πολιτικές δυνάμεις να σταματήσουν να παίζουν με τους εργαζόμενους και δεν πρέπει να μιλάμε -ειδικά σε ό,τι αφορά στο δημόσιο- επειδή οι κανόνες είναι συγκεκριμένοι, επειδή οι κανόνες είναι προσδιορισμένοι, επειδή οι όροι με τους οποίους γίνεται η πρόσληψη στο δημόσιο, επίσης, είναι συγκεκριμένοι, πρέπει να σταματήσουμε να κλείνουμε το μάτι -μιλάω τώρα συγκεκριμένα για τον ΣΥΡΙΖΑ- διότι όλο αυτό το ζήτημα ανακύπτει από κάτι το οποίο ήταν εξοφθάλμως αντισυνταγματικό και μη νόμιμο.

Ποιο ήταν το εξοφθάλμως αντισυνταγματικό και μη νόμιμο; Ότι από τη στιγμή που λες ότι θα έχω εγώ -και σωστά- τμήμα της προκήρυξης που δεν θα έχει εργασιακή εμπειρία, δεν μπορεί, προφανώς, να πηγαίνεις να βάζεις ειδική μοριοδότηση στην εργασιακή εμπειρία και αυτό αφορούσε, περίπου, τις μισές της προκήρυξης.

Άρα, λοιπόν, εδώ υπάρχει μία -επιτρέψτε μου- απαράδεκτη εκμετάλλευση, η οποία γίνεται για τους γνωστούς λόγους.

Λύσεις. Κοιτάξτε, υπάρχουν διάφορες σκέψεις, εγώ εκείνο που θέλω να πω είναι, πρώτον: Εδώ δεν αφορά «έλα να λύνουμε για να μην δημιουργούνται εντυπώσεις». Εδώ δεν έχουμε μία περίπτωση στην οποία απλώς γίνεται μια ανακατανομή υπέρ των συγκεκριμένων τριών προσφυγών. Εδώ η απόφαση είναι αδιάσειστος. Ακυρώνει την προκήρυξη, εν μέρει και μάλιστα κατά το συγκεκριμένο μέρος.

Άρα, λοιπόν, το πρώτο πράγμα που σας λέω είναι ότι θα εφαρμοστεί η απόφαση του Συμβουλίου της Επικρατείας, μας δεσμεύει και θα εφαρμοστεί.

Το δεύτερο πράγμα το οποίο σας λέω είναι ότι εφόσον θα εφαρμοστεί η απόφαση του Συμβουλίου της Επικρατείας εκείνο το οποίο χρειάζεται να γίνει τώρα είναι στην πραγματικότητα να υπάρξουν νέοι πίνακες οριστικών αποτελεσμάτων, μετά την έκδοση της αποφάσεως. Αυτό σημαίνει καθαρογραφή και συμμόρφωση, αναμόρφωση των πινάκων από την πλευρά του ΑΣΕΠ.

Το τρίτο πράγμα που σας λέω είναι ότι σε όλη αυτή τη διάρκεια, οι θέσεις του συνόλου των εργαζομένων θα είναι διασφαλισμένες και, βεβαίως, σε μία κατεύθυνση συνολικότερης λύσης του θέματος θα μελετήσουμε περισσότερο και θα καταλήξουμε στο πώς μπορεί όλο αυτό το ζήτημα το οποίο έχει ανακύψει να επιλυθεί.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Επιστρέφουμε στις επίκαιρες ερωτήσεις, αρμοδιότητας του Υπουργείου Αγροτικής Ανάπτυξης.

Συνεχίζουμε με την τέταρτη με αριθμό 1049/26-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Θα αυξήσετε τελικά κατά 25 εκατομμύρια την χρηματοδότηση του μέτρου των νέων αγροτών του Προγράμματος Αγροτικής Ανάπτυξης για την Περιφέρεια Κρήτης, ώστε να μη μείνει εκτός κανένας νέος που επιθυμεί να ασχοληθεί με την αγροτική παραγωγή»;

Στην ερώτηση θα απαντήσει ο Υφυπουργός Αγροτικής Ανάπτυξης κ. Γεώργιος Στύλιος.

Ορίστε, κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είναι ένα θέμα που απασχολεί, βεβαίως, και άλλες περιφέρειες, αλλά ιδιαίτερα την Κρήτη, αφού στο πρόγραμμα που προκηρύχθηκε υπεβλήθησαν συνολικά δύο χιλιάδες πεντακόσιες ενενήντα εννέα αιτήσεις νέων αγροτών και εντάχθηκαν χίλιες τετρακόσιες πενήντα εννέα, ενώ η μεγαλύτερη μερίδα από τους υπόλοιπους που δεν εντάχθηκαν πληρούν τα κριτήρια και τις προϋποθέσεις για να ενταχθούν στο πρόγραμμα. Δεν είναι, δηλαδή, από αυτούς που αποκλείστηκαν, λόγω έλλειψης προϋποθέσεων.

Έχουμε κάνει πάρα πολλή συζήτηση σε αυτή την Αίθουσα -και εκτός Αιθούσης βεβαίως- για τις επιπτώσεις που είχε η δεκαετής οικονομική κρίση, η πανδημία του κορωνοϊού και βεβαίως, ο πόλεμος στην Ουκρανία και η εισβολή της Ρωσίας στην Ουκρανία και στη συνέχεια η κατάσταση με την ακρίβεια, την τεράστια αύξηση του κόστους παραγωγής και τα προβλήματα στον πρωτογενή τομέα.

Έχουμε μιλήσει για την αναμόρφωση της Κοινής Αγροτικής Πολιτικής και έχουμε συζητήσει και μαζί συγκεκριμένα θέματα, ούτως ώστε να ενισχύεται ο πρωτογενής τομέας με μία πολιτική αποτελεσματική και βέβαια σημαντικός παράγοντας είναι η ένταξη ανθρώπινου δυναμικού.

Αυτό, λοιπόν, που ρωτάμε τώρα για την Περιφέρεια Κρήτης είναι εάν προτίθεστε, τελικά -και λέμε το τελικά γιατί έχει γίνει και άλλη συζήτηση με τον Υπουργό- να αυξήσετε κατά 25 εκατομμύρια -το ιδανικό- τον προϋπολογισμό του μέτρου νέων αγροτών του προγράμματος για την Περιφέρεια Κρήτης, ώστε να μη μείνει κανείς νέος αγρότης εκτός και επαναλαμβάνω, κανείς από αυτούς που έχουν τις προϋποθέσεις και πληρούν τα κριτήρια, για να ενταχθούν.

Πείτε μας σε ποιο στάδιο βρίσκεται η αξιολόγηση του προγράμματος νέων αγροτών. Οι ενστάσεις προχώρησαν; Τι περισσεύματα από πιστώσεις υπάρχουν από άλλες περιφέρειες, προκειμένου να γίνει άμεσα και χωρίς αύξηση του συνολικού προϋπολογισμού η ανακατανομή προς την Περιφέρεια Κρήτης.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, είναι μια ερώτηση η οποία αφορά ένα πάρα πολύ ουσιαστικό θέμα, την ανανέωση του αγροτικού πληθυσμού της χώρας. Πάνω εκεί βασιζόμαστε στην αναζωογόνηση της ελληνικής περιφέρειας. Γι’ αυτόν τον λόγο η Κυβέρνησή μας και το Υπουργείο σχεδίασε σε τελείως άλλη βάση το συγκεκριμένο πρόγραμμα σε σχέση με τα προηγούμενα προγράμματα νέων αγροτών που είχαν προκηρυχθεί σε παλαιότερες προγραμματικές περιόδους.

Εδώ, λοιπόν, είχαμε ένα καλό πρόγραμμα, με μια καλή και ισχυρή χρηματοδότηση. Διπλασιάσαμε το ποσό στα 35.000 με 40.000 ευρώ για τον κάθε νέο αγρότη. Είχαμε πραγματικά πολλές χιλιάδες αιτήσεις. Οι αιτήσεις ξεπέρασαν τις δεκαεξίμισι χιλιάδες. Εκτιμούμε ότι δεκατέσσερις χιλιάδες θα ενταχθούν στο τέλος. Αυτά είναι καλά στοιχεία και καλά σημάδια για το πρόγραμμα.

Το συγκεκριμένο πρόγραμμα είχε κάποιες προϋποθέσεις. Μια προϋπόθεση ήταν να υπάρχει ένα επιχειρηματικό σχέδιο, δηλαδή ο αγρότης να μην παίρνει τα χρήματα μόνο ως ποσό και από εκεί και πέρα να το διαθέσει όπως να ’ναι και με οποιονδήποτε τρόπο, αλλά να έχει ένα επιχειρηματικό σχέδιο. Δηλαδή ο ίδιος από πριν να έχει προϋπολογίσει, να έχει σχεδιάσει να έχει προγραμματίσει πού θα ασχοληθεί, με ποιον τρόπο, πώς θα αξιοποιήσει αυτά τα χρήματα για να έχουν πολλαπλασιαστικό αποτέλεσμα για τον ίδιο. Μάλιστα βάλαμε και προϋπόθεση μετά τη λήξη της ολοκλήρωσης του επιχειρηματικού σχεδίου να είναι δεσμευμένος στον πρωτογενή τομέα για άλλα τέσσερα χρόνια, δηλαδή συνολικά μια περίοδο κοντά στα επτά χρόνια.

Ένα άλλο κριτήριο πολύ σημαντικό ήταν η εκπαίδευση, να υπάρχει και ένα κριτήριο και για τη μοριοδότηση, για να μοριοδοτηθεί κάποιος, να έχει περάσει ένα σεμινάριο, να έχει τελειώσει μια τεχνική σχολή, ένα ΙΕΚ, ένα τεχνολογικό εκπαιδευτικό ίδρυμα, ένα πανεπιστήμιο. Η εκπαίδευση πάνω στον αγροτικό χώρο μοριοδοτούταν επιπλέον. Έτσι φτάσαμε σήμερα να έχουμε την ευχάριστη θέση να πούμε ότι το πρόγραμμα ολοκληρώθηκε πολύ γρήγορα και αυτό δεν έγινε τυχαία. Σε έξι με επτά μήνες βγάλαμε τα αποτελέσματα. Το ήξεραν από πριν οι αγρότες.

Να σας πω ότι οι αιτήσεις έγιναν ψηφιακά, καταργήθηκε ο φυσικός φάκελος. Τα εννέα από τα δέκα δικαιολογητικά συλλέχθηκαν με διαλειτουργικότητες, έγινε η αξιολόγηση ψηφιακά και καταλήξαμε να έχουμε τα αποτελέσματα.

Έχουμε, λοιπόν, βγάλει στο σύνολο της ελληνικής επικράτειας τα αποτελέσματα για το πρόγραμμα «ΝΕΩΝ ΑΓΡΟΤΩΝ» σε όλες τις περιφέρειες. Έχουμε καταβάλει τα χρήματα της προκαταβολής στις έντεκα από τις δεκατρείς περιφέρειες στο 90%. Θα το ξαναπώ πάλι. Η αξιολόγηση ολοκληρώθηκε για το σύνολο των περιφερειών της χώρας. Δώσαμε την προκαταβολή στις έντεκα περιφέρειες. Εκκρεμεί το βόρειο και το νότιο Αιγαίο, μόνο αυτές οι δύο περιφέρειες. Η προκαταβολή είναι το 70% των χρημάτων που δικαιούται ο κάθε νέος αγρότης ενταγμένος στο πρόγραμμα. Καταλαβαίνετε ότι έχουν δοθεί κάποιες εκατοντάδες εκατομμύρια ευρώ μόνο με την προκαταβολή.

Το πρόγραμμα κρατάει το 10% για να εκδικαστούν οι ενστάσεις. Οι ενστάσεις από τα στοιχεία που έχω θα ολοκληρωθούν μέσα στον Οκτώβριο, για να μπορεί να καταβληθεί και το υπόλοιπο ποσό για να φτάσουμε στο 100%.

Θα σας πω στοιχεία για την Κρήτη στη συνέχεια. Είναι έτσι όπως τα είπατε οι αριθμοί για την Κρήτη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κύριε Υπουργέ.

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, είμαι θιασώτης -όχι τώρα, από πολλά χρόνια- της ύπαρξης επιχειρηματικού σχεδίου και από τον νέο αγρότη και βέβαια της συμπερίληψης στο πρόγραμμα της κατάρτισης της εκπαίδευσης και της πρακτικής που αυτό μπορεί μέσα από ένα ολοκληρωμένο σχεδιασμό να δώσει καλύτερα αποτελέσματα έναντι της απλής καταβολής επιδοτήσεων και χρηματοδοτήσεων. Άρα, δεν διαφωνούμε σε αυτό. Το πρόγραμμα τα έβαλε.

Σε αυτό που διαφωνούμε είναι ότι οκτακόσιοι σαράντα περίπου από την Κρήτη δεν εντάχθηκαν στο πρόγραμμα. Τις έχουν αυτές τις προϋποθέσεις και το επιχειρηματικό σχέδιο και όλα τα ζητήματα. Ο τρόπος μοριοδότησης ήταν ένα ζήτημα και βεβαίως η κατανομή ανάμεσα στη ζωική και τη φυτική παραγωγή, όπου δεν υπήρξε μια ισορροπία. Αν το μελετήσετε θα δείτε ότι πρέπει να ενισχύσετε -για να υπάρξει αυτή η ισορροπία- και τον τομέα της φυτικής παραγωγής. Καλώς ενισχύθηκε της κτηνοτροφικής, αλλά όχι εις βάρος της φυτικής.

Αυτό το οποίο, λοιπόν, λέμε είναι ότι εβδομήντα τέσσερα και μισό μόρια είχε ο τελευταίος, εβδομήντα τέσσερα είχε η επόμενη κατηγορία. Και οι δύο πληρούν τα κριτήρια. Τη στιγμή που κάνεις μια προκήρυξη και λες ότι αυτά τα κριτήρια θέλω και τα πληρούν ένας μεγάλος αριθμός, έρχεσαι μετά και λες: «Α, επειδή δεν έχω λεφτά, θα πάμε μέχρι το εβδομήντα τέσσερα και μισό». Αυτό είναι το πρόβλημα, επειδή δεν έχω τα αντίστοιχα διαθέσιμα.

Άρα, λοιπόν, εάν συμφωνούμε ότι είναι μεγάλη ανάγκη -τουλάχιστον όσοι έχουν όρεξη- με βάση τις προδιαγραφές που βάλατε να ενταχθούν στον πρωτογενή τομέα -και φαίνεται ότι οι οκτακόσιοι σαράντα νέοι αγρότες στην Κρήτη έχουν αυτή τη διάθεση και ενώ τους λέτε «παιδιά, με συγχωρείτε, μια άλλη φορά περάστε, γιατί τώρα σας προκηρύξαμε μεν, σας είπαμε εάν έχετε τις προϋποθέσεις ελάτε, αλλά δεν έχουμε χρήματα»-, εάν συμφωνούμε, λοιπόν, αυτοί να δικαιωθούν και να ενταχθούν και ότι υπάρχει ανάγκη να ενταχθούν στον πρωτογενή τομέα να το ενισχύσουμε μέσα στο πλαίσιο μιας ευρύτερης πολιτικής, που αφορά τη διατροφική επάρκεια και ασφάλεια, αλλά και το γεγονός ότι στην πατρίδα μας ο πρωτογενής τομέας μπορεί να παίξει σημαντικό ρόλο στην ανάκαμψη της οικονομίας, τότε πρέπει να βρείτε τρόπους χρηματοδότησης του προγράμματος. Αναφέρομαι στην Κρήτη και όπου αλλού υπάρχει αυτό.

Εάν υπάρχουν περισσεύματα από άλλες περιφέρειες λόγω του ότι δεν υπήρξε ενδιαφέρον, καλό είναι να μας πείτε πού -σε ποιες περιφέρειες- υπάρχουν τα περισσεύματα, για να μεταφερθούν. Ποιο είναι το συνολικό ποσό που απαιτείται για να καλυφθούν όλες οι αιτήσεις -για την Κρήτη το προσδιόρισα, είναι 25 εκατομμύρια-, προκειμένου να μην μείνει κανείς από τους δικαιούχους εκτός προγράμματος.

Δείτε ποια άλλα προγράμματα του Υπουργείου Αγροτικής Ανάπτυξης δεν απορροφούν, να μεταφερθούν, να γίνει μια ανακατανομή, να ζητήσετε έγκριση από την Ευρωπαϊκή Επιτροπή, να σας δοθεί η έγκριση και να προχωρήσετε σε αυτό το πρόγραμμα που είναι πετυχημένο, μπορεί να είναι επιτυχημένο. Αλλά χωρίς την ένταξη των ανθρώπων που έχουν τις προϋποθέσεις, πώς θα είναι επιτυχημένο, κύριε Υπουργέ; Θα είναι εν μέρει.

Άρα, λοιπόν, αυτό είναι το ζητούμενο, χρήματα, για να μπουν όλοι όσοι το δικαιούνται.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Στα στοιχεία συμφωνούμε, κύριε συνάδελφε. Είναι γύρω στους δύο χιλιάδες τριακόσιοι εξήντα δύο αυτοί οι οποίοι εγκρίθηκαν και μπορούν να ενταχθούν στο πρόγραμμα. Έχουν ενταχθεί χίλιοι τετρακόσιοι πενήντα εννιά. Μιλώ για την Κρήτη. Θα ενταχθούν, αφού ολοκληρωθεί η διαδικασία των ενστάσεων στο τέλος Οκτωβρίου, και άλλοι εκατόν εβδομήντα. Άρα συμφωνούμε ότι θα φτάσουμε στους χίλιους εξακόσιους και θα υπολείπεται ο αριθμός που είπατε.

Χαίρομαι που μας πιστώνετε ότι έχουμε ένα καλό πρόγραμμα. Θέλω, όμως, και εσείς να αναγνωρίσετε ότι ο προϋπολογισμός του συγκεκριμένου προγράμματος ήταν 425 εκατομμύρια -έτσι ξεκινήσαμε-, έγινε μια υπερδέσμευση κατά 100 εκατομμύρια και έχουμε φτάσει σήμερα στα 525 εκατομμύρια. Δηλαδή, βλέπετε ότι η Κυβέρνηση εξαντλεί τις προσπάθειές της και συνεχίζει να προσπαθεί για να βρει πόρους από το Πρόγραμμα Αγροτικής Ανάπτυξης, από προγράμματα, για να προχωρά σε αυτή την υπερδέσμευση.

Θα συμφωνήσουμε, επίσης, μαζί σας ότι δεν μπορεί να λέμε ότι όλοι πρέπει να μπουν, αλλά να μπουν αυτοί οι οποίοι πληρούν κριτήρια, γιατί καταλαβαίνω και υιοθετώ αυτό που λέτε, ότι η διαφορά στη μοριοδότηση μεταξύ του εβδομήντα τέσσερα και μισό και του εβδομήντα τέσσερα είναι πολύ μικρή. Το αντιλαμβάνομαι.

Συνεπώς πρέπει να ολοκληρωθεί η διαδικασία μέχρι το τέλος Οκτωβρίου.

Εγώ σας λέω προσωπικά, με προσωπική δέσμευση, ότι θα εξαντλήσουμε κάθε προσπάθεια, αλλά θέλω να ξέρετε το εξής, ότι δεν αφορά μόνο την Κρήτη. Έχουμε αιτήματα από το σύνολο των περιφερειών της χώρας για να υπάρξει επιπλέον επέκταση στο συγκεκριμένο πρόγραμμα και από την Περιφέρεια Πελοποννήσου και από την Ανατολική Μακεδονία και τη Θράκη. Προσωπικά έχουν επικοινωνήσει οι περιφερειάρχες και έχουμε μιλήσει μαζί. Άρα υπάρχει το αίτημα και από την Κρήτη και από άλλες περιφέρειες. Αυτό, όμως, καταλαβαίνετε και εσείς ότι γεννά ανάγκες για το σύνολο της χώρας και επειδή είναι ευρωπαϊκό πρόγραμμα καταλαβαίνετε ότι δεν μπορεί να οδηγηθεί μόνο σε μία περιφέρεια. Αυτό, όμως, να το αναγνωρίσετε. Θα αφορά, λοιπόν, και άλλους.

Συνεπώς η ανάγκη αναζωογόνησης της ελληνικής υπαίθρου και ανανέωσης του αγροτικού πληθυσμού της χώρας είναι ευρωπαϊκό ζητούμενο, είναι και ελληνικό ζητούμενο και δική μας προτεραιότητα. Θα εξαντλήσουμε κάθε περιθώριο που υπάρχει. Όντως από κάποιες περιφέρειες δεν καλύφθηκε ο αρχικός προϋπολογισμός που είχε σχεδιαστεί. Στην Κρήτη ξεκινήσαμε με 37,3 εκατομμύρια ευρώ και φτάσαμε στα 66 εκατομμύρια ευρώ.

Και να πω επιπλέον ότι το πρόγραμμα είχε μια συγκριτική αξιολόγηση και έναν ανταγωνιστικό χαρακτήρα, ότι υπάρχουν και άλλα προγράμματα, όπως η βιολογική γεωργία, που έτρεξε και πήγε πολύ καλά. Ετοιμάζουμε και τα σχέδια βελτίωσης και μαζί συνολικά, όμως, θα δούμε την αξία, τη σημασία, τη σπουδαιότητα που έχει ο «ΝΕΟΣ ΑΓΡΟΤΗΣ», ο «ΝΕΟΣ ΓΕΩΡΓΟΣ» και το συγκεκριμένο πρόγραμμα, που την αναγνωρίζουμε όλοι. Θα δούμε και το σύνολο των υπόλοιπων προγραμμάτων που είναι στο πρόγραμμα «Αγροτικής Ανάπτυξης και Τροφίμων» και θα εκτιμήσουμε την κατάσταση, θα τη μελετήσουμε. Δεν μπορώ να σας δώσω συγκεκριμένη απάντηση τώρα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Συνεχίζουμε με την επόμενη επίκαιρη ερώτηση, την πέμπτη με αριθμό 1047/26-9-2022 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Αγροτικής Ανάπτυξης και Τροφίμων, με θέμα: «Για την κατάσταση που έχει δημιουργηθεί με τα ροδάκινα και τα υπόλοιπα φρούτα στις περιοχές της Ημαθίας, της Πέλλας, του Τυρνάβου, της Φλώρινας και της Λάρισας».

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, οι παραγωγοί ροδάκινων και άλλων φρούτων, μήλων, κερασιών, αχλαδιών των περιοχών Ημαθίας, Πέλλας, Τυρνάβου, Φλώρινας, Λάρισας για ακόμη μια φορά βλέπουν τον ιδρώτα τους και τον κόπο τους να πηγαίνουν χαμένοι, τη σοδειά τους απούλητη, ή να πωλείται σε τιμές κάτω από το τεράστιο κόστος παραγωγής.

Η κατάσταση είναι εκρηκτική, με το εμπάργκο στη Ρωσία έχει χαθεί μια μεγάλη αγορά, ενώ λόγω του πολέμου υπάρχουν επιπτώσεις και στις εξαγωγές σε άλλες χώρες.

Ταυτόχρονα, οι τιμές παραγωγού φέτος ήταν πολύ κάτω του κόστους παραγωγής. Στα συμπύρηνα ροδάκινα ήταν γύρω στα 26 με 27 λεπτά, ενώ οι βιομήχανοι από πέρσι είχαν υποσχεθεί ότι θα έδιναν 35 λεπτά και στα επιτραπέζια γύρω στα 40 λεπτά. Αντίστοιχη είναι η εικόνα και για τα υπόλοιπα φρούτα, όπως τα μήλα που πωλούνται 28 με 30 λεπτά το κιλό, τα αχλάδια 40 λεπτά και τα λοιπά.

Σε αυτά κερασάκι στην τούρτα ήταν και οι άκαιρες βροχοπτώσεις του Αυγούστου, καθώς και οι χαλαζοπτώσεις του Ιούνη που κατέστρεψαν μεγάλο μέρος της παραγωγής.

Παράλληλα, τα φρούτα δεν απορροφώνται ούτε από την εγχώρια λαϊκή κατανάλωση εξαιτίας της χαμηλής αγοραστικής ικανότητας του λαού, καθώς οι μισθοί, οι συντάξεις, το εισόδημα παραμένουν καθηλωμένα σε χαμηλά επίπεδα και η ακρίβεια τσακίζει κόκαλα.

Μέχρι στιγμής, κύριε Υπουργέ, η Κυβέρνηση δεν έχει δεσμευθεί συγκεκριμένα για μέτρα στήριξης του εισοδήματος των παραγωγών.

Με δεδομένο ότι βρισκόμαστε μπροστά στη νέα καλλιεργητική περίοδο είναι αναγκαίο να στηριχθούν άμεσα οι αγροτοπαραγωγοί, προκειμένου να επιβιώσουν και να συνεχίσουν τη δραστηριότητά τους.

Ερωτάσθε, κύριε Υπουργέ, τι θα κάνει η Κυβέρνηση για οικονομική στήριξη των παραγωγών που θα αναπληρώνει το χαμένο εισόδημά τους από τις τιμές κάτω του κόστους που πλήρωσαν οι εμποροβιομήχανοι, για αποζημιώσεις στο 100% και προληπτικά μέτρα προστασίας της παραγωγής.

Επίσης, ερωτάσθε τι θα γίνει για τη μείωση του κόστους παραγωγής, όπως για παράδειγμα μείωση της τιμής των λιπασμάτων, της ενέργειας, για την εξασφάλιση τιμών στον παραγωγό που θα καλύπτουν το κόστος της παραγωγής και θα εξασφαλίζουν εισόδημα επιβίωσης στον αγρότη και προσιτές τιμές των προϊόντων του στη λαϊκή κατανάλωση.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, το θέμα που θέτετε και συζητάμε είναι γνωστό στο Υπουργείο και έχει συζητηθεί σε έναν ανοιχτό διάλογο πρόσφατα, στο τέλος Αυγούστου στην Ημαθία, όπου παρέστησαν η ηγεσία του Υπουργείου Αγροτικής Ανάπτυξης και Τροφίμων, η ηγεσία του Υπουργείου Οικονομικών, ήταν εκπρόσωποι των ομάδων παραγωγών, απλοί καλλιεργητές και αγρότες, φορείς της περιοχής. Εκεί, λοιπόν, έγινε μία εκτεταμένη συζήτηση, ανοιχτός διάλογος και ακούστηκαν όλα τα προβλήματα και αυτά που θέτετε και εσείς. Εκεί υπήρξε και δελτίο Τύπου από το Υπουργείο μας στις 8-9-2022 με συγκεκριμένα τρία μέτρα που αφορούν την περιοχή στην οποία αναφέρεστε.

Θέλω να ξέρετε ότι η Κυβέρνησή μας από την αρχή ήταν δίπλα στους αγρότες, στις εξωγενείς κρίσεις και δοκιμασίες που χρειάστηκε να διαχειριστούμε. Μιλώ για την πανδημία και τώρα για την κρίση με την παράνομη και την καταδικαστέα εισβολή της Ρωσίας στην Ουκρανία, όπου χρειάστηκε να έρθουμε και να βοηθήσουμε με μια σειρά από μέτρα.

Σας λέω, λοιπόν -να το ακούσουν και οι αγρότες και όλοι που τα γνωρίζουν- ότι 600 εκατομμύρια ευρώ δόθηκαν στους αγρότες μας από την επιστρεπτέα προκαταβολή από ενισχύσεις για τον COVID από το Υπουργείο, καθώς και από το πρόγραμμα «Αγροτικής Ανάπτυξης και Τροφίμων». Και θυμίζω ότι και άλλα 370 εκατομμύρια ευρώ έχουν δοθεί από τον ΕΛΓΑ ως ενίσχυση σε διάφορες φυσικές καταστροφές και ζημιές που υπήρξαν. Δεν μείναμε, όμως, εκεί.

Υπήρχαν μέτρα, όπως η κάλυψη του 80% έως 90% της αύξησης στην τιμή του ρεύματος στο αγροτικό ρεύμα, η στήριξη των παραγωγών με μέτρα «de minimis», η μείωση του συντελεστή ΦΠΑ των λιπασμάτων και ζωοτροφών στο 6%, πρόσφατη νομοθετική πρωτοβουλία, όπου μειώνουμε τον φόρο εισοδήματος για τους αγρότες που συμμετέχουν στις ομάδες παραγωγών και στα συνεταιριστικά σχήματα στο 50%.

Να σας δώσω ένα παράδειγμα: Αγρότης που έχει 30.000 ευρώ εισόδημα πλήρωνε 5.400 ευρώ φόρο, τώρα θα πληρώνει μόνο 1.700 ευρώ. Είναι μια σειρά από μόνιμα μέτρα που έχουν θεσπιστεί από την Κυβέρνησή μας, αλλά και μέτρα που βοηθούν να οργανώσουμε καλύτερα τον χώρο και να σταθούμε στην κυριολεξία δίπλα στους αγρότες.

Να δώσω ορισμένα στοιχεία για τους συγκεκριμένους νομούς που αναφέρατε στην ερώτησή σας, για την Ημαθία, την Πέλλα, τη Λάρισα και τη Φλώρινα: Για το 2021 δόθηκαν 48 εκατομμύρια ευρώ στην Ημαθία, στην Πέλλα 91 εκατομμύρια ευρώ, στη Λάρισα 48 εκατομμύρια ευρώ, στη Φλώρινα 11,5 εκατομμύρια ευρώ.

Πρόσφατα είχαμε κάποια καιρικά φαινόμενα -ήταν η χαλαζόπτωση- όπου έτρεξε η διαδικασία από τον ΕΛΓΑ. Εκεί, λοιπόν, προχωρά η συλλογή των δηλώσεων, συντάσσονται τα εξατομικευμένα πορίσματα και εκτιμούμε ότι μετά από διασταύρωση που θα γίνει μέσα στον Οκτώβριο θα μπορέσουμε να έχουμε τη δυνατότητα να έρθει ο ΕΛΓΑ και να δώσει τα χρήματα που δικαιούνται οι αγρότες και οι παραγωγοί.

Τα υπόλοιπα θα σας τα πω και στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, εντάξει.

Ορίστε, κύριε Στολτίδη, έχετε τον λόγο.

**ΛΕΩΝΙΔΑΣ ΣΤΟΛΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, εντάξει, την ενημέρωση την παίρνουμε, φυσικά και από τους οργανωμένους φορείς των αγροτών. Τα μέτρα που έχουν εξαγγελθεί -και αν εφαρμοστούν- αφορούν το βασανιστήριο της σταγόνας. Έτσι θα το λέγαμε με κάποιον άλλο τρόπο που δείχνει ακριβώς ότι δεν κινούνται στη λογική της κάλυψης των αναγκών τους, στη λύση.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ)**

Η απάντησή σας, δηλαδή, ως Κυβέρνηση επιβεβαιώνει το πόσο σε σωστή κατεύθυνση είναι το γεγονός ότι οι αγρότες συναντήθηκαν σε μια, πέρα από κάθε προσδοκία, μαζική σύσκεψη, δηλώνοντας αποφασισμένοι για μαζικές αγωνιστικές κινητοποιήσεις, ενωμένοι, παραμερίζοντας τις ψεύτικες και χιλιοειπωμένες υποσχέσεις για στήριξη του πρωτογενούς τομέα, παραμερίζοντας επίσης και τα θορυβημένα από τη μαζικότητα της σύσκεψης διάφορα παπαγαλάκια, που καλούν σε εναπόθεση ελπίδων στις επερχόμενες εκλογές.

Χωρίς αυταπάτες για σωτήρες λένε και -πολύ σωστά κατά τη γνώμη μας- διεκδικούν αποφασιστικά και αταλάντευτα την αναπλήρωση του χαμένου εισοδήματος για όλες τις ποικιλίες του ροδάκινου, αλλά και του συνόλου των προϊόντων λόγω της ασύδοτης δράσης των εμποροβιομηχάνων -που είναι δική σας ευθύνη, κύριε Υπουργέ- τις χαμηλές τιμές -που είναι δική σας ευθύνη, της Κυβέρνησης εννοώ- το υψηλό κόστος παραγωγής -που είναι δική σας ευθύνη και επιλογή- μέτρα στήριξης κατά του εμπάργκο -που είναι δική σας ευθύνη και επιλογή- και φυσικά από τη χαμένη παραγωγή λόγω καταστροφών. Επίσης, μείωση του κόστους παραγωγής, αφορολόγητο πετρέλαιο, όπως στους εφοπλιστές. Αφορολόγητο πετρέλαιο έχουν αυτοί που έχουν «σκάσει» σε δισεκατομμύρια κερδών, κύριε Υπουργέ και δεν έχουν οι αγρότες. Μείωση της τιμής του αγροτικού ρεύματος, που εσείς το στείλατε στα ύψη, εξόντωσης ουσιαστικά, γενναία επιδότηση των ζωοτροφών και του κόστους στα μέσα και στα εφόδια, κατάργηση του ΦΠΑ σε μέσα και εφόδια. Διεκδικούν εξόφληση του συνόλου των αποζημιώσεων του ΕΛΓΑ, που ξέρουμε όλοι τον αλγόριθμο που οδηγεί στις ελάχιστες αποζημιώσεις -και αν γίνουν και όταν γίνουν- και φυσικά μια αποζημίωση που να καλύπτει την παραγωγή και το κεφάλαιο από όλες τις φυσικές καταστροφές και νόσους στο 100% με επαρκή, φυσικά, κρατική χρηματοδότηση, που ούτως ή άλλως θα λέγαμε είναι πάλι η επιστροφή ενός μικρού μέρους των χρημάτων από το ξεζούμισμα των ίδιων των αγροτών. Και φυσικά ζητούν κατώτατες εγγυημένες τιμές που θα καλύπτουν το κόστος παραγωγής -γιατί μπορεί να γίνει αυτό- θα εξασφαλίζουν εισόδημα επιβίωσης στον αγρότη, που δεν εξασφαλίζεται αυτή τη στιγμή ούτε με τα μέτρα που εξαγγείλατε -και αν τα εφαρμόσετε- και προσιτές τιμές των προϊόντων τους στη λαϊκή κατανάλωση, κάτι που μπορεί να υπολογιστεί πολύ μεγάλη υποχώρηση αν φύγει από τη μέση η ληστεία των μεσαζόντων.

Αυτά, κύριε Υπουργέ, με άλλα λόγια, που βιώνουν οι αγρότες, όλα αυτά που περιγράφηκαν, δεν είναι εξωτερικοί και αστάθμητοι παράγοντες. Είναι επιλογή και ευθύνη δική σας και των προηγούμενων κυβερνήσεων. Και δεν είναι και τυχαία. Γιατί εμείς λέμε ότι είναι στρατηγική του κεφαλαίου που απλώς όλες οι κυβερνήσεις -και η δική σας τώρα- την υλοποιείτε για λογαριασμό του. Ποιο είναι αυτό; Το ξεκλήρισμα των αγροτών και το πέρασμα της γης σε μεγάλες καπιταλιστικές εκμεταλλεύσεις συνδεδεμένες με τη βιομηχανία.

Θα μου επιτρέψετε να πω ότι αυτό χρειάζονται και οι αγρότες: Τη δική τους στρατηγική απέναντι στη στρατηγική των μονοπωλιακών ομίλων, που εφαρμόζει η Κυβέρνησή σας, για να επιβιώσουν. Θεωρούμε ότι την έχουν. Αυτό έχει αποδείξει η σύσκεψη. Μένει απλώς να καταφέρουν να βάλουν στη μάχη όλες τις δυνάμεις που απαιτούνται για την εφαρμογή της δικής τους στρατηγικής.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ.

Πολύ σύντομα να σας πω τρεις αποφάσεις που περιλαμβάνονται στο δελτίο Τύπου της 8ης Σεπτεμβρίου: Οι αιτήσεις για την αντιχαλαζική προστασία -γιατί συζητήθηκε πάρα πολύ η αντιχαλαζική προστασία- ήταν χίλιες διακόσιες είκοσι τέσσερις και θα καλυφθούν στο σύνολό τους, υπερδιπλασιάζοντας τον αρχικό προϋπολογισμό που ήταν 15 εκατομμύρια και πλέον θα καλύψει αιτήσεις ύψους 34 εκατομμυρίων. Άρα θέλουμε να πούμε ότι οι χίλιες διακόσιες είκοσι τέσσερις αιτήσεις που είχαν γίνει για αντιχαλαζική προστασία θα καλυφθούν όλες.

Επιπλέον, είπαμε ότι θα ζητήσουμε την κάλυψη της απώλειας εισοδήματος των αγροτών από την Ευρωπαϊκή Ένωση και συγκεκριμένα από τα κονδύλια που υπάρχουν για αποζημιώσεις λόγω του πολέμου -κι εσείς το αναφέρατε για τις συνέπειες που έχουμε από τον πόλεμο. Στα υπόλοιπα προϊόντα, τα αδιάθετα προϊόντα που είναι στα ψυγεία, θα γίνει καταγραφή και πιθανόν θα οδηγηθούν σε κομποστοποίηση. Εκεί θα εξετάσουμε το ενδεχόμενο να αποζημιωθούν μέσα από πρόγραμμα de minimis που μας δίνει τη δυνατότητα, διότι κάθε πληρωμή πρέπει να είναι μία νόμιμη πληρωμή σύμφωνα με την ελληνική νομοθεσία και τον κανονισμό που υπάρχει στην Ευρωπαϊκή Ένωση.

Σε σχέση με τον ΕΛΓΑ, όλοι όσοι είναι ασφαλισμένοι στον ΕΛΓΑ και προβλέπεται στον κανονισμό του ΕΛΓΑ η ζημιά την οποία έχουν πάθει -αυτό που είπα πιο πριν για τα εξατομικευμένα πορίσματα- θα αποζημιωθούν στο σύνολό τους. Εκτιμούμε ότι αυτό θα γίνει μέχρι το τέλος του χρόνου. Και δεν το εκτιμούμε αυθαίρετα, επικαλούμαι τι έχει γίνει μέχρι τώρα, την προηγούμενη χρονιά, όπου έχουμε καταφέρει μέσα στην ίδια χρονιά να δίνεται η αποζημίωση στους αγρότες για τα χρήματα που δικαιούνται, όταν στο παρελθόν χρειάζονταν δεκατέσσερις, δεκαοκτώ, είκοσι δύο μήνες για να πάρουν τα χρήματα από τον ΕΛΓΑ.

Έχουμε σε προτεραιότητα -το έχω πει και άλλη φορά εδώ στη Βουλή- μια μεταρρύθμιση που ετοιμάζουμε για τον ΕΛΓΑ που την περιμένει και ο αγροτικός κόσμος, καθώς επίσης και μια προγραμματική σύμβαση με την κοινωνία της πληροφορίας, ώστε με μεγαλύτερη ταχύτητα και με διαφάνεια και να συλλέγονται τα στοιχεία και να εκδίδονται γρήγορα τα πορίσματα και να μπορούν να κάνουν και τις ενστάσεις τους οι αγρότες.

Κλείνω με το εξής: Ξέρουμε ότι έχουμε μπροστά μας μια δύσκολη περίοδο η οποία έχει διαμορφωθεί από τις κρίσεις οι οποίες έχουν έρθει εξωγενώς στη χώρα μας και μας επηρεάζουν. Γι’ αυτόν τον λόγο στη Διεθνή Έκθεση Θεσσαλονίκης ο Πρωθυπουργός έκανε δύο βασικές εξαγγελίες για τον αγροτικό κόσμο της χώρας μας.

Θα δοθούν 89 εκατομμύρια ευρώ για την κτηνοτροφία και 60 εκατομμύρια ευρώ για τα λιπάσματα, μέσα από το προσωρινό πλαίσιο που έχει θεσμοθετηθεί από την Ευρωπαϊκή Ένωση και θα ισχύει μέχρι 31-12-2022. Άρα, εργαζόμαστε και μελετάμε στο Υπουργείο ούτως ώστε αυτά τα χρήματα μέχρι το τέλος του χρόνου να φτάσουν στους αγρότες, στους παραγωγούς. Το ξέρουν, το γνωρίζουν, το ξαναλέμε και πάλι και από εδώ για να μπορούν και οι ίδιοι να κάνουν τον προγραμματισμό τους. Θα μιλήσουμε και πιο εξειδικευμένα τι αντιστοιχεί στον καθένα.

Θέλω, επίσης, να σας πω το εξής: Έχουμε θέσει στο Συμβούλιο Υπουργών Γεωργίας -και θα το ξαναθέσουμε- τα προϊόντα μας, οι καλλιέργειές μας, οι οποίες είχαν εξαγωγικό χαρακτήρα και έχουν συνέπειες στις εξαγωγές τους λόγω του πολέμου -ήταν εξαγωγές κυρίως προς αυτές τις χώρες- να χρηματοδοτηθούν -το έχουμε ζητήσει ήδη και θα το ξαναθέσουμε- από ειδικό πλαίσιο από την Ευρωπαϊκή Ένωση και να διατεθούν σε ειδικά προγράμματα στην ελληνική αγορά.

Σας θυμίζω ότι το αγροτικό πετρέλαιο είχε καταργηθεί από την προηγούμενη κυβέρνηση ΣΥΡΙΖΑ το 2016. Ίσχυσε από το 2017 και για πρώτη φορά ήταν η δική μας Κυβέρνηση, τώρα, φέτος, που επανέφερε το αγροτικό πετρέλαιο, δηλαδή την επιστροφή του ειδικού φόρου κατανάλωσης στο αγροτικό πετρέλαιο με 68 εκατομμύρια ευρώ.

Σε κάθε περίπτωση είμαστε εδώ, μιλάμε με τους αγρότες, τους ακούμε, διαβουλευόμαστε μαζί τους, ακούμε τους φορείς, τους εκπροσώπους τους, τα κόμματα, όλους και εργαζόμαστε για να βρούμε και να δώσουμε λύσεις και στα περιστασιακά που συμβαίνουν τώρα, αλλά και λύσεις μόνιμες, μακροπρόθεσμες, που θα βάλουν σε μια διαφορετική βάση τον πρωτογενή τομέα της χώρας, πάντοτε μέσα στο πλαίσιο της στρατηγικής που έχουμε της Κοινής Αγροτικής Πολιτικής και του στρατηγικού μας σχεδίου στην Ευρωπαϊκή Ένωση, που ξέρετε πολύ καλά ότι μέσα από εκεί έχουμε ένα πολύ μεγάλο πρόγραμμα χρηματοδοτήσεων για τη χώρα και έχουμε μια πλέον ανοιχτή και κοινή αγορά.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Συνεχίζουμε τώρα με την έκτη με αριθμό 1050/26-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλουπρος τον Υπουργό Αγροτικής Ανάπτυξης και Τροφίμων,με θέμα: «Άμεση έκδοση της υπουργικής απόφασης παραγράφου 1 του άρθρου 12 του ν.4797/2021 για την επιχορήγηση φυσικών προσώπων που δεν είναι κατά κύριο επάγγελμα αγρότες, αλλά κατέχουν αγροτικές εκμεταλλεύσεις και υπέστησαν μεγάλες ζημιές από τον σεισμό της 27ης Σεπτεμβρίου 2021».

Κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Είναι μια ερώτηση που έχει συζητηθεί ξανά στις 21 Φεβρουαρίου του 2022 και αφορά την έκδοση υπουργικής απόφασης προκειμένου να ενταχθούν και οι μη κατά κύριο επάγγελμα αγρότες στο πρόγραμμα αποζημιώσεων για τις ζημιές που υπέστησαν στις εγκαταστάσεις τους λόγω σεισμού.

Ποιο είναι το πρόβλημα; Η περιφέρεια που είναι αρμόδια, εν προκειμένω η Περιφέρεια Κρήτης, λόγω λανθασμένης ερμηνείας του νόμου δεν δεχόταν αιτήσεις των μη κατά κύριο επάγγελμα αγροτών, οι οποίοι στη συνέχεια δεν είχαν πού να απευθυνθούν παρά μόνον σε εμάς για να κάνουμε κοινοβουλευτικό έλεγχο.

Τι προέκυψε από τον κοινοβουλευτικό έλεγχο τον Φλεβάρη; Προέκυψε ότι η περιφέρεια έπρεπε να κρατάει τις αιτήσεις για να έχει μια εκτίμηση ο Υπουργός για την κατάσταση σύμφωνα με τον νόμο και να εκδώσει την υπουργική απόφαση. Άρα υπήρξε μια αποτροπή των ενδιαφερομένων να καταθέσουν αιτήσεις και γι’ αυτό, μετά την ενημέρωση που έγινε εδώ από τον κ. Γεωργαντά ότι πρέπει να καταθέσουν αιτήσεις πριν την υπουργική απόφαση, ο αριθμός είναι πολύ μικρός.

Επομένως, εκτός από το ερώτημα αν θα εκδώσετε την απόφαση, κύριε Υπουργέ, είναι συμπληρωματικό κι αν δώσετε το δικαίωμα -μετά από αυτή την απόφαση που θα ενημερωθούν πλήρως όλοι και θα καταλάβουν ότι κακώς η περιφέρεια τους έδιωχνε μέχρι τον Φλεβάρη και δεν τους πήρε μετά έναν-έναν να τους πει ότι ελάτε να καταθέσετε όλοι- αν υπάρξουν πέντε-δέκα-δεκαπέντε-είκοσι, δεν πρόκειται για μεγάλο αριθμό αγροτών, να έχουν τη δυνατότητα να καταθέσουν. Η υπουργική απόφαση, δηλαδή, να συμπεριλάβει και τη δυνατότητα να συνεχιστεί αυτή η διαδικασία για όλους τους ανθρώπους. Από την ενημέρωση που έχω, δεν πρέπει να ξεπερνούν τους δεκαπέντε αυτοί οι οποίοι μέχρι στιγμής έχουν υποβάλει. Δεν είναι μεγάλο το νούμερο, αλλά είναι άδικο έστω και πέντε που έχουν πάθει ζημιές, αποτάθηκαν στην περιφέρεια και από λανθασμένη ερμηνεία τους είπαν ότι δεχόμαστε συζητήσεις, να μείνουν εκτός. Αυτό είναι το ζήτημα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για την πρωτολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Οι τρόποι για να καλυφθεί μια ζημιά η οποία έχει προκύψει είναι τρεις. Ο πρώτος είναι να υπάρχει μία ζημιά στην παραγωγή, στη σοδειά. Ασφαλίζεται στον ΕΛΓΑ, καλύπτεται από τον ΕΛΓΑ. Ο δεύτερος τρόπος είναι, εάν δεν καλύπτεται από τον ΕΛΓΑ, μέσα από τις κρατικές οικονομικές ενισχύσεις. Και ο τρίτος τρόπος είναι μέσα από την κρατική αρωγή του ν.4797/2021. Η διαδικασία είναι όπως την περιγράψατε. Δηλαδή, η περιφέρεια συγκεντρώνει τις αιτήσεις, οριοθετεί την περιοχή που έχει γίνει η φυσική καταστροφή.

Στη συγκεκριμένη περίπτωση στον σεισμό της 27ης Σεπτεμβρίου του 2021 είχαμε όντως μια εξαιρετική περίπτωση και συντρέχουν οι προϋποθέσεις που προβλέπει ο νόμος για την έκδοση της σχετικής απόφασης. Τα στάδια είναι τα εξής: Έχουμε πρώτα την έκδοση, αφού συλλεχθούν τα στοιχεία, μιας υπουργικής απόφασης από το Υπουργείο Οικονομικών -εκεί υπάγεται η κρατική αρωγή, πλέον μιλάμε εδώ για κρατική αρωγή- και στη συνέχεια έχουμε την έκδοση της κοινής υπουργικής απόφασης.

Δίνει τη δυνατότητα να δοθούν αποζημιώσεις στους μη κατ’ επάγγελμα αγρότες στο 50% του ποσού που έχει προσδιοριστεί με βάση την κοινή υπουργική απόφαση. Αυτό δίνεται σύμφωνα με τον ν.4797/2021. Στη συγκεκριμένη περίπτωση, μάλιστα, στην Κρήτη είχαμε και την καταβολή προκαταβολών στο 25% του ποσού το οποίο είχε προσδιοριστεί.

Συγκεκριμένα, έκανα μία έρευνα, έχουν εκδοθεί τρεις αποφάσεις από τον Υπουργό Οικονομικών, του Ιανουαρίου, του Απριλίου και του Μαΐου και δόθηκαν συνολικά 415.000 ευρώ σε εκατόν σαράντα δύο δικαιούχους. Επιπλέον, στις 26-7-2022 έχει εκδοθεί απόφαση πάλι από τον Υπουργό Οικονομικών ποσού 593.000 ευρώ με την οποία καθορίστηκε η τελική επιχορήγηση σε συνολικά τριακόσιους εξήντα πέντε δικαιούχους, εκ των οποίων το ποσό των 142.590 ευρώ αφορά σε κατά κύριο επάγγελμα αγρότες.

Τώρα σε σχέση με την ερώτηση. Μόλις την προηγούμενη εβδομάδα στις 27-9-2022 είχαμε την αποστολή των σχετικών αιτημάτων από την Περιφέρεια Κρήτης στο Υπουργείο Οικονομικών για την αρωγή. Τα αιτήματα είναι όντως λίγα, δώδεκα τον αριθμό καθ’ όσων γνωρίζω, και αμέσως μετά θα πάμε στο να εκδοθεί η ΚΥΑ και να τρέξουν τα ποσοστά και ό,τι προβλέπει ο νόμος.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Η διαδικασία μέσω της arogi.gov.gr είναι διαφορετική από τη διαδικασία που κάνει η περιφέρεια. Δεν έχουν μεταξύ τους κάποια σχέση. Εάν κάποιος επαγγελματίας ή αγρότης υποβάλλει μέσα από την arogi.gov.gr και πάει και στην περιφέρεια, θα υπάρξει συμψηφισμός. Δεν είναι ανεξάρτητη διαδικασία. Εγώ δεν μιλάω όμως γι’ αυτά. Αυτά έχουν προχωρήσει και αφορούν τους επαγγελματίες, τους κατά κύριο επάγγελμα αγρότες.

Εδώ μιλάμε για τους μη κατά κύριο επάγγελμα αγρότες. Σας είπα καθαρά ότι η περιφέρεια μέχρι τον Φλεβάρη τους έλεγε δεν μπορείτε να υποβάλετε γιατί δεν έχει εκδοθεί υπουργική απόφαση και από εκεί και πέρα, ενημερώθηκαν πλημμελώς, προφανώς, και έχουμε μόνο δώδεκα τον αριθμό –ή δεκατέσσερις όπως είναι η δική μου πληροφόρηση, το ίδιο κάνει ή δώδεκα ή δεκατέσσερα- ενώ οι άνθρωποι είναι πάνω από πενήντα και είναι και άλλων δήμων. Ό,τι κάναμε, λοιπόν, εμείς εκ των ενόντων, να ενημερώσουμε.

Αυτό είναι απαράδεκτο όμως. Δεν μπορεί να συντονιστεί το κράτος κεντρικά και τοπικά, κεντρικά και περιφερειακά για να μη ζημιώνεται ο πολίτης; Γι’ αυτό υπάρχει κεντρική κυβέρνηση, γι’ αυτό υπάρχει περιφέρεια, γι’ αυτό υπάρχει δήμος, για να μην ζημιώνεται ο πολίτης και ευρύτερα η χώρα και η κοινωνία.

Τι λέω, λοιπόν, εγώ; Λέω ότι καλώς, έστω και καθυστερημένα, εστάλησαν οι περιπτώσεις τα αιτήματα που είναι, να βγει η απόφαση, αλλά ζητώ να συμπεριληφθεί στην απόφαση ότι μένει ανοικτό στην περίπτωση που δεν έχουν ενημερωθεί οι άνθρωποι και υποβάλλουν το επόμενο διάστημα, μια ημερομηνία που μπορείτε να βάλετε εσείς.

Κοιτάξτε. Η οριοθέτηση γίνεται μετά από αίτημα της περιφέρειας, βεβαίως, των δήμων κ.λπ. από το κεντρικό κράτος. Άρα δεν υπάρχει σε αυτό καμμία αμφισβήτηση. Είναι οκτώ δήμοι στην Κρήτη που έχουν οριοθετηθεί στη σεισμόπληκτη περιοχή και γι’ αυτούς τους οκτώ δήμους μιλάμε. Δεν θα μιλάμε για κανέναν άλλο εκτός.

Πραγματικά, η αποτύπωση της πραγματικότητας είναι διαφορετική από αυτή η οποία λέει το νούμερο δώδεκα ή δεκατέσσερα. Άρα θέλω να θεραπεύσουμε και την αστοχία -έτσι να τη χαρακτηρίσω- η οποία υπήρξε στην εσφαλμένη και στη συνέχεια πλημμελή ενημέρωση των μη κατά κύριο επάγγελμα αγροτών για τη δυνατότητα που έχουν -και πολύ σωστά την αναλύσατε- και τελικά με την ΚΥΑ αυτή θα εκδοθούν και τα ποσά και όλα όσα δικαιούνται για να τους καταβληθούν.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να ξεκαθαρίσουμε το εξής.

Μία διαδικασία είναι όπως είπατε από το arogi.gov.gr. Αυτή δεν την ανέφερα εγώ καθόλου. Ανέφερα τη διαδικασία η οποία γίνεται σύμφωνα με τον ν.4797/2021 σε συνδυασμό της αυτοδιοίκησης και στη συνέχεια στην ανταπόκριση του κεντρικού κράτους, των Υπουργείων.

Καταλάβατε πολύ καλά και εσείς και αυτοί που μας παρακολουθούν και ο κόσμος στην Κρήτη που θα ενημερωθεί, ότι το Υπουργείο Οικονομικών και το δικό μας Υπουργείο είναι έτοιμο να ανταποκριθεί με τη σχετική ΚΥΑ για τους μη κατ’ επάγγελμα αγρότες.

Έχω εδώ τον αριθμό πρωτοκόλλου του εγγράφου που στάλθηκε από την Περιφέρεια Κρήτης, το υπ’ αριθμόν 290732 στις 23-9-2021. Δηλαδή ήρθε πριν από μία εβδομάδα. Άρα, δεν ξέρω εάν υπάρχουν άλλοι. Θα πρέπει να απευθυνθείτε στην Κρήτη και την περιφέρεια και ίσως να προλάβουν πριν εκδοθεί η ΚΥΑ. Για τους δώδεκα η ΚΥΑ προχωράει και θα εκδοθεί.

Αυτά. Δεν έχω κάποια άλλη απάντηση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και τον κ. Κεγκέρογλου και τον κύριο Υπουργό.

Στις επόμενες δύο επίκαιρες ερωτήσεις θα απαντήσει ο Υφυπουργός Παιδείας και Θρησκευμάτων κ. Άγγελος Συρίγος.

Και ξεκινάμε με την τρίτη με αριθμό 1043/26-9-2022 επίκαιρη ερώτηση πρώτου κύκλου της Βουλευτού Α΄ Αθηνών του Κομμουνιστικού Κόμματος Ελλάδας κ. Γαρυφαλλιάς (Λιάνας) Κανέλληπρος την Υπουργό Παιδείας και Θρησκευμάτων, με θέμα: «Άμεση κάλυψη των κενών σε Ειδικό Επιστημονικό και Ειδικό Βοηθητικό Προσωπικό στα ειδικά σχολεία και νηπιαγωγεία της Καισαριανής».

Κυρία Κανέλλη, έχετε τον λόγο για την πρωτολογία σας.

**ΛΙΑΝΑ ΚΑΝΕΛΛΗ:** Ευχαριστώ πολύ, κύριε Πρόεδρε.

Κύριε Υπουργέ, σας εξομολογούμαι ότι είναι από τις ερωτήσεις που δεν θέλω να κάνω. Δεν θέλω να τις κάνω και έχω πολλά χρόνια μέσα στο Κοινοβούλιο και περίπου κάθε χρονιά κάτι παρόμοιο είμαι υποχρεωμένη να κάνω. Εύχομαι ειλικρινά να είναι η τελευταία φορά που κάνω αυτή την ερώτηση.

Ακούμε την Υπουργό, ακούμε το Υπουργείο σας να λέει ότι φέτος τα σχολεία ξεκίνησαν με τα λιγότερα δυνατά κενά, ότι έχουν καλυφθεί οι περισσότερες ανάγκες, ότι όλα πάνε καλά. Εγώ να το συμμεριστώ και να πω «μια χαρά τα κάνατε».

Στην πιο αδύναμη, στην αχίλλειο πτέρνα του κοινωνικού, του πολιτικού, του ανθρώπινου γίγνεσθαι έχουμε τρύπα. Μιλάω για τα ειδικά σχολεία και ειδικά για το σχολείο της Ρόζας Ιμβριώτη, το οποίο είναι ιστορικό από τη φύση του. Δεν ξέρω αν θα υπήρχαν ειδικά σχολεία στην Ελλάδα, αν δεν υπήρχε το σχολείο της Ρόζας Ιμβριώτη από τότε φτιαγμένο. Εκεί έχουμε τεράστιες ελλείψεις.

Ακούγεται το «τεράστιες» κι άμα με ακούσει ο κόσμος τώρα, μιλάω για ένα, δύο, τρία, πέντε άτομα, εργαζόμενους, λογοθεραπευτές, εργοθεραπευτές. Δεν γίνεται αλλιώς σε αυτά τα παιδιά στα νηπιαγωγεία και τα δημοτικά. Δεν είναι κάτι που μπορεί να καθυστερήσει και να πεις ότι το παιδί θα έρθει από το νηπιαγωγείο και θα ξαναπάει στο νηπιαγωγείο. Δεν γίνεται. Εδώ δεν είναι «ο χρόνος είναι χρήμα». Δεν μπορεί να μην καλυφθούν αυτά τα κενά.

Η ερώτησή μου έχει τον χαρακτήρα του επείγοντος με την έννοια ότι πιστεύω ότι αν θελήσετε, μπορείτε να το λύσετε σε δεκαπέντε μέρες. Το εννοώ, και πολλές σας λέω. Να μην μπει ο Οκτώβρης χωρίς αυτό.

Αν μελετήσετε την ερώτησή μου, θα δείτε ποια είναι τα κενά. Μπορώ να σας πω και ποια είναι τα κενά, να διευκολύνω. Να σας τα πω ενδεχομένως και στη δευτερολογία μου, για να καταλάβετε ότι δεν υπερβάλλω.

Θέλω επίσης να σας χρησιμοποιήσω ως «μέσον». Ακούγεται παράξενο μέσα στο Κοινοβούλιο. Διαφάνεια έχουμε. Αντί να παίρνω τηλέφωνα, αντί να παρακαλάω, αντί να βάζω κάποιους άλλους να πάρουν τηλέφωνο, σας βάζω κυριολεκτικά «μέσον» εδώ ενώπιον του Κοινοβουλίου. Σας βάζω «μέσον» στον αρμόδιο Υπουργό, σας βάζω «μέσον» στην περιφέρεια, να εξασφαλιστεί η μετακίνηση των παιδιών.

Ακόμη και αν πάρετε δασκάλους, ειλικρινά σας το λέω, στα σχολεία αυτά δεν πρόκειται να εμφανιστούν τα παιδιά. Ήδη πάνω από τα μισά παιδιά δεν πάνε, γιατί δεν λειτουργούν τα μέσα μεταφοράς. Υπάρχουν δύο αντί για τέσσερα. Πάνε και μαζεύουν τα παιδιά από τις κοντινές συνοικίες–για την Καισαριανή τώρα μιλάμε- και από τις μακρινές συνοικίες, τον Νέο Κόσμο και την Ηλιούπολη, δεν πάνε. Δεν ξέρω τι να κάνω. Να βάλετε δασκάλους, αλλά αν βάλετε δασκάλους και δεν πηγαίνουν τα παιδιά;

Δεν είστε αρμόδιος Υπουργός. Τυπικά έχω καταθέσει απλή ερώτηση στον αρμόδιο Υπουργό για να μου απαντήσει. Μη χάσουμε άλλον χρόνο. Στην ψύχρα σάς το λέω, σας βάζω ειλικρινά «μέσον». Ούτως ή άλλως, το σύστημα λειτουργεί έτσι. Το ζητώ ως χάρη. Πώς το λένε; Δεν έχω άλλον τρόπο. Δεν είναι θέμα πολιτικής αντιδικίας αυτό. Αποκλείεται να είναι. Δηλαδή δεν μπορώ να το φανταστώ.

Έχω να σας πω κι άλλα πράγματα στη δευτερολογία μου και πιστέψτε με το λεωφορείο και το ειδικό βοηθητικό προσωπικό και το ειδικό επιστημονικό προσωπικό είναι εξ ορισμού θαύματα, δηλαδή, η επίδραση που έχουν επάνω στην πρόοδο των παιδιών και η επίδραση που έχουν στις οικογένειες αυτών των ανθρώπων.

Όσα παιδιά καταφέρνουν να πάνε και δεν τους πάει το λεωφορείο, τα πάνε οι γονείς τους. Το έχετε εύκολο σήμερα; Δεν υπάρχει περίπτωση. Να μου πείτε ότι δεν περισσεύει; Δεν ξέρω τι να σας πω. Δεν ξέρω τι τρόπο πρέπει να βρούμε. Πάντως όχι χορηγό.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Στην ερώτησή σας θέτετε δύο θέματα. Το ένα είναι το θέμα του προσωπικού και το άλλο το θέμα της μεταφοράς. Θα αναφερθώ με συγκεκριμένα στοιχεία στη δευτερολογία μου για το θέμα του προσωπικού.

Εδώ στο πρώτο σημείο θα αναφερθώ για την ειδική αγωγή και τη στάση που κρατά η παρούσα Κυβέρνηση. Αντιλαμβάνομαι πλήρως αυτά τα οποία λέτε, διότι όντως το θέμα της ειδικής αγωγής είναι εκείνο στο οποίο φαίνεται ο πολιτισμός της κοινωνίας μας. Στους αδύναμους ανθρώπους εκείνους που έχουν ανάγκη, εκεί φαίνεται. Και γι’ αυτόν τον λόγο, θεωρούμε ότι είναι κεντρικό ζήτημα της ελληνικής εκπαιδευτικής πολιτικής.

Υπάρχουν αυξημένες πλέον ανάγκες για κατάλληλες παρεμβάσεις, ούτως ώστε να έχουμε ένα ολοκληρωμένο, σύγχρονο πλαίσιο για την εκπαίδευση και γι’ αυτά τα παιδιά τα οποία πολλές φορές για πρακτικούς λόγους είναι αποκλεισμένα από την εκπαίδευση.

Σε αυτό το πλαίσιο, η παρούσα Κυβέρνηση έχει αποδείξει ιδιαίτερη ευαισθησία, θέλω να πιστέψω, και γι’ αυτόν τον λόγο ξεκινήσαμε για πρώτη φορά στα χρονικά της εκπαίδευσης με πέντε χιλιάδες εννιακόσιους είκοσι εννέα διορισμούς στην ειδική εκπαίδευση, στην ειδική αγωγή και έτσι καλύψαμε τη συντριπτική πλειοψηφία των κενών ειδικής αγωγής των τμημάτων που έχουμε για την ένταξη, για την παράλληλη στήριξη.

Όλα αυτά δεν είναι κάτι απλό, είναι μια εξαιρετικά σύνθετη και πολυδιάστατη διαδικασία, γιατί, όπως είπατε σωστά, είναι πάρα πολλές διαφορετικές ειδικότητες, ανάλογα με τις ανάγκες.

Τώρα θα αναφερθώ γενικώς για τα σχολεία της Καισαριανής. Στη δευτερολογία μου θα αναφερθώ ειδικά στο σχολείο «ΡΟΖΑ ΙΜΒΡΙΩΤΗ».

Φέτος διορίστηκαν τετρακόσια μέλη ειδικού επιστημονικού και βοηθητικού προσωπικού σε κενές οργανικές θέσεις στην ειδική αγωγή και εκπαίδευση και ειδικότερα διακόσια εξήντα σε σχολικές μονάδες ειδικής αγωγής και εκπαίδευσης και εκατόν τριάντα εννέα σε Σχολικά Δίκτυα Εκπαιδευτικής Υποστήριξης, τα ΣΔΕΥ των Κέντρων Διεπιστημονικής Αξιολόγησης, Συμβουλευτικής και Υποστήριξης. Οι διορισμοί αυτοί έρχονται να προστεθούν στους χίλιους σαράντα που ήδη είχαν γίνει από τον Μάρτιο του 2020.

Ειδικά στην Καισαριανή έχουν διοριστεί από το 2020 και μετά σαράντα τρία μέλη ειδικού επιστημονικού και βοηθητικού προσωπικού σε κενές οργανικές θέσεις.

Επίσης, για το 2022 - 2023 το Υπουργείο Παιδείας, επιδιώκοντας τη στελέχωση των σχολικών μονάδων ειδικής αγωγής και εκπαίδευσης και των δομών ειδικής αγωγής, έχει προχωρήσει σε συνολικά πέντε χιλιάδες εκατόν δεκαέξι αναθέσεις σε αναπληρωτές καθηγητές για ειδική εκπαίδευση και ειδικά στη συγκεκριμένη περιοχή, έχουν προσληφθεί σαράντα επτά άτομα.

Στη φάση που είμαστε ολοκληρώνεται η διαδικασία καταχώρισης και επεξεργασίας, τυχόν, νέων κενών που έχουν δημιουργηθεί, ούτως ώστε στη δεύτερη φάση να προχωρήσουμε σε προσλήψεις νέων αναπληρωτών.

Με βάση τα στοιχεία που έχουμε και θα σας τα αναλύσω στη συνέχεια, προκύπτει ότι η συγκεκριμένη μονάδα της Καισαριανής λειτουργεί κανονικά με βάση όλους τους εκπαιδευτικούς σε όλες τις ειδικότητες, χωρίς κενό στο υποχρεωτικό πρόγραμμα αλλά ούτε και στο ολοήμερο.

Θα αναφερθώ σε συγκεκριμένα αριθμητικά στοιχεία στη δευτερολογία, γι’ αυτό σας ζήτησα να μου τα πείτε στη δευτερολογία σας τα αριθμητικά στοιχεία, και θα αναφερθώ και στο πολύ σοβαρό πρόβλημα, το οποίο είναι υπαρκτό, αυτό της μεταφοράς, γιατί αυτό είναι νομίζω αυτή την στιγμή το βασικό πρόβλημα.

**ΠΡΟΕΔΡΕΥΩΝ (Αθανάσιος Μπούρας):** Κυρία Κανέλλη, έχετε τον λόγο για τη δευτερολογία σας.

**ΛΙΑΝΑ ΚΑΝΕΛΛΗ:** Ευχαριστώ, κύριε Πρόεδρε.

Θα είμαι σαφής. Καταλαβαίνετε, θα σας καλούσα μια μέρα να πάτε από κει, να δείτε το σχολείο. Έχει και άλλες ελλείψεις. Μπορείτε να φανταστείτε τώρα ένα σχολείο τέτοιο, με αυτά τα παιδιά, με αυτές τις ανάγκες, να έχει χώμα στην αυλή και μία τουαλέτα για τους δασκάλους και μία τουαλέτα για τα παιδιά και να θεωρεί κάποιος ότι αυτά τα παιδιά έχουν τον ίδιο χρόνο χρήσης της τουαλέτας με τα υπόλοιπα;

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Δεν είναι του Υπουργείου Παιδείας αυτό, είναι του δήμου.

**ΛΙΑΝΑ ΚΑΝΕΛΛΗ:** Δεν είναι του Υπουργείου Παιδείας. Όχι. Απλώς το λέω για να δείτε ότι σε ένα τέτοιο περιβάλλον εκ των πραγμάτων δεν είναι του Υπουργείου, είναι του δήμου, είναι των κονδυλίων, είναι πολλών άλλων πραγμάτων, ακόμα και της στέγασης, πού έπρεπε να είναι αυτά τα σχολεία και πώς έπρεπε να είναι. Δεν θα το συζητήσω αυτή την στιγμή.

Πάω στα ειδικά. Δεν τα φαντάστηκα. Έχουμε το Σύλλογο των Γονέων και το Σύλλογο των Διδασκόντων. Τι λείπει; Από το σχολείο «ΡΟΖΑ ΙΜΒΡΙΩΤΗ» λείπει ένα άτομο βοηθητικού προσωπικού. Στο ειδικό νηπιαγωγείο λείπουν δύο ειδικοί επιστημονικοί, ένας λογοθεραπευτής ή λογοθεραπεύτρια κι ένας εργοθεραπευτής ή εργοθεραπεύτρια. Στο 1ο Ειδικό Δημοτικό Σχολείο ΕΛΕΠΑΠ λείπουν τρία άτομα, ένας φυσιοθεραπευτής, ένας λογοθεραπευτής και ένας εργοθεραπευτής. Είναι τρία διαφορετικά πράγματα. Στο 2ο Ειδικό Δημοτικό Σχολείο ΕΛΕΠΑΠ λείπουν δύο, ένας εργοθεραπευτής και ένας φυσικοθεραπευτής.

Στο 1ο Νηπιαγωγείο ΕΛΕΠΑΠ λείπουν τρεις, ένας λογοθεραπευτής, ένας εργοθεραπευτής και ένας νοσηλευτής ή νοσηλεύτρια. Στο 2ο Ειδικό Νηπιαγωγείο ΕΛΕΠΑΠ λείπουν τέσσερις -ισχύει και για τα δύο φύλα, για να μην το λέω κάθε φορά και τρώω χρόνο- ένας φυσιοθεραπευτής, ένας λογοθεραπευτής, μία κοινωνική λειτουργός και μία ψυχολόγος.

Χθες έβλεπα κάτι -δεν έχει καμμία σημασία- αρκετά σοβαρό στην τηλεόραση και έβλεπα πως παιδιά με παρόμοια προβλήματα, με αυτά των παιδιών που φοιτούν εκεί, μπορεί μέχρι τα οκτώ τους να μη μιλάνε και με την κατάλληλη υποστήριξη από το επιστημονικό προσωπικό, να φτάσουν είκοσι και είκοσι πέντε ετών να χειρίζονται αισθήματα, να προχωράνε σε σπουδές, να προχωράνε σε δέκα χιλιάδες άλλα πράγματα.

Επομένως αυτό είναι κάτι που πρέπει να το λύσουμε εσείς, εγώ, η κοινωνία, οι γονείς, αυτοί που μας ακούνε, αυτοί που δεν μας ακούνε, αυτοί που θέλουν και αυτοί που δεν θέλουν. Δεν μπορεί να μην μπορούμε να το καλύψουμε άμεσα, γρήγορα, αποτελεσματικά, με το κατάλληλο προσωπικό.

Και να θυμάστε και κάτι, το οποίο σας λέω από προσωπική εμπειρία, γιατί πήγα στο σχολείο πριν από το καλοκαίρι και το έζησα. Το ολοήμερο σχολείο εκεί είναι συνάρτηση του φαγητού. Πρέπει να υπάρχει φαγητό. Μη σας λένε, λοιπόν, ότι μπορεί να υπάρξει σχολείο χωρίς φαγητό, ούτε είναι σε θέση οι γονείς με αυτά τα παιδιά να κουβαλάνε φαγητό εκεί. Και δεν υπάρχουν τα κονδύλια για να καλυφθούν αυτές οι ανάγκες.

Επομένως το ολοήμερο σχολείο απαιτεί και μια σειρά από άλλα πράγματα, πολλώ μάλλον ειδικό και βοηθητικό προσωπικό, κάτω από αυτές τις συνθήκες και τηρουμένων των αναλογιών, με ό,τι αυτό συνεπάγεται, κόστος μεταφοράς -που μπορεί να έχει ανέβει-, κόστος θέρμανσης -που μπορεί να έχει ανέβει-, κόστος για τη διατροφή -που μπορεί να έχει ανέβει-. Όμως, αυτό το κόστος έχω την εντύπωση ότι αν επενδύσει κάποιος μία δραχμή -συγγνώμη για την έκφραση- εισπράττει πίσω εκατό χιλιάδες από αυτές που δεν μετριούνται σε χρήμα.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Με βάση τα στοιχεία που έχω στο Ειδικό Νηπιαγωγείο Καισαριανής «ΡΟΖΑ ΙΜΒΡΙΩΤΗ», με ενεργό μαθητικό δυναμικό δύο παιδιών, απασχολούνται τώρα ένα άτομο βοηθητικό προσωπικό ειδικής αγωγής, ένας νηπιαγωγός και δύο νηπιαγωγοί ειδικής αγωγής, τέσσερα άτομα συνολικά. Στο Δημοτικό Σχολείο Πρότυπο Ειδικό Καισαριανής «ΡΟΖΑ ΙΜΒΡΙΩΤΗ», με ενεργό δυναμικό εξήντα παιδιών απασχολούνται για το έτος 2022 - 2023 -δεν θα σας αναφέρω τις ειδικές κατηγορίες γιατί είναι πολλοί- όπως διαπιστώνω δύο εργοθεραπευτές, επειδή αναφερθήκατε, ένας φυσιοθεραπευτής, δύο θεραπευτές λόγου, ένας σχολικός νοσηλευτής, ένας ψυχολόγος, τέσσερις φυσικής αγωγής, δεκατρείς δάσκαλοι ειδικής αγωγής…

**ΛΙΑΝΑ ΚΑΝΕΛΛΗ:** Είναι διαπιστωμένα αυτά τα κενά. Ούτε αμφισβητείτε εσείς εμένα ούτε εγώ εσάς.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Αν μου επιτρέπετε, να σας πω το εξής.

Εκείνο που βλέπω ως μεγάλη εικόνα -μην μπούμε τώρα σε λεπτομέρειες- είναι ότι έχουμε βοηθητικό προσωπικό ειδικής αγωγής επτά άτομα, ειδικό επιστημονικό προσωπικό εννέα άτομα, επειδή είναι ειδικής αγωγής, δεκαεννέα δασκάλους και δώδεκα λοιπές εκπαιδευτικές ειδικότητες.

Τώρα πρέπει να δούμε και τη μεγάλη εικόνα. Με βάση το άρθρο 8 του ν.3699/2008, που καθορίζει τον αριθμό των μαθητών σε κάθε τμήμα ειδικών νηπιαγωγείων και ειδικών δημοτικών σχολείων, αυτό ορίζεται κατ’ ελάχιστον σε τέσσερις και κατ’ ανώτατο σε επτά μαθητές ανά τμήμα. Σε εξαιρετικές περιπτώσεις ο αριθμός αυτός μπορεί να μειώνεται, με κατώτερο όριο τους τρεις μαθητές ανά τμήμα.

**ΛΙΑΝΑ ΚΑΝΕΛΛΗ:** Εσείς είπατε τη λέξη κλειδί, ενεργό. Τα παιδιά που δεν μπορούν να πάνε, δεν εμφανίζονται ως ενεργά.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Θα έρθω σε αυτό.

Όχι, τα ενεργά παιδιά που μπορούν να πάνε, αλλά ίσως να μην μπορούν να μεταβούν λόγω προβλήματος μεταφοράς, θεωρούνται ενεργά παιδιά. Δεν θεωρούμε ότι είναι εκτός.

Επομένως, με βάση τα στοιχεία που έχουμε, με τα δύο άτομα που είναι στο ειδικό νηπιαγωγείο, το ειδικό νηπιαγωγείο λειτουργεί οριακά. Ενσυνειδήτως το λειτουργούμε οριακά. Το, δε, ειδικό δημοτικό λειτουργεί με το μικρότερο δυνατό αριθμό μαθητών ανά τμήμα, καθώς η αναλογία είναι 3:15, δηλαδή είναι κάτω από το 4. Επομένως, με βάση τα στοιχεία αυτά δεν τεκμαίρεται η έλλειψη σε επιστημονικό και βοηθητικό προσωπικό. Σημείωσα τις τρεις ειδικότητες που είπατε και θα επανέλθω.

Τώρα ως προς το θέμα της μεταφοράς μαθητών, τι να το κάνεις να έχεις τους δασκάλους στο σχολείο, όταν δεν μπορούν να πάνε τα παιδιά εκεί. Σύμφωνα με το νόμο, αρμόδιες για τη μεταφορά είναι οι περιφέρειες. Και δεν έχουμε πλέον από το 2011 πιστώσεις στον προϋπολογισμό του Υπουργείου Παιδείας για δαπάνες μεταφοράς μαθητών, ούτως ώστε να μπορούμε να βοηθήσουμε.

Στελεχώνουμε με συνοδούς και οδηγούς τα σχολικά λεωφορεία που ανήκουν στις συγκεκριμένες μονάδες. Οι συγκεκριμένοι ανέρχονται, στον παρόντα χρόνο, δηλαδή φέτος έχουν προσληφθεί εβδομήντα έξι υπάλληλοι ΙΔΟΧ, των κλάδων οδηγών και συνοδών, με διάρκεια σύμβασης δέκα μηνών. Δεν έχουμε κάποια άλλη αρμοδιότητα.

Παίρνω υπ’ όψιν το μήνυμά σας, αυτό που είπατε, ότι θα λειτουργήσουμε ως μέσον. Δεν είναι μέσον. Είναι στοιχειώδης ανθρωπιά. Έχουμε ήδη επικοινωνήσει με την περιφέρεια. Θα ξαναεπικοινωνήσουμε με σκοπό να βρεθεί, το συντομότερο δυνατόν, λύση στο θέμα. Η περιφέρεια πάντως μας υποσχέθηκε ότι είναι σε διαδικασία επίλυσης του προβλήματος. Θα επανέλθουμε όμως σε αυτό το θέμα όσο πιο σύντομα γίνεται, για να μπορούν αυτά τα παιδιά να πάνε στο σχολείο και για τα ίδια τα παιδιά και τις οικογένειές τους.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Προχωρούμε στην επόμενη ερώτηση, την πρώτη με αριθμό 7021/30-8-2022 ερώτηση του κύκλου των αναφορών και ερωτήσεων του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Παιδείας και Θρησκευμάτων, με θέμα: «Σοβαρά προβλήματα στα σχολικά κτήρια του Δήμου Παιανίας - Γλυκών Νερών και ειδικότερα του 1ου και 2ου Γυμνασίου Παιανίας (παλαιό κτήριο)».

Κύριε Σκουρολιάκο, έχετε τον λόγο για την πρωτολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κύριε Πρόεδρε

Κύριε Υπουργέ, θα συζητήσουμε αμέσως τώρα μια ερώτηση την οποία είχαμε κάνει γραπτή και στο Υπουργείο σας, στο Υπουργείο Παιδείας και στο Υπουργείο Εσωτερικών. Δεν μας κάνατε την τιμή να μας απαντήσετε, ούτε το Υπουργείο Παιδείας ούτε το Υπουργείο Εσωτερικών, γι’ αυτό την μετατρέψαμε σε επίκαιρη γιατί το θέμα επείγει και θα απευθυνθούμε και στο Υπουργείο Εσωτερικών με επίκαιρη ερώτηση.

Τώρα όμως ας συζητήσουμε ό,τι αφορά τις ευθύνες του Υπουργείου Παιδείας και να δούμε γιατί επείγει το θέμα και γιατί είναι πάρα πολύ σοβαρό. Επείγει γιατί έχουμε σοβαρά προβλήματα στα σχολικά κτήρια του Δήμου Παιανίας - Γλυκών Νερών και ειδικότερα του 1ου και 2ου Γυμνασίου Παιανίας.

Οι γονείς σάς έχουν ειδοποιήσει. Έχει στείλει επιστολή η Ένωση Γονέων Παιανίας και ο Σύλλογος Γονέων και Κηδεμόνων του 1ου Γυμνασίου Παιανίας. Μας πληροφόρησαν πως ο Δήμος Παιανίας τους ενημέρωσε προφορικά σχετικά με το σοβαρό θέμα που έχει προκύψει και αφορά την καταλληλότητα και επάρκεια του κτηρίου του 1ου και 2ου Γυμνασίου Παιανίας.

Συγκεκριμένα, κατ’ εντολή του δήμου και στο πλαίσιο των υποχρεώσεων που προκύπτουν από την υπαγωγή του κτηρίου στον ν.4178/2013, περί τακτοποίησης αυθαιρέτων, διενεργήθηκε μελέτη κτηριακής επάρκειας και στατικότητας από ιδιωτική τεχνική εταιρεία.

Διαπιστώθηκαν μία σειρά από προβλήματα στην τοιχοποιία και την οροφή, διάβρωσης, σαθρότητας, σοβάδων κ.λπ., του παλαιού κτηρίου καθώς και πλημμελή μέτρα πυρασφάλειας και έλλειψη εξόδων, κλιμάκων κινδύνου, σε περίπτωση σεισμού και φωτιάς. Το έγγραφο που τα περιγράφει όλα αυτά παρελήφθη από τον δήμο στο τέλος Ιουλίου του 2022.

Ο δήμος υπό το βάρος των ευθυνών που απορρέουν από τη μελέτη αυτή δεν θα ανοίξει τα σχολεία αυτά για το νέο σχολικό έτος που έχει ξεκινήσει ήδη, τα οποία και θα παραμείνουν κλειστά για όσο διάστημα χρειαστεί, ώστε να ολοκληρωθούν οι εργασίες αποκατάστασης. Όπως εκτιμούν οι αρμόδιες υπηρεσίες του δήμου, τα έργα μπορεί να διαρκέσουν από τέσσερις έως έξι μήνες.

Σημειώνεται ότι πάνω από πεντακόσιοι μαθητές, άρα και αντίστοιχες οικογένειες, και για τα δύο γυμνάσια, επηρεάζονται από την αντικειμενική αδυναμία του δήμου να ανοίξει συγκεκριμένα σχολεία.

Με βάση τα παραπάνω, ερωτάστε ως Υπουργείο Παιδείας, σε ποιες ενέργειες σκοπεύετε να προχωρήσετε ως πολιτική ηγεσία του Υπουργείου Παιδείας, ώστε να διασφαλιστεί η ομαλή λειτουργία του ωρολογίου προγράμματος των δύο σχολείων, χωρίς να χαθούν διδακτικές ώρες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, θίγετε, πράγματι, ένα σοβαρό θέμα όσον αφορά στα κτήρια του 1ου και 2ου Γυμνασίου Παιανίας. Στην πρωτολογία μου θα αναφερθώ στις ενέργειες που έχουν ήδη γίνει από την πολιτική ηγεσία του Υπουργείου Παιδείας, η οποία έσπευσε να δώσει άμεση λύση από την πρώτη στιγμή που ενημερώθηκε για την ύπαρξη του προβλήματος.

Για την ακρίβεια, ενημερωθήκαμε για το θέμα στις 16 Σεπτεμβρίου του 2022, τώρα, με έγγραφο του Δήμου Παιανίας, στο οποίο προτεινόταν να εφαρμοστεί ειδικό ωράριο λειτουργίας για τις συγκεκριμένες σχολικές μονάδες. Η πρόταση του δήμου περιελάβανε την εκ περιτροπής διαμόρφωση ωραρίου λειτουργίας με διπλή βάρδια στις υπάρχουσες και στατικά επαρκείς αίθουσες, με πολύ μικρή περικοπή, ένα πεντάλεπτο, στη διάρκεια και τον συνολικό αριθμό των διδακτικών ωρών. Δηλαδή, πρότεινε να ξεκινάει στις 7.45΄ και να λήγει στις 12.10΄ η πρώτη βάρδια και η δεύτερη να ξεκινάει στις 12.20΄ και να λήγει στις 16.40΄ και για τις δύο σχολικές μονάδες.

Σύμφωνα με την πρόταση του Δήμου Παιανίας, το ωράριο αυτό ήταν η βέλτιστη λύση, διότι στον δήμο δεν υπάρχει άλλος χώρος για να μπορέσουν να λειτουργήσουν τα συγκεκριμένα σχολεία όσο καιρό διαρκεί η επισκευή τους. Και με αυτόν τον τρόπο, θα αποφευχθεί να λήγει το ωράριο στις 19.00΄, όπως θα γινόταν.

Αυτό το ωράριο θα ισχύσει για τριάντα έως σαράντα πέντε μέρες από την υπογραφή τής σύμβασης για την τοποθέτηση δεκαεννέα προκάτ σχολικών οικίσκων, οι οποίοι θα επιτρέψουν τη στέγαση σε ασφαλή κτήρια και εκεί θα είναι πλήρες το ωράριο.

Η πρόταση του δήμου διαμορφώθηκε κατόπιν συναίνεσης και του συλλόγου διδασκόντων και του συλλόγου γονέων και κηδεμόνων των δύο σχολικών μονάδων και οι σχετικές αποφάσεις έχουν επισυναφθεί στο έγγραφο του δήμου από 16 Σεπτεμβρίου.

Στη συνέχεια, πήραμε στις 19 Σεπτεμβρίου την εισήγηση της αρμόδιας Δευτεροβάθμιας Διευθύνσεως Ανατολικής Αττικής, η οποία συναινούσε ως προς την πρόταση του δήμου. Κατόπιν των ανωτέρω, στις 20 Σεπτεμβρίου, δηλαδή εντός τεσσάρων ημερών, από τότε που έχουμε πληροφορηθεί το πρόβλημα, προχωρήσαμε κατά παρέκκλιση όλων των άλλων διατάξεων στην εφαρμογή του συγκεκριμένου ωραρίου. Αυτό σημαίνει ότι αρχίζουν στις 7.45΄ το πρωί, τα μαθήματα είναι σαραντάλεπτα, η πρώτη βάρδια τελειώνει μετά από έξι ώρες, στις 12.10΄, θα υπάρξουν δέκα λεπτά για αλλαγή και καθαριότητα και στη συνέχεια, πάλι σαραντάλεπτα, έξι ώρες, από τις 12.20΄ μέχρι τις 16.40΄.

Με σύμφωνη γνώμη των συλλόγων διδασκόντων, το ωράριο αυτό θα εφαρμόζεται εναλλάξ μεταξύ των δύο σχολείων. Δηλαδή, τη μία εβδομάδα θα πηγαίνει το ένα σχολείο πρωί στις 7.45΄ και την άλλη εβδομάδα θα πηγαίνει το άλλο σχολείο.

Στη δευτερολογία μου θα επανέλθω με λεπτομέρειες και στοιχεία όσον αφορά στην αρμοδιότητα του Υπουργείου Εσωτερικών για το θέμα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Σκουριολάκο, έχετε τον λόγο για τη δευτερολογία σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ**: Ευχαριστώ, κύριε Πρόεδρε.

Κύριε Υπουργέ, δεν φταίτε εσείς. Το καταλαβαίνω. Και δεν φταίτε, επειδή είσαστε καθ’ ύλην αναρμόδιος. Δεν είσαστε αρμόδιος για το θέμα. Άλλος Υπουργός είναι. Δεν μπορούσε να έρθει. Το καταλαβαίνω. Φιλότιμα ήρθατε εσείς. Διαβάσατε αυτά που σας έδωσαν οι συνεργάτες σας, αλλά δεν έχετε καμμία σχέση -λυπάμαι να το πω- με το θέμα. Και καλό θα είναι να κάνετε μια βόλτα στην Παιανία.

Θα σημειώσω, δε, ότι μου έκανε εντύπωση η άνεση με την οποία μιλήσατε για δύο βάρδιες, η άνεση με την οποία μας διαβεβαιώσατε ότι οι διδάσκοντες συμφωνούν και ο σύλλογος γονέων συμφωνεί. Έχω εδώ πέρα τα έγγραφά τους. Διαφωνούν και οι γονείς και οι διδάσκοντες, γιατί μίλησα μαζί τους. Και με διευθυντές και με καθηγητές και με τα παιδιά, που είχαν κάνει και μία κατάληψη για δύο μέρες. Θα καταθέσω τα έγγραφα.

Η δευτεροβάθμια έχει στείλει ένα έγγραφο σύμφωνα με το οποία επέτρεπε τη λειτουργία για έναν μήνα -έχει τελειώσει ο μήνας- μέχρι τις 17.00΄.

Αντιλαμβάνεστε ότι αλλάζει η κανονικότητα μαθητών και οικογενειών. Το πρωί μέχρι τώρα είχαν σχολείο και το απόγευμα δραστηριότητες, ξένες γλώσσες, φροντιστήρια. Το πρωί οι γονείς δουλεύουν. Ποιος θα τους τρέξει στα φροντιστήρια το πρωί και τις δραστηριότητες; Τινάζετε στον αέρα την οικογενειακή και τη μαθητική κανονικότητα.

Σαν να μην έφταναν όλα αυτά, το Υπουργείο προτείνει τηλεκπαίδευση. Μόλις το άκουσαν έγιναν έξαλλοι και μαθητές και γονείς, έχοντας την κακή εμπειρία της τηλεκπαίδευσης από την περίοδο της πανδημίας. Ουδείς το θέλει. Μετ’ επιτάσεως μου το έβαλαν.

Ο ένας μήνας, λοιπόν, θα γίνουν πολλοί, γιατί μόλις υπογράφθηκαν, κύριε Υπουργέ, οι συμβάσεις, σύμφωνα με τις οποίες θα κατασκευαστούν αυτά τα κοντέινερ, που θέλουν ενάμιση με δύο μήνες το καθένα. Συν ένας μήνας που έχει περάσει, ο Σεπτέμβριος δηλαδή, θα πάμε Φλεβάρη - Μάρτη. Και μιλάμε για δεκαεννέα κοντέινερ.

Ξέρετε γιατί είπα ότι σας εκθέτουν; Γιατί αν κάνετε μια βόλτα στην Παιανία και ρίξετε μια ματιά στο προαύλιο, θα δείτε ότι δεν χωράνε ούτε τρία κοντέινερ, όχι δεκαεννέα! Το σχολείο τα προηγούμενα χρόνια εκλιπαρούσε να του δώσουν άδεια για ένα κοντέινερ για να γίνει κυλικείο και πολύ σωστά τους έλεγαν: «Δεν χωράμε εδώ πέρα. Τα παιδιά πού θα βγουν να προαυλιστούν;».

Δεν πήγε κανένας από εσάς επί τόπου να δει τι είναι. Και μην κρύβεστε πίσω από την τοπική αυτοδιοίκηση και τον δήμαρχο. Έχει τις ευθύνες του αυτός, θα τις δούμε. Μην κρύβεστε. Το Υπουργείο που ήταν όλο αυτόν τον καιρό; Γιατί είχε ενημερωθεί από τη Δευτεροβάθμια Διεύθυνση!

Μιλήσατε με την εκπαιδευτική κοινότητα; Μιλήσατε με τον δήμαρχο; Μιλήσατε με τους γονείς, με τους μαθητές; Κατέβηκε κάποιος Υπουργός ή έστω ένας υπηρεσιακός παράγων να δείτε σε τι αντιστοιχεί αυτό που υποστηρίζετε; Δεν το κάνατε. Ο κ. Κάψης, ένας υπηρεσιακός παράγων, υποσχέθηκε ότι θα κατέβει στην Παιανία, αλλά ακόμα δεν έχει κάνει την τιμή στους μαθητές και τους γονείς να πάει επί τόπου να δει περί τίνος πρόκειται.

Το ωρολόγιο πρόγραμμα το κατήρτισε ο δήμαρχος, κύριε Υπουργέ; Είσαστε Υπουργείο Παιδείας. Έστειλε ο δήμαρχος ωρολόγιο πρόγραμμα με το ποια μαθήματα θα γίνουν, ποια αποφασίζει ότι είναι τα δευτερεύοντα και εάν θα είναι μία κανονική διδακτική ώρα ή θα είναι τριάντα με τριάντα πέντε ή το πολύ σαράντα λεπτά η ώρα; Το πρόγραμμα δεν καταρτίστηκε σε συνεργασία με την εκπαιδευτική κοινότητα, με τους καθηγητές και καταρτίστηκε από τον Δήμαρχο; Θα σας τα στείλω. Τα έχετε, αλλά θα σας τα δώσω και εγώ για τα Πρακτικά.

Μίλησα με τους καθηγητές και μου είπαν ότι «χτυπάμε σε τοίχο». Πρέπει να αναλάβετε τις ευθύνες σας. Πρέπει να φροντίσετε να μην περιμένετε να πληροφορηθείτε από τρίτους για το θέμα, αλλά να είσαστε παρόντες. Έπρεπε το Υπουργείο να είναι παρόν, εφόσον είχε ειδοποιηθεί από τον Διευθυντή της Δευτεροβάθμιας, εφόσον ήξερε το θέμα. Μιλάμε για δύο σχολεία σε μία περιοχή που πια δεν είναι η παλιά ανατολική Αττική. Η ανατολική Αττική πλέον φιλοξενεί ένα πολύ μεγάλο πλήθος κατοίκων. Η ανατολική Αττική βλέπει τα σχολεία της κάθε μέρα να φθίνουν και να υπάρχουν μεγάλα προβλήματα σε δημοτικά, σε γυμνάσια, σε ολοήμερα, στα πάντα. Κάποιος θα πρέπει να ενδιαφερθεί, γιατί η ανατολική Αττική δεν είναι σωστό να γίνει το πίσω μέρος, η πίσω αυλή της Αθήνας, όπου εκεί θα πετάμε ό,τι μας περισσεύει ή ό,τι δεν χρειαζόμαστε στο πολεοδομικό ευρύτερο συγκρότημα της Αθήνας και του Πειραιά.

Μεγάλη ανάγκη, λοιπόν, είναι -εσείς, η κ. Μακρή, δεν ξέρω ποιος άλλος- να πάτε εκεί, να δείτε τι συμβαίνει και να μη μας διαβάζετε, εκ του ασφαλούς, πράγματα τα οποία δεν έχουν σχέση με την πραγματικότητα.

Σας ευχαριστώ.

(Στο σημείο αυτό ο Βουλευτής κ. Παναγιώτης (Πάνος) Σκουρολιάκος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, λογάριαζα να σας πω στη δευτερολογία μου τι κάνει το Υπουργείο Εσωτερικών, αλλά επειδή αναφερθήκατε σε ορισμένα πράγματα -κοιτάζω εδώ πέρα από τα έγγραφα- βλέπω απόφαση του Συλλόγου Διδασκόντων του 1ου Γυμνασίου Παιανίας, ομόφωνη για περικοπή ωραρίου. Βλέπω απόφαση του Συλλόγου Διδασκόντων του 2ου Γυμνασίου, η οποία λέει ότι επιθυμεί να λειτουργήσει το σχολείο σε κανονικό πλήρες πρωινό ωράριο, εφόσον αυτό δεν είναι εφικτό δεν θα είμαστε αντίθετοι με τη σύμπτυξη ωραρίου ως έσχατη λύση.

Έχω δύο ψηφίσματα εδώ. Οι γονείς του 1ου Γυμνασίου, σε σύνολο εκατόν ενενήντα ατόμων που ψήφισαν, συμφώνησαν με τη σύμπτυξη ωραρίου οι εκατόν εβδομήντα τρεις, ποσοστό 91,1% και δεν συμφωνούν οι δεκαεπτά.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Διαβάστε τα κείμενα των γονέων.

**ΠΡΟΕΔΡΕΥΩΝ (Αθανάσιος Μπούρας):** Μηδιακόπτετε, κύριε Σκουρολιάκο. Ακουστήκατε με άνεση. Αφήστε τον Υπουργό να μιλήσει.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Εκεί που λένε «θεωρούμε..».

**ΠΡΟΕΔΡΕΥΩΝ (Αθανάσιος Μπούρας):** Κύριε Σκουρολιάκο, μιλήσατε υπερδιπλάσιο χρόνο από αυτόν που δικαιούσασταν. Αφήστε τον Υπουργό να μιλήσει.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ως προς το 2ο Γυμνάσιο επί συνόλου εκατόν σαράντα τεσσάρων ψηφισάντων, κατεγράφησαν εκατόν δέκα έξι θετικές ψήφοι, όσον αφορά στο πρόγραμμα της συμπτύξεως.

Τώρα έρχομαι εν τάχει, για να μην καταχραστώ και τον χρόνο, στις ενέργειες του Υπουργείου Εσωτερικών και την πρόθεση του Υπουργείου Εσωτερικών να χρηματοδοτήσει το Δήμο Παιανίας - Γλυκών Νερών, με στόχο την άμεση αποκατάσταση των προβλημάτων των συγκεκριμένων κτηρίων. Ο κ. Πέτσας έχει καταθέσει στα Πρακτικά έγγραφο στο οποίο φαίνονται οι έως τώρα ενέργειες του δήμου, από όπου προκύπτει ότι έχουν δεσμευτεί από τον δήμο 197.000 ευρώ μέχρι τέλος του έτους για τη συγκεκριμένη διαδικασία τοποθέτησης οικίσκων.

**ΠΑΝΑΓΙΩΤΗΣ (ΠΑΝΟΣ)** **ΣΚΟΥΡΟΛΙΑΚΟΣ:** Γιατί δεν απαντάτε, είναι πολλά τα προβλήματα.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Σκουρολιάκο. Αφήστε τον Υπουργό που σας απαντάει συγκεκριμένα και με ευγένεια.

Ορίστε, κύριε Υπουργέ, συνεχίστε.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Επιπρόσθετα ο Αναπληρωτής Υπουργός Εσωτερικών έχει αναφερθεί στα χρηματοδοτικά εργαλεία που υπάρχουν και ανέφερε ότι ειδικά για τον Δήμο Παιανίας, για το 2022 έχουν προγραμματιστεί από τους ΚΑΠ 154.500 ευρώ για κάλυψη δαπανών εκτέλεσης έργων και επενδυτικών δραστηριοτήτων και 100.000 ευρώ για την επισκευή και συντήρηση σχολικών κτηρίων. Όσο για το πρόγραμμα «ΦΙΛΟΔΗΜΟΣ ΙΙ», ο Δήμος Παιανίας έχει χρηματοδοτηθεί με το ποσό των 121.700 ευρώ για την επισκευή και συντήρηση σχολικών κτηρίων και αύλιων χώρων και το ποσό των 150.400 ευρώ για την υλοποίηση έργων και επενδυτικών δραστηριοτήτων που εντάσσονται στους άξονες του προγράμματος «ΦΙΛΟΔΗΜΟΣ».

Τέλος, ένα σχόλιο δικό μου. Το τελευταίο πράγμα, πρέπει να ομολογήσω, που περίμενα να ακούσω είναι ότι η ανατολική Αττική λειτουργεί ως το μέρος που πετάμε τα προβλήματα από την Αθήνα. Ως Βουλευτής της Α΄ Αθηνών μπορώ να σας πω ότι τα προβλήματα που αντιμετωπίζουμε στην Α΄ Αθηνών λόγω της συσσώρευσης του του κόσμου και της έλλειψης χώρων, είναι πολύ μεγαλύτερα.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς, κύριε Υπουργέ.

Κύριε Σκουρολιάκο, θα μου επιτρέψετε. Ζήτησα τα έγγραφα και ενώ η διαβίβαση του εγγράφου από τον δήμο είναι 16 Σεπτεμβρίου -γιατί εγώ παρακολουθώ δυναμικά τις συνεδριάσεις- τα έγγραφα που καταθέσατε είναι πολύ πιο πριν. Επειδή είπατε ότι δεν συμφωνούν οι γονείς και οι σύλλογοι. Τα ζήτησα από τα Πρακτικά και είναι του Αυγούστου και από τις αρχές Σεπτεμβρίου. Το έγγραφο που παρουσίασε από τον δήμο ο κύριος Υπουργός είναι 16 Σεπτεμβρίου με την ομόφωνη στήριξη.

Γιατί, ξέρετε, παίρνω και εγώ την αφορμή να υπερασπιστώ το γεγονός ότι για πολλές τετραετίες υπηρέτησα και αυτή την περιοχή. Λοιπόν, εγώ πιστεύω ότι οι επίκαιρες ερωτήσεις πρέπει να είναι -και είναι- εποικοδομητικές, να λύνουμε προβλήματα και όχι να δημιουργούμε προβλήματα. Εγώ κατάλαβα ότι τα προβλήματα δρομολογήθηκαν και θα λυθούν το ταχύτερο δυνατόν.

**ΠΑΝΑΓΙΩΤΗΣ (ΠΑΝΟΣ)** **ΣΚΟΥΡΟΛΙΑΚΟΣ:** Μα, δεν ξέρει. Δεν έχει ιδέα.

**ΠΡΟΕΔΡΕΥΩΝ (Αθανάσιος Μπούρας):** Ποιος δεν ξέρει, εγώ;

**ΠΑΝΑΓΙΩΤΗΣ (ΠΑΝΟΣ)** **ΣΚΟΥΡΟΛΙΑΚΟΣ:** Το Υπουργείο.

**ΠΡΟΕΔΡΕΥΩΝ (Αθανάσιος Μπούρας):** Το Υπουργείο ξέρει και, όπως άκουσα, αντιμετωπίζει όλα τα θέματα.

Πάμε τώρα στις επόμενες δύο επίκαιρες ερωτήσεις στις οποίες θα απαντήσει ο Υφυπουργός Εργασίας και Κοινωνικών Υποθέσεων ο κ. Παναγιώτης Τσακλόγλου.

Εισερχόμαστε στη δεύτερη με αριθμό 1048/26-9-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Βελτίωση εργασιακών συνθηκών των εργαζομένων στον επισιτισμό - τουρισμό, ενίσχυση επιδόματος ανεργίας και επαναφορά του εφάπαξ».

Κύριε Κεγκέρογλου, έχετε τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε ο τουρισμός τα τελευταία πολλά χρόνια παίζει έναν καθοριστικό ρόλο στην εθνική οικονομία και στην ανάπτυξη. Το κυρίαρχο είναι ότι μπορεί να συμβάλει περαιτέρω στη δημιουργία νέων θέσεων απασχόλησης, σε πολλαπλές εξειδικεύσεις, σε υψηλές, μεσαίες και χαμηλές δεξιότητες. Η φετινή τουριστική περίοδος, μετά βέβαια από τα προβλήματα που είχαμε την περίοδο της πανδημίας, απέδειξε ότι πραγματικά μπορεί να κρατήσει αυτόν τον κυρίαρχο ρόλο και με τη βελτίωση της ποιότητας του τουρισμού να πάμε περαιτέρω.

Το ανθρώπινο δυναμικό παίζει καθοριστικό ρόλο για τον ελληνικό τουρισμό, αφού πραγματικά αποτελεί τον παράγοντα που κάνει πράξη την ελληνική φιλοξενία και βεβαίως την εξυπηρέτηση όλων των επισκεπτών της πατρίδας μας. Φέτος δυστυχώς πενήντα πέντε χιλιάδες θέσεις εργασίας, σύμφωνα με τους εργοδότες, έμειναν κενές. Δεν υπήρχε ενδιαφέρον εργαζομένων, την ίδια ώρα που υπάρχει ανεργία. Χρειάζεται πραγματικά να γίνει μια μελέτη εμπεριστατωμένη γι’ αυτό, έρευνα ουσιαστική.

Κατά την άποψή μας, οι εργασιακές συνθήκες και το πλαίσιο μέσα στο οποίο καλείται ο εποχιακά εργαζόμενους να εργαστεί έχει χειροτερέψει και γι’ αυτό υπάρχει και η αποφυγή εποχικής εργασίας στον τουρισμό.

Θα πω δύο συγκεκριμένα θέματα τα οποία θίγω με την ερώτησή μου και αφορούν πρώτο το επίδομα ανεργίας. Το επίδομα ανεργίας, μετά την οριστική διακοπή του για τους εποχιακά εργαζόμενους το 2013, έχει θεσμοθετηθεί για όσους εργάζονται περίπου μέχρι οκτώ μήνες, σε ένα διάστημα τριών μηνών και πέντε ημερών. Αυτό έχει μείνει ίδιο από τότε, από τα μνημονιακά χρόνια του 2013 μέχρι σήμερα, παρ’ ότι έχουν αλλάξει δύο - τρεις κυβερνήσεις και βέβαια έχει ανακοινωθεί δύο φορές η λήξη μνημονίων και επιτηρήσεων. Προφανώς δεν έχει γίνει αξιολόγηση και δεν έχει συζητηθεί η βελτίωση αυτού του θεσμού του επιδόματος των εποχιακά εργαζομένων.

Το δεύτερο θέμα που πιστεύω ότι επίσης χειροτέρεψε τις συνθήκες και αφαίρεσε ένα κίνητρο για τον εποχιακά εργαζόμενο είναι αυτό του εφάπαξ στην εικοσαετία. Η επισφαλής απασχόληση των εποχιακά εργαζομένων ασφαλώς και θέλει κίνητρα για να ενισχυθεί και να αποτελέσει αντικείμενο γι’ αυτούς. Το εφάπαξ στην εικοσαετία ήταν ένα από τα κίνητρα. Ενώ στις διαπραγματεύσεις που είχαμε κάνει τότε δεν υπήρχε κανένα ζήτημα από τους εταίρους, γιατί κατανόησαν την ιδιαιτερότητα των εποχιακά εργαζομένων και την ανάγκη στην εικοσαετία να υπάρχει το εφάπαξ ή μέρος αυτού, έρχεται ο ΣΥΡΙΖΑ το 2016 με το δικό του μνημόνιο να το καταργήσει.

Σήμερα, λοιπόν, έχουμε ένα απαξιωμένο επίδομα ανεργίας για τους εποχιακά εργαζόμενους που τότε ήταν λύση γιατί ήταν μηδέν, σήμερα όμως πρέπει να ενισχυθεί. Δεύτερον, δεν έχουμε ένα βασικό κίνητρο που ήταν το εφάπαξ στην εικοσαετία.

Σας ρωτάμε τι θα κάνετε γι’ αυτά τα δύο θέματα, εάν μελετάτε την αναμόρφωση για το επίδομα ανεργίας και την επαναφορά του εφάπαξ στην εικοσαετία ή μιας μορφής του.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς.

Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κύριε Πρόεδρε.

Αγαπητέ κύριε Κεγκέρογλου, πριν περάσω στην απάντηση των ερωτημάτων σας, θα ήθελα να ξεκινήσω με κάποιες επισημάνσεις γύρω από την αγορά εργασίας τόσο συνολικά όσο και ιδιαίτερα για τον κλάδο του τουρισμού και τους κλάδους που συνδέονται άμεσα μ’ αυτόν.

Σύμφωνα με τα τελευταία δημοσιεύματα της EUROSTAT, η Ελλάδα εμφανίζεται να έχει την ταχύτερη αποκλιμάκωση της ανεργίας σ’ όλη την Ευρωπαϊκή Ένωση. Μέσα σε τρία χρόνια η ελληνική οικονομία κατάφερε να δημιουργήσει διακόσιες πενήντα χιλιάδες νέες θέσεις εργασίας. Παρ’ ότι η ανεργία βρίσκεται ακόμη σε υψηλά επίπεδα, αποκλιμακώνεται ταχύτατα και ήδη το ποσοστό ανεργίας μειώθηκε κατά περισσότερο από πέντε ποσοστιαίες μονάδες μέσα σε τρία χρόνια, παρά τις απανωτές κρίσεις τόσο της πανδημίας όσο και την ενεργειακή.

Σε σχέση με τον τουρισμό που αναμφισβήτητα αποτελεί τομέα οικονομικής δραστηριότητας όπου η Ελλάδα έχει σημαντικό συγκριτικό πλεονέκτημα, το καλοκαίρι που μας πέρασε τα έσοδα που απέφερε στη χώρα εκτινάχθηκαν, ξεπερνώντας, σύμφωνα με τα διαθέσιμα στοιχεία, τα έσοδα του καλοκαιριού του 2019 που θεωρείτο μια πολύ επιτυχημένη τουριστική σεζόν. Από την αρχή του καλοκαιριού, όμως, οι επιχειρηματίες του κλάδου διαμαρτύρονταν ότι δεν έβρισκαν προσωπικό. Το ίδιο φαινόμενο παρατηρήθηκε και στην υπόλοιπη Ευρώπη και μάλιστα εκεί το φαινόμενο ήταν πολύ πιο έντονο. Νομίζω ότι όλοι μας θυμόμαστε την κατάρρευση ,σχεδόν, της λειτουργίας πολλών ευρωπαϊκών αεροδρομίων κατά τους καλοκαιρινούς μήνες.

Στη χώρα μας από τα επίσημα δημοσιευμένα στοιχεία της ΕΛΣΤΑΤ προκύπτει ότι στο δεύτερο τρίμηνο του 2022 είχαμε είκοσι επτά χιλιάδες διακόσιες σαράντα έξι κενές θέσεις στο σύνολο της οικονομίας, όχι μόνο στον τουριστικό κλάδο. Το νούμερο που αναφέρατε, τις πενήντα πέντε χιλιάδες, το έχω διαβάσει κι εγώ στον τύπο, αλλά δεν κατάλαβα ακριβώς από ποια έρευνα προκύπτει κ. ο .κ..

Γιατί τα λέω όλα αυτά; Εκείνο που θέλω να τονίσω είναι ότι πραγματικά ζούμε πρωτόγνωρες καταστάσεις. Οι διεθνείς τάσεις στην εργασία έχουν πλέον χαρακτηριστικά που λίγα χρόνια πριν θα μας φαίνονταν εξωπραγματικά. Για τις ιστορικές αυτές αλλαγές ευθύνεται μια σειρά παραγόντων που δεν είναι της παρούσης να αναλύσουμε.

Αυτό, όμως, που θα ήθελα να τονίσω είναι ότι το κράτος οφείλει να είναι έτοιμο να χειριστεί πολύ απρόβλεπτες και σύνθετες καταστάσεις. Το κράτος πρόνοιας οφείλει να προσαρμόζεται στις κοινωνικές εξελίξεις. Για παράδειγμα, η κοινωνική μας πολιτική δεν μπορεί να ασκείται με όρους της δεκαετίας του ’80 ή του ’90. Για εμάς κοινωνική πολιτική δεν σημαίνει να επιστρέψουμε στα δεδομένα που υπήρχαν πριν την οικονομική κρίση και που εν μέρει μας οδήγησαν σ’ αυτή. Για εμάς κοινωνική πολιτική είναι το γεγονός ότι με δεδομένους τους δημοσιονομικούς περιορισμούς καταφέραμε εν μέσω πανδημίας να προστατεύσουμε τις θέσεις εργασίας, να διατηρήσουμε και να επιταχύνουμε τον ρυθμό οικονομικής ανάπτυξης.

Αναφέρετε στην επίκαιρη ερώτησή σας κάπως σκωπτικά, θα έλεγα, ότι εφόσον η χώρα δεν τελεί πλέον υπό διεθνή εποπτεία, δεν έχουμε κανένα άλλοθι να μην επαναφέρουμε την παροχή του εφάπαξ των ξενοδοχοϋπαλλήλων στην εικοσαετία. Είναι ελαφρώς απορίας άξιο πώς μετά από δέκα χρόνια οικονομικής κρίσης, δύο χρόνια πανδημίας και έναν ομολογουμένως δύσκολο χειμώνα να μας περιμένει προ των πυλών, εξακολουθούμε να αναπολούμε καιρούς «δοξασμένους».

Με τον νόμο Κατρούγκαλου ορίστηκε -και αυτό το κομμάτι είναι ορθό κατά τη γνώμη μου- ότι προϋπόθεση για τη χορήγηση της εφάπαξ παροχής αποτελεί η λήψη κύριας σύνταξης λόγω γήρατος ή οριστικής αναπηρίας. Γιατί το λέω αυτό; Η λογική του εφάπαξ σκοπεύει κυρίως στη διευκόλυνση της μετάβασης από την περίοδο εργασίας στην περίοδο συνταξιοδότησης. Αν αυτό εξαντληθεί νωρίτερα, παύει να εξυπηρετεί τον κύριο σκοπό του.

Να επισημάνω ότι η προϋπόθεση αυτή είναι οριζόντια και αφορά όλους τους ασφαλισμένους του κλάδου εφάπαξ παροχών του ΕΦΚΑ χωρίς καμμία απολύτως διάκριση. Ο κατακερματισμός και ο διάσπαρτος χαρακτήρας των διατάξεων του ασφαλιστικού συστήματος ήταν σίγουρα μια από τις μεγάλες πληγές που προσπαθούμε συστηματικά να θεραπεύσουμε. Η ενιαιοποίηση των κανόνων αποτελεί ένα από τα μεγαλύτερά μας στοιχήματα προκειμένου να εξαλείψουμε τις ανισότητες που δημιουργούσε η πανσπερμία εξαιρέσεων και ειδικών κατηγοριών. Σ’ αυτόν τον δρόμο θα συνεχίσουμε.

Στο άλλο ερώτημά σας θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Γίνεται γνωστό στο Σώμα ότι οι Υπουργοί Υποδομών και Μεταφορών, Οικονομικών, Ανάπτυξης και Επενδύσεων, Εξωτερικών, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Δικαιοσύνης καθώς και οι Αναπληρωτές Υπουργοί Οικονομικών και Εξωτερικών κατέθεσαν την 30-9-2022 σχέδιο νόμου: «Κύρωση Συμφωνίας Αεροπορικών Μεταφορών μεταξύ της Ευρωπαϊκής Ένωσης και των Κρατών μελών της, αφενός και του Κράτους του Κατάρ, αφετέρου».

Παραπέμπεται στην αρμόδια Διαρκή Επιτροπή.

Επίσης, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και το ν.3126/2003 «Ποινική Ευθύνη των Υπουργών», όπως ισχύουν, την 30-9-2022 ποινική δικογραφία που αφορά στον Υπουργό Ναυτιλίας και Νησιωτικής Πολιτικής Ιωάννη Πλακιωτάκη.

Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, δεν έχετε ακούσει, αλήθεια, τον Πρόεδρο του ΣΕΤΕ, τον Διευθυντή του Ινστιτούτου του ΣΕΤΕ, του Ξενοδοχειακού Επιμελητηρίου, των τουριστικών επιχειρήσεων να λένε και να δηλώνουν το 55.000; Από εμένα το ακούτε πρώτη φορά και το διαβάσατε και κάπου στις εφημερίδες; Είναι η μόνιμη επωδός ή ήταν, αν θέλετε, σε κάθε δήλωσή τους που αφορούσε τους εποχιακά εργαζόμενους. Όμως, ας το αφήσουμε στην άκρη.

Αυτό που διαπιστώνω από την απάντησή σας είναι ότι δεν έχετε πολιτική για τους εποχιακά εργαζόμενους στον επισιτισμό και τον τουρισμό και δεν έχετε πολιτική γιατί δεν αντιλαμβάνεστε την επισφάλεια που έχουν αυτοί οι εργαζόμενοι οι οποίοι δουλεύουν πέντε, έξι, επτά, το πολύ οκτώ μήνες ορισμένοι, αλλά πρέπει να ζήσουν την οικογένειά τους δώδεκα μήνες και μιλάτε για παλιομοδίτικα του ’80 συστήματα με το επίδομα ανεργίας. Αν είναι δυνατόν!

Σήμερα υπάρχει, λοιπόν, ένα πρόβλημα που έχει να κάνει με την επιδείνωση του εργασιακού πλαισίου των εποχιακά εργαζομένων στον επισιτισμό και τον τουρισμό. Έχει να κάνει και με τις συλλογικές συμβάσεις που δεν επεκτείνονται και δεν υπογράφονται από το Υπουργείο. Ενώ τις υπογράφουν οι εργοδότες, το Υπουργείο δεν τις υπογράφει, δεν τις επεκτείνει. Ένα παράδειγμα είναι η τοπική συλλογική σύμβαση εργασίας με τους ξενοδόχους στο Ηράκλειο και το Σωματείο Ξενοδοχοϋπαλλήλων. Ο βασικός μισθός είναι ζητούμενο σήμερα να είναι στα 751 που ήταν με την τελευταία συλλογική σύμβαση εργασίας που υπέγραψε η ΓΣΕΕ το 2010, αλλά ακόμα χειρότερα, εκτός από τον αμειβόμενο με τον κατώτατο μισθό, οι υπόλοιποι μισθοί παραμένουν πολύ πίσω. Αυτή είναι η πρώτη αιτία που έχει γίνει απωθητική η εποχιακή απασχόληση.

Το δεύτερο είναι ότι το επίδομα, όπως σας ανέλυσα και πριν, δεν καλύπτει μέρος των βιοτικών αναγκών της οικογένειας του εποχιακά εργαζόμενου. Το τρίτο είναι ότι το κίνητρο που υπήρχε με το εφάπαξ έχει καταργηθεί.

Ήλθατε σε αντίθεση και με τον εαυτό σας, διότι το συμβούλιο στο οποίο μετείχατε -ήσασταν και επικεφαλής- είχε γνωμοδοτήσει αρνητικά στην κατάργηση της εικοσαετίας στη διαπραγμάτευση που έγινε κατά το δεύτερο μνημόνιο.

Ήρθε, λοιπόν, μετά και σας διόρθωσε ο κ. Κατρούγκαλος, στο δικό τους μνημόνιο, και συμφωνείτε εκ των υστέρων. Δεν έρχεστε σε πλήρη αντίθεση. Απλώς τώρα δεν έχετε τι να πείτε. Γι’ αυτό λέτε ότι είναι σωστό αυτό που έκανε ο κ. Κατρούγκαλος. Πείτε μας όμως γιατί το αρνήθηκε το δικό σας συμβούλιο στη γνωμοδότηση που έκανε.

Εάν δεν βελτιωθεί το πλαίσιο και να κανονικοποιηθεί, σύμφωνα με τις σύγχρονες ανάγκες των εποχιακά εργαζομένων, του χρόνου θα έχουμε μεγαλύτερο πρόβλημα. Και μη χρησιμοποιείτε το άλλοθι «ε, μα και στην Ευρώπη το ίδιο έγινε». Την πολιτική στην Ελλάδα την ασκείτε εσείς, εκτός εάν θέλετε να φέρουμε έναν Υφυπουργό Εργασίας ή έναν Υπουργό Εργασίας από άλλη χώρα. Δεν είναι έτσι, εδώ μιλάμε συγκεκριμένα.

**ΠΑΝΑΓΙΩΤΗΣ ΤΣΑΚΛΟΓΟΥ (Υφυπουργός Εργασίας και Κοινωνικών Υποθέσεων):** Εμείς είμαστε οι επιτυχημένοι. Θα θέλαμε να κάνουμε εξαγωγή, όχι εισαγωγή.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Καλό θα ήταν αυτό.

Επομένως, κύριε Υπουργέ, ξεκινήστε με μία αναλογιστική μελέτη για το θέμα του εφάπαξ. Κανείς δεν λέει ότι θα παίρνουν το σύνολο. Και αυτό δεν είναι κοινωνική πολιτική, είναι μέσα στο πλαίσιο του ασφαλιστικού συστήματος. Παρακαλώ.

Λέμε, λοιπόν, το εξής. Ο επισφαλής, ο εποχιακά εργαζόμενος, να έχει ένα κίνητρο στην εικοσαετία για μέρος του εφάπαξ, προφανώς που θα έχει καταβάλει τις εισφορές, προφανέστατα. Άρα δεν είναι κοινωνική πολιτική, καθόλου μα καθόλου -μην τα μπερδεύετε-, δεν είναι πρόνοια. Είναι γενικότερη πρόνοια όμως, είναι πολιτική πρόνοια που πρέπει να έχει το Υπουργείο σας για το πώς να βελτιώσει τις συνθήκες.

Αναθέστε, λοιπόν, μία αναλογική μελέτη, με ερωτήματα συγκεκριμένα και στόχους για να μπορέσουμε να έχουμε ένα κίνητρο γι’ αυτούς. Και, βεβαίως, εξετάστε το θέμα του επιδόματος ανεργίας, το οποίο είχε μείνει τότε με την υπογραφή του κ. Στουρνάρα και όχι του κ. Βρούτση. Αλλεργία, φαίνεται, ότι έχουν οι Υπουργοί Εργασίας. Ο κ. Στουρνάρας -έχω ακόμη την τροπολογία- έχει υπογράψει το επίδομα το οποίο καταβάλλεται μέχρι και σήμερα και το οποίο αρνήθηκε να το υπογράψει ο κ. Βρούτσης και τότε αναγκαστήκαμε να το κάνουμε με βουλευτική τροπολογία, στο πλαίσιο της κυβέρνησης συνεργασίας και ισχύει μέχρι σήμερα.

Από τότε -όπως σας είπα- έχουν αναγγελθεί δύο φορές οι καταργήσεις των μνημονίων και των επιτηρήσεων και δεν μπορεί να εξεταστεί -έστω- εάν μπορεί να βελτιωθεί; Εγώ ζητάω πέντε μήνες. Εντάξει, είμαι μαξιμαλιστής. Εξετάστε όμως εάν μπορεί να γίνει τρεισήμισι, τέσσερις, να συνδυαστεί και με τον χρόνο απασχόλησης, να βρεθεί ένας αλγόριθμος να βρεθεί ένας αλγόριθμος εκεί που να δίνεται η λύση.

Δείτε το όχι από το τι λένε οι εργοδότες, αλλά από τη συζήτηση που έχουμε με τους εργαζόμενους.

Την περασμένη Τρίτη έγινε μία εσπερίδα για τον τουρισμό στο Ηράκλειο όπου ήταν και οι εργοδότες -ξενοδόχοι- και οι ξενοδοχοϋπάλληλοι, επίσης παρευρίσκονταν εκεί και ο πρόεδρος της ΓΣΕΕ και όλοι οι εργαζόμενοι και ο επιστήμονας Παπαδάκης Νίκος που ασχολείται ιδιαίτερα με τα εργασιακά -τον γνωρίζετε- και είναι μόνιμος καθηγητής στο Πανεπιστήμιο Κρήτης –ήταν και συνεργάτης του Υπουργείου Εργασίας- και εντόπισαν, σε συγκεκριμένα θέματα, την ανασφάλεια σε σχέση με τους εποχικά εργαζόμενους. Σας παρακαλώ, λοιπόν, εξετάστε τα, έχουμε ένα μεγάλο διάστημα μέχρι να έρθει η καινούργια σεζόν, να μπορέσουμε να δούμε τέτοια θέματα για να βελτιωθεί το εργασιακό περιβάλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΟΥ (Υφυπουργός Εργασίας και Κοινωνικών Υποθέσεων):** Ευχαριστώ και πάλι, κύριε Πρόεδρε.

Αξιότιμε κύριε Κεγκέρογλου, επιτρέψτε μου να διευκρινίσω κάτι το οποίο αναφέρατε δύο φορές στην ομιλία σας. Και ο Πρόεδρος του ΣΕΤΕ, ο κ. Ρέτσος και ο επιστημονικός Διευθυντής, ο κ. Κικίλιας είναι άτομα τα οποία έχω σε πάρα πολύ μεγάλη εκτίμηση. Όμως, εγώ δεν είπα αυτό. Εκείνο το οποίο είπα είναι ότι δεν μου είναι ξεκάθαρο πώς προέκυψε το συγκεκριμένο νούμερο –οι πενήντα πέντε χιλιάδες κενές θέσεις εργασίας- ειδικά στον τουριστικό τομέα, σε μία στιγμή που το επίσημο όργανο του κράτους το οποίο καταγράφει το αντίστοιχο νούμερο -η ΕΛΣΤΑΤ- έδωσε ένα πολύ χαμηλό νούμερο, κάτω και από το μισό αυτού το οποίο αναφέρετε εκεί, για όλους τους κλάδους της οικονομίας. Αυτή ήταν η ερώτησή μου.

Επίσης, τονίσατε και εσείς και συμφωνούμε σε αυτό, πως οι εργαζόμενοι στα ξενοδοχεία και στην εστίαση είναι πραγματικά ζωτικής σημασίας για τον ελληνικό τουρισμό. Είναι όμως λάθος να νομίζουμε ότι αυτές οι εργασίες υπόκεινται στην παλαιά εποχικότητα των δύο ή το πολύ τριών μηνών εργασίας.

Το επίδομα ανεργίας και μια πιθανή επιμήκυνσή του θα είχε κάποια αξία και για τον εργαζόμενο και για την οικονομία εάν συνεχιζόταν η παλιά, άκαμπτη εποχικότητα. Σήμερα, όμως, το αίτημα αυτό δεν είναι επίκαιρο, γιατί οι συνθήκες έχουν αλλάξει δραστικά. Άλλωστε, σημαντική μερίδα των απασχολουμένων στον τουρισμό το καλοκαίρι, και ειδικά εκείνη η μερίδα που είναι για μικρές περιόδους, απασχολείται σε άλλους κλάδους της οικονομικής δραστηριότητας κατά τους υπόλοιπους μήνες του χρόνου και αυτό πρέπει να είναι και η επιδίωξή μας, να ενισχυθεί αυτή η τάση.

Η κρατική υποχρέωση για την προστασία των εργαζομένων είναι δεδομένη. Η Κυβέρνησή μας έχει λάβει πολλές τέτοιες πρωτοβουλίες προκειμένου να διασφαλιστεί αυτό.

Δεν έχει νόημα να αναφερθώ στις τυπικές προϋποθέσεις λήψης του επιδόματος ανεργίας το οποίο, πράγματι, είναι στους τρεις μήνες και το όριο επιδότησης στην τετραετία. Θα έχει νόημα, όμως, να πούμε ότι στο δικό σας αίτημα για χρονική επιμήκυνση του επιδόματος ανεργίας εμείς απαντάμε με ενεργητικές πολιτικές απασχόλησης, με τη δημιουργία νέων και καλύτερα αμειβόμενων θέσεων εργασίας και με προγράμματα επανεκπαίδευσης των εργαζομένων.

Το δικό σας αίτημα είναι για επαναφορά των εργασιακών συνθηκών που ανήκουν σε μια άλλη εποχή. Εμείς απαντάμε με αποφασιστικότητα και ευρηματικότητα σε έναν κόσμο που έχει κατακλυστεί από πρωτόγνωρες προκλήσεις.

Αναφορικά με τα μέτρα στήριξης που προτίθεται να λάβει η Κυβέρνηση, προκειμένου να στηρίξει τους πολίτες που πιέζονται, όντως, από τις αυξήσεις στις τιμές, τόσο της ενέργειας όσο και των λοιπών αγαθών και υπηρεσιών, θα ήθελα να σας θυμίσω ότι η ελληνική Κυβέρνηση ήταν αυτή που άνοιξε τη συζήτηση για τη συγκράτηση των τιμών ενέργειας σε ευρωπαϊκό επίπεδο, ενώ ήμασταν και από τα πρώτα κράτη που θεσμοθέτησαν μέτρα στήριξης των πολιτών προκειμένου να αντιμετωπιστούν οι συνέπειες του πληθωρισμού: επιδότηση στα καύσιμα, επιδότηση στις τιμές ηλεκτρικής ενέργειας, επιδότηση στην τιμή του φυσικού αερίου -που έχει απογειωθεί στις διεθνείς αγορές- ενίσχυση των χαμηλοσυνταξιούχων, των ανασφάλιστων υπερηλίκων και των ατόμων με αναπηρία, αυτή τη φορά με 250 ευρώ για τρίτη φορά.

Παράλληλα, οι δικαιούχοι του ελάχιστου εγγυημένου εισοδήματος θα εισπράξουν μία ακόμα μηνιαία δόση και οι δικαιούχοι του επιδόματος παιδιών μιάμιση μίσθωση.

Ο κατάλογος των μέτρων στήριξης είναι μακρύς και το ενδιαφέρον είναι ότι για πρώτη φορά εδώ και πολλά χρόνια αυτές οι παροχές δεν υποθηκεύουν το μέλλον της οικονομίας και του δημοσίου χρέους. Όπως είπα και νωρίτερα, η κοινωνική μας πολιτική συνοδεύεται από διαρθρωτικές μεταρρυθμίσεις, οι οποίες μας εξασφαλίζουν υψηλούς ρυθμούς ανάπτυξης.

Για την ελληνική οικονομία ο τουρισμός αποτελεί κεντρικό πυλώνα ανάπτυξης με μεγάλη συνεισφορά στο ΑΕΠ και την απασχόληση, καθώς επίσης και στις επενδύσεις και στο ισοζύγιο τρεχουσών συναλλαγών.

Αυτός ακριβώς είναι και ο λόγος που η Κυβέρνηση σε όλη τη διάρκεια των εξωγενών αυτών κρίσεων -κυρίως της πανδημίας- ανέπτυξε ένα ενισχυμένο και ευρύ πλέγμα στήριξης του κλάδου και σε αυτόν τον δρόμο θα συνεχίσουμε.

Στόχος των πολιτικών μας είναι να δημιουργούμε καθημερινά περισσότερες και καλύτερα αμειβόμενες θέσεις εργασίας.

Στόχος των πολιτικών μας είναι να αποκτήσει η χώρα ένα εργατικό δυναμικό αντάξιο των δυνατοτήτων μας, ενώ εργαζόμαστε προκειμένου να αντιστοιχηθούν τα προσόντα των εργαζομένων με τις ανάγκες των επιχειρήσεων. Και αυτό δεν είναι απλά μια δέσμευση που έχουμε αναλάβει, αλλά είναι καθήκον που υπηρετούμε καθημερινά.

Οι ευάλωτες ομάδες εργαζομένων έχουν λάβει και θα συνεχίσουν να λαμβάνουν -για όσον καιρό το απαιτούν οι συνθήκες- όλη την κρατική στήριξη που μπορούμε να παρέχουμε. Βεβαίως, οι διαθέσιμοι πόροι δεν είναι ανεξάντλητοι, όμως έχουμε αποδείξει ότι διαθέτουμε τόσο τη βούληση όσο και την επιχειρησιακή ικανότητα να ανταποκρινόμαστε με επάρκεια, συνέπεια και υπευθυνότητα στις δύσκολες καταστάσεις.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Στη συνέχεια θα συζητηθεί η δεύτερη με αριθμό 6619/22-07-2022 ερώτηση του κύκλου των αναφορών και ερωτήσεων του Βουλευτή Ηρακλείου του ΠΑΣΟΚ - Κινήματος Αλλαγής κ. Βασιλείου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Για ποιους λόγους δεν καταχωρίζονται οι επιστημονικοί συνεργάτες των Βουλευτών στο πληροφοριακό σύστημα του Υπουργείου Εργασίας και Κοινωνικών Υποθέσεων «ΕΡΓΑΝΗ»;

Ορίστε, κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, θα ήταν καλό να υπάρχουν οι ενεργητικές πολιτικές απασχόλησης -στις οποίες αναφερθήκατε- για τους εποχιακά εργαζόμενους, προκειμένου να απασχολούνται σε άλλους κλάδους και να μην έχουν ανάγκη το επίδομα, αλλά δυστυχώς είναι μηδενικές οι πολιτικές αυτές, δεν υπάρχει ούτε ένα μέτρο. Θα επανέλθουμε, όμως, με άλλη ερώτηση στο συγκεκριμένο θέμα.

Να αναφερθώ στο αντικείμενο της δεύτερης αυτής ερώτησης, που αφορά την καταχώρηση στο σύστημα «ΕΡΓΑΝΗ» του Υπουργείου Εργασίας, των επιστημονικών συνεργατών, των Βουλευτών. Το πληροφοριακό σύστημα σύμφωνα με το θεσμικό πλαίσιο, νόμο και υπουργικές αποφάσεις υποχρεώνει κάθε εργοδότη, συμπεριλαμβανομένων των αναφερόμενων στο Μητρώο Δημοσίων Φορέων της Ελληνικής Διοίκησης του Υπουργείου Διοικητικής Ανασυγκρότησης -ο οποίος απασχολεί εργαζόμενους με σχέση εξαρτημένης εργασίας ιδιωτικού δικαίου, γι’ αυτούς μόνο- να υποβάλλουν όλοι οι εργοδότες στο πληροφοριακό σύστημα «ΕΡΓΑΝΗ» του Υπουργείου Εργασίας ενιαίο έντυπο αναγγελίας πρόσληψης, πίνακα προσωπικού, αναγγελία αποχώρησης και όλα όσα προβλέπει η νομοθεσία.

Επιπλέον, θα πρέπει να σας πω για τον ιδιωτικό χαρακτήρα της μίσθωσης εργασίας ότι ο Υπουργός Εσωτερικών, σε έγγραφη απάντησή του στις 27-4-2022, αναφέρει ότι η απασχόληση των επιστημονικών συνεργατών των Βουλευτών με έγγραφη ιδιωτική μίσθωση εργασίας, με πλήρη απασχόληση, ορισμένου σε αορίστου χρόνου, αυτοί πρέπει να περιλαμβάνονται στον ιδιωτικό τομέα.

Αυτό που ζητάμε είναι να δούμε με ποιόν τρόπο, εάν οι επιστημονικοί συνεργάτες θεωρείτε ότι έχουν σχέση ιδιωτικού δικαίου, θα καταχωρίζονται πλέον στο σύστημα «ΕΡΓΑΝΗ». Ποιες είναι οι ενέργειες στις οποίες θα προβείτε για να συμβεί αυτό; Εάν βεβαίως αυτό δεν ισχύει ή δεν πρέπει να ισχύει, να μας πείτε για ποιους λόγους δεν πρέπει να ισχύει.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κύριε Πρόεδρε.

Μιας και ο κ. Κεγκέρογλου αναφέρθηκε στην αρχή της ομιλίας του στην προηγούμενη ερώτηση, θα πω και εγώ μερικά πράγματα πάνω σε αυτό.

Τα προγράμματα που εντάσσονται στις ενεργητικές πολιτικές απασχόλησης τα τελευταία χρόνια έχουν πολλαπλασιαστεί σε σχέση με όλες τις προηγούμενες περιόδους. Το ίδιο και οι ωφελούμενοι από αυτά. Να μη μιλήσω για πολύ προηγούμενες περιόδους να μιλήσω για την περίοδο του ΣΥΡΙΖΑ. Ο αριθμός των προγραμμάτων και η εξειδίκευση τους είναι πολύ-πολύ μεγαλύτερα και πολύ καλύτερα επεξεργασμένα. Ο τουρισμός και οι συναφείς κλάδοι μπορούν να επωφεληθούν τόσο από γενικά προγράμματα που παρέχονται, όσο και από ορισμένα τα οποία είναι εξειδικευμένα για τον κλάδο του τουρισμού.

Τώρα να έρθω στη συγκεκριμένη ερώτησή σας. Σύμφωνα με την 4757 απόφαση της Ολομέλειας της Βουλής του 1982, η Βουλή παρέχει τη δυνατότητα σε κάθε Βουλευτή να προσλαμβάνει μέχρι δύο επιστημονικούς συνεργάτες και σε κάθε Ευρωβουλευτή έναν επιστημονικό συνεργάτη της απόλυτης εμπιστοσύνης και ελεύθερης επιλογής τους. Η πρόσληψη και η εργασιακή σχέση αναγνωρίζεται μόνο αν στηρίζονται σε έγγραφη ιδιωτική σύμβαση μίσθωσης εργασίας με πλήρη απασχόληση ορισμένου ή αορίστου χρόνου. Η σύμβαση αυτή καταρτίζεται αποκλειστικά και μόνο μεταξύ του Βουλευτή και του συνεργάτη του. Η Βουλή και το δημόσιο γενικότερα δεν έχουν καμμία ευθύνη και συμμετοχή στα δικαιώματα και τις υποχρεώσεις που δημιουργούνται από τα συμβαλλόμενα μέρη από την υπογραφή και την εφαρμογή της σύμβασης αυτής.

Αναφορικά με το ερώτημά σας για τον τρόπο αναγγελίας πρόσληψης των συγκεκριμένων εργαζομένων αυτό που προβλέπεται είναι ότι με την πρόσληψη του επιστημονικού συνεργάτη ο Βουλευτής ως εργοδότης καταθέτει χειρόγραφα την αναγγελία πρόσληψης στον ΟΑΕΔ. Το ίδιο συμβαίνει και για τη λήξη της σύμβασης, δηλαδή κατατίθεται στον ΟΑΕΔ χειρόγραφα το έντυπο της παραίτησης ή της καταγγελίας ή της λήξης της σύμβασης.

Αυτό που είχε δημιουργηθεί ως πρόβλημα ήταν ότι από το 2013 και μετά με συνεχόμενες κοινές υπουργικές αποφάσεις προβλεπόταν η υποχρέωση ηλεκτρονικής υποβολής των σχετικών εγγράφων για κάθε εργοδότη συμπεριλαμβανομένων των αναφερομένων στο Μητρώο Δημοσίων Φορέων της Ελληνικής Διοίκησης, του Υπουργείου Εσωτερικών. Προβλεπόταν, δε, ταυτόχρονα η δυνατότητα κατάθεσης των σχετικών εγγράφων, δηλαδή αναγγελίες, καταγγελίες, προσλήψεις κ.λπ. υπό έντυπη μορφή η οποία καταργήθηκε τον Ιούνιο του 2021. Είναι το άρθρο 81 του ν.4808.

Το πρόβλημα, λοιπόν, που είχε ανακύψει, σχετιζόταν με τα διοικητικά θέματα που προέκυπταν για αυτούς τους εργαζόμενους στον ΟΑΕΔ, όταν για παράδειγμα έληγε η σύμβασή τους και έπρεπε να πάρουν επίδομα ανεργίας. Ένα σοβαρό επίσης διοικητικό κώλυμα προέκυπτε και σε περιπτώσεις αναδρομικής αναγγελίας πρόσληψης ή αναδρομικής καταγγελίας της σύμβασης. Όλα αυτά, όμως -και νομίζω ότι το ξέρετε καλύτερα από εμένα- είχαν να κάνουν με την ιδιαιτερότητα αυτής της σχέσης και με το πότε αναλαμβάνουν και πότε ολοκληρώνουν τα καθήκοντά τους οι Βουλευτές.

Το θέμα, όμως, όπως πληροφορήθηκα έχει επιλυθεί και μάλιστα έχει επιλυθεί με μια σειρά συναντήσεων και διαβουλεύσεων μεταξύ της Βουλής και του Υπουργείου Εργασίας. Η Βουλή ζητούσε τη διευθέτηση του συγκεκριμένου προβλήματος, ζητώντας από το Υπουργείο Εργασίας να λύσει μαζί με τον ΟΑΕΔ, θέτοντας μάλιστα και ένα επιπλέον ζήτημα που απασχολούσε τους συγκεκριμένους εργαζόμενους, δηλαδή τη δυνατότητα χορήγησης επιδόματος μητρότητας. Παρεμπιπτόντως και αυτό το ζήτημα τακτοποιήθηκε.

Από τις συζητήσεις που έγιναν διαπιστώθηκε ότι η ένταξη της συγκεκριμένης κατηγορίας εργαζομένων στο σύστημα «ΕΡΓΑΝΗ» θα δημιουργούσε περισσότερα προβλήματα από όσα θα έλυνε. Για παράδειγμα σκεφτείτε να πρέπει να ενημερώνεται ανά πάσα στιγμή το πληροφοριακό σύστημα για τις αλλαγές στο ωράριο των συνεργατών, όταν όλοι γνωρίζουμε πολύ καλά πως αυτού του είδους η εργασία δεν είναι μια εργασία με τυπικό ωράριο και ότι οι αλλαγές στο ημερήσιο πρόγραμμα καθημερινά είναι η κανονικότητα και όχι η εξαίρεση.

Προκειμένου να αντιμετωπιστούν όλα αυτά τα προβλήματα και έχοντας προηγηθεί ευρεία διαβούλευση μεταξύ των εμπλεκομένων μερών, η Γενική Γραμματεία του Υπουργείου Εργασίας ενημέρωσε εγγράφως τον ΟΑΕΔ ότι οι εργοδότες Βουλευτές εξαιρούνται της υποχρέωσης ηλεκτρονικής υποβολής προσλήψεων και αποχωρήσεων, προκειμένου να μην ταλαιπωρούνται οι συγκεκριμένοι εργαζόμενοι. Μάλιστα τον Ιούνιο του 2022 ο ΟΑΕΔ εξέδωσε εγκύκλιο για το συγκεκριμένο ζήτημα, προκειμένου να ενημερωθούν και οι κατά τόπους υπηρεσίες του.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κύριε Κεγκέρογλου, ο λόγος σε εσάς για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Ευχαριστώ, κύριε Υπουργέ, και για την υπόμνηση, ότι μετά από ερώτηση μου για τους επιστημονικούς συνεργάτες και για την άρνηση μέχρι τότε της Βουλής και του Υπουργείου Εσωτερικών να καταβάλλεται το επίδομα προστασίας μητρότητας, η Υφυπουργός Εργασίας ανταποκρίθηκε και εδώ στη Βουλή δεσμεύτηκε και δρομολόγησε την επίλυση αυτού του σοβαρού προβλήματος. Ήταν άλλη μια διαφοροποίηση από όλο τον δημόσιο και τον ιδιωτικό τομέα.

«Α, εσείς είστε των Βουλευτών». Τι σημαίνει αυτό; Δεν είναι εργαζόμενοι; Δεν είναι σχέση ιδιωτικού δικαίου; Και προς τιμήν της η κ. Συρεγγέλα, δεσμεύτηκε, το προχώρησε και το έλυσε.

Ερχόμαστε τώρα σε ένα άλλο φαινόμενο. Έχουμε –λέει- ιδιαιτερότητα εμείς οι Βουλευτές. Τι ιδιαιτερότητα έχουμε πάλι; Ξανά ιδιαιτερότητα; Ιδιαιτερότητα στο ένα, ιδιαιτερότητα στο άλλο; Όχι, παιδιά. Αφήστε τις ιδιαιτερότητες στην άκρη. Είναι σύμβαση ιδιωτικού δικαίου. Δεν ισχύει κανένα έγγραφο καμμίας γενικής γραμματέως. Ισχύει ο νόμος και είναι υποχρεωμένοι οι εργοδότες κάθε είδους που έχουν ιδιωτική σύμβαση να προβαίνουν στο πληροφοριακό σύστημα, αλλιώς το πληροφοριακό σύστημα δεν είναι πλήρες. Το ότι είναι εξακόσιοι μόνο οι επιστημονικοί συνεργάτες, «ε, μικρός αριθμός είναι, ας μη βγαίνουν στο «ΕΡΓΑΝΗ», δεν λέει. Για να είναι ολοκληρωμένο το σύστημα πρέπει όλοι που έχουν σχέση ιδιωτικού δικαίου. Άλλες είναι οι σκοπιμότητες, που δεν θέλω σήμερα να τις αναλύσω και δεν αφορούν εσάς προφανώς.

Η πολιτική ηγεσία, λοιπόν, θα έλεγα να ξαναδείτε το θέμα. Δεν υπάρχει κανείς λόγος εξαίρεσης. Εξαίρεση στη μια, εξαίρεση στην άλλη, μας βρίζει ο κόσμος. Τι εξαίρεση; Εργοδότης ονοματίζεται ο Βουλευτής στη συγκεκριμένη περίπτωση και δεν ταλαιπωρείται καθόλου ο εργαζόμενος. Γιατί οι επιστημονικοί συνεργάτες το ζητούν, έχουν σωματείο, έχουν σύλλογο και δεν μπορούμε να λέμε ότι είναι εις βάρος τους και ότι θα τους οδηγήσει σε δυσμενέστερη κατάσταση.

Άρα, λοιπόν, θα παρακαλούσα να επανεξεταστεί αυτή η απόφαση και καμμία εγκύκλιος δεν μπορεί να αναιρεί τον νόμο και τον γενικότερο κανόνα, ο οποίος ισχύει για όλο το δημόσιο χωρίς εξαιρέσεις. Θα δω αν και άλλοι εργαζόμενοι της Βουλής ιδιωτικού δικαίου αναρτώνται. Δεν το είδα. Θα το δω από εδώ και πέρα. Εξαίρεση στη μια, εξαίρεση στην άλλη. Δεν γίνεται αυτό το πράγμα. Κανόνες για όλο το ελληνικό δημόσιο και όλο το κράτος ισχύουν σε σχέση με τους εργαζόμενους, θα ισχύουν και εδώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Και πάλι ευχαριστώ, κύριε Πρόεδρε. Θα είμαι σύντομος.

Θέλω να πω πρώτα δύο πράγματα τα οποία δεν τα είχα σημειώσει προηγουμένως.

Πρώτον, κύριε Κεγκέρογλου, πράγματι ο κοινοβουλευτικός έλεγχος έχει και αυτό το νόημα, δηλαδή να βοηθά στη βελτίωση του κοινοβουλευτικού έργου. Πραγματικά θέλω να πω ότι -γιατί είσαστε και πρωταθλητής στις ερωτήσεις που μου έχετε κάνει σε όσες έχω απαντήσει σε αυτή τη διετία- σε αρκετές από αυτές όντως επωφελήθηκα και εγώ για να βελτιώσω πράγματα τα οποία δεν είχαμε κάνει.

Όμως, μου κάνει μεγάλη εντύπωση, μόλις στην προηγούμενη ερώτησή σας μου ζητήσατε να κάνω εξαιρέσεις. Τώρα μου λέτε ότι είστε κατά των εξαιρέσεων.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Σοβαρά;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σοβαρότατα.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Οι επισφαλώς εποχικά εργαζόμενοι είναι εξαίρεση;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σοβαρότατα. Αυτό που λέμε περί ενιαίων κανόνων. Δεν έχω να πω πολλά πράγματα, γιατί τα είπα.

Θα είμαι πολύ σύντομος, όπως είπα και πριν. Ανέφερα και στην πρωτολογία μου το όποιο ζήτημα τυχόν έχει προκύψει, έχει επιλυθεί.

Να πω, όμως και κάτι ακόμα. Το γεγονός ότι οι προσλήψεις αναγγέλλονται χειρόγραφα, όπως καταλαβαίνετε και εσείς πολύ καλά, δεν επηρεάζει σε κανέναν βαθμό τον εργασιακό ή ασφαλιστικό βίο των συγκεκριμένων ασφαλισμένων, ούτε, βεβαίως, δημιουργεί κανενός άλλου είδους στρέβλωση. Συνεπώς, ναι, πράγματι, υπήρχε ζήτημα αναφορικά και με την ασφάλιση της ανεργίας και με τα επιδόματα μητρότητας.

Όμως, γι’ αυτά τα θέματα, με συζητήσεις και διαβουλεύσεις, έχει βρεθεί λύση και οι εμπλεκόμενοι υπηρεσιακοί παράγοντες -και πολύ έμπειροι μάλιστα- με διαβεβαίωσαν ότι η ένταξη των συγκεκριμένων εργαζομένων στην «ΕΡΓΑΝΗ» θα περιέπλεκε περισσότερο τα πράγματα παρά θα βοηθούσε.

Σας ευχαριστώ πολύ.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θιασώτης του χειρόγραφου!

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Θα ολοκληρώσουμε τις επίκαιρες ερωτήσεις για σήμερα με την τρίτη με αριθμό 6745/281/29-7-2022 ερώτηση και αίτηση κατάθεσης εγγράφων του κύκλου των αναφορών και ερωτήσεων του Βουλευτή Ηρακλείου του Κινήματος Αλλαγής κ. Βασιλείου Κεγκέρογλου προς τον Υπουργό Οικονομικών, με θέμα: «Σκανδαλώδης απευθείας ανάθεση εργοστασιακής συντήρησης και υποστήριξης μεταφορικών αεροσκαφών C-130 από την Ελληνική Αεροπορική Βιομηχανία (ΕΑΒ)».

Ορίστε, κύριε Κεγκέρογλου, έχετε τον λόγο για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, κατ’ αρχάς, θέλω να πω, ανεξάρτητα από την εκτίμηση την οποία σας έχω προσωπικά, ότι σήμερα θα έπρεπε να είναι εδώ ο Υπουργός Οικονομικών. Για ποιον λόγο; Πρώτα από όλα, γιατί είναι προσωπικά αρμόδιος για την ΕΑΒ και δεύτερον, γιατί έχει διορίσει τη διοίκηση, τον διευθύνοντα σύμβουλο, τον ελεγκτή της ΕΑΒ και άρα, θα είχαμε μια –πιστεύω- αποτελεσματική συζήτηση για την αντιμετώπιση των προβλημάτων που υπάρχουν. Και αυτό, χωρίς να μειώνω τη δική σας αξία σε καμμία περίπτωση. Εξάλλου, στα θέματα αρμοδιότητάς σας μας δίδετε απαντήσεις και λύσεις ενίοτε.

Να πω, βέβαια, ότι είναι απαράδεκτο να απαντά στον κοινοβουλευτικό έλεγχο, στον γραπτό -έχω υποβάλει γραπτή ερώτηση- όχι το αρμόδιο Υπουργείο, όχι ο δημόσιος φορέας -εν προκειμένω ΕΑΒ-, που δίνει και αυτός μία γνώμη, αλλά ο ιδιωτικός φορέας, τον οποίο αφορά ο έλεγχος. Έχω εδώ το έγγραφο το οποίο θα καταθέσω στη Βουλή, με το οποίο η εταιρεία -δεν υπάρχει λόγος να αναφέρουμε το όνομα- μου δίνει απαντήσεις στην ερώτηση στις 29 Ιουλίου 2022 προς τους Υπουργούς, βεβαίως, Οικονομικών και Άμυνας, σχετικά με τη σύμβαση και τα λοιπά. Η ελεγχόμενη ιδιωτική εταιρεία -ή η ελεγχόμενη υπόθεση στην οποία εμπλέκεται ιδιωτική εταιρεία- θα μου δώσει εμένα απαντήσεις στο πλαίσιο του κοινοβουλευτικού ελέγχου. Ο Υπουργός και ο δημόσιος φορέας δίνουν απαντήσεις.

Έρχομαι τώρα στην ουσία της ερώτησης. Αφορά το πρόβλημα των αεροσκαφών C-130 και την ικανοποιητική λειτουργία τους, ούτως ώστε από τα δώδεκα και πλέον που διαθέτει η χώρα να πετούν τα πιο πολλά. Και το λέω έτσι απλά, γιατί φτάσαμε στην περίοδο Καμμένου να πετά ένα ή και κανένα. Φτάσαμε στην περίοδο, λοιπόν, εκείνη της απαξίωσης και της ΕΑΒ και της ανάγκης να έχουν οι Ένοπλες Δυνάμεις μεταγωγικά αεροπλάνα.

Σήμερα εσείς είστε τρία χρόνια Κυβέρνηση και με γνωστό το πρόβλημα που προανέφερα επί Καμμένου, δεν πράξετε στα τρία χρόνια τίποτα, ούτως ώστε να αυξηθεί η πτητική ικανότητα, να αυξηθούν τα διαθέσιμα μεταγωγικά αεροσκάφη C-130.

Η κύρια αιτία που η ΕΑΒ και το πρόγραμμα συντήρησης δεν μπορούσε να ανταποκριθεί ήταν γιατί δεν έγιναν προσλήψεις μόνιμου προσωπικού ούτε για αναπλήρωση των συνταξιοδοτούμενων. Οι αμοιβές των 2 ευρώ για τις υπερωρίες και τον επιπλέον χρόνο που χρειαζόταν, προφανώς, δεν μπορούσαν να αποτελούν κίνητρο. Και το τρίτο και σημαντικότερο είναι ότι η γενικότερη απαξίωση του προγράμματος ήταν συνεχής και επιδεινούμενη.

Έτσι, λοιπόν, τι κάνατε; Πολύ πρόσφατα αναθέσατε εργολαβία για τη συντήρηση των C-130 χωρίς διαγωνισμό και διαδικασίες στη συγκεκριμένη εταιρεία. Και το δεύτερο που κάνατε στη συνέχεια ήταν να προκηρύξετε διαγωνισμό.

Εάν αυτά γίνονταν το 2019, θα έλεγε κανείς ότι γνωρίζατε το επείγον του προβλήματος και προχωρήσατε σε μια λύση η οποία λόγω του επείγοντος έπρεπε να υλοποιηθεί χωρίς διαγωνισμούς -ξαναλέω- και κανόνες.

Όμως, το να το κάνετε αυτό το 2022 είναι επείγον ή κατέστη επείγον επειδή και εσείς ακολουθήσατε την ίδια τακτική της προηγούμενης κυβέρνησης να απαξιωθούν τα αεροσκάφη, να απαξιωθεί οτιδήποτε; Και αναφέρθηκα στον κ. Καμμένο που ήταν Υπουργός Άμυνας, παρ’ ότι η τυπική αρμοδιότητα, η ουσιαστική αρμοδιότητα είναι στον Υπουργό Οικονομικών, γιατί έτσι και αλλιώς οι Υπουργοί Οικονομικών επί ΣΥΡΙΖΑ -πιάσε τους έναν-έναν- έχουν μια απέχθεια σε αυτό που λέγεται «εξοπλιστικά προγράμματα, συντήρηση και τα λοιπά», είχαν, τώρα δεν ξέρω αν συνεχίζουν να την έχουν.

Έτσι, λοιπόν, καταθέσαμε αυτή την ερώτηση και πήραμε απαντήσεις οι οποίες δεν μας ικανοποιούν.

Έχουμε ένα κυρίαρχο ερώτημα. Κάνατε την απευθείας ανάθεση χωρίς διαγωνισμό, όπως είπα και διαδικασίες και οι αρμόδιες υπηρεσίες της ΕΑΒ παραμερίστηκαν, δεν έδωσαν γνώμη. Ζητάμε τη γνώμη του εσωτερικού ελεγκτή της ΕΑΒ, που διόρισε ο ίδιος ο Υπουργός Οικονομικών και δεν απαντάτε. Προφανώς και δεν ήταν σύμφωνη η γνώμη του. Μας διαβιβάζετε τα έγγραφα της ιδιωτικής εταιρείας και αυτά αποδεικνύουν παραπάνω την καταγγελία μας και την καταγγελία των εργαζομένων.

Πρώτα από όλα, η εταιρεία έχει εμπειρία για τη δραστηριοποίησή της ως φορέας επίγειας δραστηριότητας στον διεθνή αερολιμένα και όχι για τη συντήρηση αεροσκαφών C-130. Η μόνη εμπειρία που διαθέτει είναι αυτή που πηγάζει από τους εργαζόμενους που έχει προσλάβει -τους λίγους- που είναι συνταξιούχοι πρώην εργαζόμενοι της ΕΑΒ. Αυτοί έχουν εμπειρία ως άτομα. Άλλο η εμπειρία των ατόμων και άλλο η εμπειρία της εταιρείας. Και αυτό το οποίο γίνεται στην πράξη είναι οι εργαζόμενοι της ΕΑΒ να εκπαιδεύουν τους υπόλοιπους εργαζόμενους για να μπορούν να ανταποκριθούν.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, έχετε πάρει υπερτριπλάσιο χρόνο. Έχετε και δευτερολογία.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, μπορεί να μη χρειαστεί να δευτερολογήσω.

Σας λέγω ότι μέλη της διοίκησης που όρισε ο κύριος Υπουργός με προσωπική απόφαση, γιατί υπάρχουν και άλλοι εκπρόσωποι και λοιπά, δεν συμφώνησαν με αυτή την ανάθεση. Ο εσωτερικός ελεγκτής δεν συμφώνησε.

Και θα σας πω και δύο στοιχεία για το κόστος πολύ γρήγορα: Το κόστος της εργατοώρας της ΕΑΒ δεν υπερβαίνει τα 18 ευρώ, όλα μέσα, από ασφαλιστικά, τα πάντα. Η εταιρεία πληρώνεται με 58 ευρώ και έτσι αυξάνεται το κόστος για κάθε αεροπλάνο που θα συντηρηθεί κατά 234.000 ευρώ. Είναι ένα μόνο από τα οικονομικά στοιχεία που δείχνουν ότι αυτή η σύμβαση είναι διάτρητη.

Εμείς πιστεύουμε αυτό που μας λένε οι εργαζόμενοι, ότι ανατέθηκε σε αυτή την εταιρεία χωρίς διαγωνισμό και χωρίς κανόνες και διαδικασίες η εργολαβία, για να αποκτήσει εμπειρία, ούτως ώστε στον διεθνή διαγωνισμό να είναι αυτή που θα πάρει τη μόνιμη συντήρηση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την πρωτολογία σας με άνεση.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, με την επίκαιρη ερώτησή σας, για την οποία έχει ήδη δοθεί έγγραφη απάντηση από το Υπουργείο Οικονομικών στα ερωτήματά σας, αμφισβητείται κυρίως αφ’ ενός η νομιμότητα της ανάθεσης της σύμβασης και αφ’ ετέρου η ικανότητα της εταιρείας να ανταποκριθεί στις συμβατικές της υποχρεώσεις.

Επί της πρώτης αμφισβήτησης επισημαίνεται ότι η ανάθεση του έργου συντήρησης των αεροσκαφών C-130 από την ΕΑΒ στην εν λόγω εταιρεία έγινε με τις νόμιμες διαδικασίες και συγκεκριμένα με την προβλεπόμενη κατά νόμο διαδικασία απευθείας ανάθεσης λόγω εκτάκτων γεωπολιτικών συνθηκών στην Ανατολική Μεσόγειο.

Σημειώνεται, επίσης, σύμφωνα με έγγραφο της ΕΑΒ, ότι κατά τη συνεδρίαση του Διοικητικού της Συμβουλίου, στο οποίο αποφασίστηκε η απευθείας ανάθεση, αποφασίστηκε ταυτόχρονα και η διενέργεια διεθνούς διαγωνισμού με το ίδιο αντικείμενο. Ο διαγωνισμός είναι εν εξελίξει και με την ανάδειξη του αναδόχου θα τερματιστεί η σύμβαση απευθείας ανάθεσης.

Επί της δεύτερης αμφισβήτησής σας, έχει ήδη διαβιβαστεί η απάντηση μέσω της διαδικασίας του κοινοβουλευτικού ελέγχου στην οποία εμπεριέχονται όλα τα απαιτούμενα στοιχεία και πιστοποιήσεις αναφορικά με την εταιρεία.

Σε ό,τι αφορά τα επιμέρους ερωτήματα, τα οποία έχουν απαντηθεί εκτενώς μέσω της απάντησής μας στην κοινοβουλευτική σας ερώτηση με αριθμό 6704/277 στις 27-7-2022, συνοπτικά σας επισημαίνονται τα κάτωθι:

Πρώτον, η επιτροπή που επέλεξε την εταιρεία απαρτίστηκε από τα ανώτατα στελέχη της ΕΑΒ, λόγω της εξαιρετικής σοβαρότητας του θέματος. Στην επιτροπή συμμετείχε και ο Διευθύνων Σύμβουλος της ΕΑΒ και μέλη του Διοικητικού Συμβουλίου με πολυετή εμπειρία στην Πολεμική Αεροπορία και στη συντήρηση αεροσκαφών. Επιπρόσθετα, ο Γενικός Διευθυντής Παραγωγής της ΕΑΒ έκανε επιτόπιο έλεγχο των δυνατοτήτων της προτεινόμενης εταιρείας, δηλαδή σε πιστοποιήσεις, προσωπικό, κ.λπ..

Δεύτερον, σύμφωνα με την ΕΑΒ, το υπό εκπαίδευση προσωπικό της δεν συνδράμει στις εργασίες συντήρησης. Το έργο υλοποιείται κανονικά από το προσωπικό της εταιρείας «AMS AERO». Επίσης, το προσωπικό της εταιρείας είναι πιστοποιημένο για αντίστοιχες εργασίες επί των εν λόγω αεροσκαφών και τα πιστοποιητικά τους έχουν ελεγχθεί επιτυχώς από την ΕΑΒ, δεδομένου ότι είναι συνταξιούχοι της ΕΑΒ με πολυετή εμπειρία και εξειδίκευση στα C-130.

Τρίτον, ως γνωστόν τα αεροσκάφη της πολεμικής αεροπορίας είναι παλαιάς κατασκευής. Αποτέλεσμα αυτών είναι η δημιουργία προβλημάτων, βλαβών, που για την αντιμετώπιση τους ορισμένες φορές απαιτείται αντικατάσταση δομικών στοιχείων του αεροσκάφους, με συνέπεια την επείγουσα παραγγελία τους. Σε αρκετές περιπτώσεις οι παραγγελίες καθυστερούν και το προσωπικό αδυνατεί να συνεχίσει τις εργασίες του. Για την αντιμετώπιση αυτής της κατάστασης έχει αποφασιστεί η διάθεση του δεύτερου αεροσκάφους για την αποφυγή κενών διαστημάτων. Το τίμημα των εργασιών για το επόμενο αεροσκάφος παραμένει το αρχικώς συμφωνηθέν για τις κανονικές εργασίες συντήρησης. Για όλα τα υλικά υπάρχει τιμοκατάλογος από τους κατασκευαστές.

Τέταρτον, αναφορικά με το τεχνικό προσωπικό της εταιρείας που θα αναλάβει την εργοστασιακή συντήρηση, όπως προαναφέρθηκε, η εταιρεία χρησιμοποιεί αποκλειστικά δικό της προσωπικό για τις εργασίες που έχει αναλάβει βάσει της σύμβασης. Όσον αφορά τις πιστοποιήσεις της εταιρείας, σας έχουν αποσταλεί μέσω της απάντησής μας στην κοινοβουλευτική σας ερώτηση με αριθμό -όπως είπα προηγουμένως- 6704/277 στις 27-7-2022.

Θα συνεχίσω την τοποθέτησή μου στη δευτερολογία.

**ΠΡΟΕΔΡΕΥΩΝ (Αθανάσιος Μπούρας):** Κύριε Κεγκέρογλου, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κύριε Υπουργέ, ζητήσαμε να συζητηθεί η ερώτηση που είχε εκπρόθεσμη απάντηση γιατί δεν ευσταθούν πολλές από τις απαντήσεις.

Παραδείγματος χάριν, δεν ευσταθεί ότι για τη βελτίωση του χρόνου παράδοσης αεροσκαφών στην πολεμική αεροπορία απαιτείται η ενοικίαση προσωπικού μέσω εργολαβικών εταιρειών ή σύμβασης παροχής έργου. Ας προσλάμβανε στο πρόγραμμα που ήδη ήταν σε ενέργεια και μάλιστα από το 2019 και όχι να έρθει το 2022 να κάνει την ανάθεση που έκανε.

Δεν ευσταθεί ότι η ανάδοχος εταιρεία αναλαμβάνει την πλήρη υπευθυνότητα του έργου, όπως και τώρα μας είπατε, γιατί πρώτα απ’ όλα αξιοποιεί το προσωπικό της ΕΑΒ και, δεύτερον, η ΕΑΒ διατηρεί τον ποιοτικό έλεγχο και όλες τις εργασίες πιστοποίησης ορθής λειτουργίας, γιατί η πιστοποίηση της εταιρείας είναι ελλιπής, άρα η ίδια η ΕΑΒ θα το κάνει, στο τέλος.

Δεν ευσταθεί ότι η τρέχουσα γεωπολιτική κατάσταση στην ευρύτερη περιοχή οδήγησε στην επιτάχυνση. Αφού από το 2017 - 2018 έχουμε πρόβλημα και πετάει ένα αεροπλάνο, περιμέναμε το 2022, που υπήρχε αστάθεια, για να κάνουμε επιτάχυνση; Αυτά τώρα δεν μπορούν να στηριχτούν. Δεν είναι πράγματα τα οποία τεκμηριώνονται, δυστυχώς. Δεν γίνεται κατανοητός ο λόγος. Γίνεται κατανοητός σε μας -σας το είπα ήδη- αλλά δεν απαντάτε, γιατί κάνατε ανάθεση και ταυτόχρονα διαγωνισμό και ο διαγωνισμός προϋποθέτει τις προδιαγραφές που θα αποκτήσει η εταιρεία με την ανάθεση, τις οποίες δεν τις είχε, φυσικά.

Σας είπα για την εργατοώρα 18 ευρώ ΕΑΒ, 58 ευρώ ο εργαζόμενος μέσω της εργολαβικής. Πληρώνει η ΕΑΒ, δηλαδή και αντί να πληρώσει 18, πληρώνει 58. Γιατί να μην προσλαμβάνει η ίδια; Απλά πράγματα.

Λοιπόν, πρέπει να απαντηθεί γιατί ο εσωτερικός ελεγκτής έχει μια γνωμοδότηση η οποία δεν λαμβάνεται υπ’ όψιν, πώς δικαιολογεί το αυξημένο κόστος που σας είπα, το οποίο για τα τέσσερα αεροσκάφη ανέρχεται σε ένα εκατομμύριο. Και, βεβαίως, θέλουμε να ξέρουμε αν υφίσταται οικονομική μελέτη αξιολόγησης αυτής της απευθείας ανάθεσης, έστω εκ των υστέρων -μετά τις καταγγελίες- και αν, ναι, ποια είναι τα οικονομικά μεγέθη που αναφέρονται στην οικονομική αυτή μελέτη αξιολόγησης.

Κύριε Υπουργέ, είστε τρία χρόνια Κυβέρνηση. Θα ήταν κατανοητό να επικαλεστείτε το επείγον το 2019 έστω και το 2020, όχι στα τρία χρόνια προς το τέταρτο. Δεν είναι επείγον πλέον. Είναι μια αδράνεια που επιδείξατε κι εσείς, όπως η προηγούμενη κυβέρνηση, το πρώτο διάστημα και μια αδράνεια που δεν μπορεί να καλυφθεί με αυτές τις μεθόδους.

Μια κουβέντα θα ήθελα να πω για την ΕΑΒ. Η ΕΑΒ χρειάζεται ένα ολοκληρωμένο επιχειρησιακό σχέδιο, είναι εταιρεία που μπορεί να ανταποκριθεί στις αυξημένες ανάγκες και για τη χώρα μας, αλλά να είναι ανταγωνιστική και για υπηρεσίες που αφορούν άλλες χώρες. Δυστυχώς δεν υπάρχει αυτή η πολιτική από την πλευρά της Κυβέρνησης, δεν υπάρχει το ολοκληρωμένο σχέδιο.

Και για να σας το αποδείξω, θα πω το εξής: Ήταν εποπτεύων ο Υπουργός Οικονομικών -το Υπουργείο Εθνικής Άμυνας στη συγκεκριμένη περίπτωση είναι πελάτης- και αντί να προχωρήσει σε αυτή την ολοκληρωμένη πολιτική, ανατέθηκε αυτή η πολιτική σε έτερο Υπουργό, σε αυτόν του Υπουργείου Ανάπτυξης και Επενδύσεων. Δεν γίνεται τίποτα στην εταιρεία, όλα αυτά που βλέπουμε είναι σημάδια κακής διαχείρισης που, δυστυχώς, δεν θα μείνουν έξω από τον έλεγχο, τον κοινοβουλευτικό, βεβαίως, πρώτα απ’ όλα, αλλά και στη συνέχεια από τον έλεγχο νομιμότητας. Όσο είναι ώρα, πάρτε αποφάσεις να επανέλθει στην κανονικότητα η ΕΑΒ.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υφυπουργέ, έχετε τον λόγο για τη δευτερολογία σας και για το κλείσιμο της σημερινής διαδικασίας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, θέσατε ερωτήματα στη δευτερολογία σας που έχω απαντήσει ξεκάθαρα στην πρωτολογία μου. Δεν θα επαναλάβω τα ίδια πράγματα. Θα συνεχίσω με τα υπόλοιπα που δεν έχω απαντήσει στην πρωτολογία μου, λόγω της περιορισμένης χρονικής διάρκειας της πρωτολογίας.

Κύριε συνάδελφε, η διενέργεια των εργασιών στις εγκαταστάσεις της ΕΑΒ είναι μονόδρομος, καθώς τα συγκεκριμένα αεροσκάφη έχουν καταστεί προ πολλών ετών μη πτήσιμα. Η συντήρησή τους μπορεί να γίνει μόνο στις εγκαταστάσεις της ΕΑΒ. Ταυτόχρονα, η ΕΑΒ διαθέτει ήδη τις ειδικές συσκευές που απαιτεί η εργοστασιακή συντήρηση του C-130 και τις παραχωρεί εάν και όταν χρειαστούν, λόγος που βοήθησε να πετύχει η ΕΑΒ στη σύμβαση τόσο χαμηλή τιμή εργατοώρας από τη συγκεκριμένη εταιρεία.

Έκτον, σύμφωνα με το σχετικό άρθρο της σύμβασης, η ανάδοχος εταιρεία πρέπει να εκπροσωπεί εταιρεία που διαθέτει εξοπλισμό για C-130, ώστε να υπάρχει η δυνατότητα άμεσης παραγγελίας. Ο ανωτέρω όρος της σύμβασης τέθηκε προς όφελος της ΕΑΒ ώστε να καλύψει την αδυναμία παραγγελίας υλικών από την ίδια. Μόνο εάν αιτηθεί η ΕΑΒ η εργολήπτρια εταιρεία θα προχωρήσει σε παραγγελία των υλικών από τις εταιρείες που υποχρεούται να εκπροσωπεί. Έτσι, σε κάθε περίπτωση εξασφαλίζεται η προμήθεια των απαιτούμενων υλικών για τη μη καθυστέρηση της εκτέλεσης του έργου.

Έβδομον, το προσωπικό της εταιρείας είναι πιστοποιημένο για αντίστοιχες εργασίες επί των εν λόγω αεροσκαφών και τα πιστοποιητικά τους έχουν ελεγχθεί από την ΕΑΒ πριν την έναρξη της σύμβασης. Σας παραπέμπω για άλλη μια φορά στην απάντησή μας στην κοινοβουλευτική σας ερώτηση με αριθμό 6704/277 στις 27-7-2022.

Όγδοον, κάθε εργασία σε οποιοδήποτε αεροσκάφος πιστοποιείται από τη Διεύθυνση Ποιοτικού Ελέγχου της ΕΑΒ είτε εκτελείται από το προσωπικό της είτε από άλλον φορέα. Είναι πάγια διαδικασία και εφαρμόζεται από την αρχή της δημιουργίας της ΕΑΒ, αλλά και σε όλα τα συναφή εργοστάσια παγκοσμίως.

Ένατον, αναφορικά με το κόστος της εργατοώρας τής συγκεκριμένης εταιρείας, σύμφωνα με την εκτίμηση της ΕΑΒ, θεωρείται δίκαιο, εύλογο και συμφέρον, λαμβάνοντας υπ’ όψιν την πολυπλοκότητα των εργασιών και ότι η συγκεκριμένη σύμβαση δεν αποτελεί σύμβαση παροχής ενοικίασης τεχνικού προσωπικού, αλλά σύμβαση παροχής έργου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υφυπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών των κατωτέρω συνεδριάσεων: ΡΜΗ΄ της Δευτέρας 27 Ιουνίου 2022, ΡΜΘ΄ της Τρίτης 28 Ιουνίου 2022, ΡΝ΄ της Τετάρτης 29 Ιουνίου 2022, ΡΝΑ΄ της Πέμπτης 30 Ιουνίου 2022, ΡΝΒ΄ της Παρασκευής 1ης Ιουλίου 2022, ΡΝΓ΄ της Δευτέρας 4 Ιουλίου 2022, ΡΝΔ΄ της Τρίτης 5 Ιουλίου 2022, ΡΝΕ΄ της Τετάρτης 6 Ιουλίου 2022 (α΄ συνεδρίαση), ΡΝΣΤ΄ της Τετάρτης 6 Ιουλίου 2022 (β΄ συνεδρίαση), ΡΝΖ΄ της Πέμπτης 7 Ιουλίου 2022, ΡΝΗ΄ της Παρασκευής 8 Ιουλίου 2022, ΡΝΘ΄ της Δευτέρας 11 Ιουλίου 2022, ΡΞ΄ της Τρίτης 12 Ιουλίου 2022, ΡΞΓ΄ της Τετάρτης 13 Ιουλίου 2022, ΡΞΔ΄ της Πέμπτης 14 Ιουλίου 2022, ΡΞΕ΄ της Παρασκευής 15 Ιουλίου 2022, ΡΞΣΤ΄ της Δευτέρας 18 Ιουλίου 2022, ΡΞΖ΄ της Τρίτης 19 Ιουλίου 2022, ΡΞΗ΄ της Τετάρτης 20 Ιουλίου 2022, ΡΞΘ΄ της Πέμπτης 21 Ιουλίου 2022, ΡΟ΄ της Παρασκευής 22 Ιουλίου 2022, ΡΟΑ΄ της Δευτέρας 25 Ιουλίου 2022, ΡΟΒ΄ της Τρίτης 26 Ιουλίου 2022, ΡΟΓ΄ της Τετάρτης 27 Ιουλίου 2022, ΡΟΔ΄ της Πέμπτης 28 Ιουλίου 2022, ΡΟΕ΄ της Παρασκευής 29 Ιουλίου 2022, ΡΟΣΤ΄ της Παρασκευής 26 Αυγούστου 2022, ΡΟΗ΄ της Τετάρτης 31 Αυγούστου 2022, ΡΟΘ΄ της Πέμπτης 1 Σεπτεμβρίου 2022, ΡΠ΄ της Δευτέρας 5 Σεπτεμβρίου 2022, ΡΠΑ΄ της Τετάρτης 7 Σεπτεμβρίου 2022, ΡΠΒ΄ της Πέμπτης 8 Σεπτεμβρίου 2022, ΡΠΓ΄ της Παρασκευής 9 Σεπτεμβρίου 2022, ΡΠΔ΄ της Δευτέρας 12 Σεπτεμβρίου 2022, ΡΠΕ΄ της Τρίτης 13 Σεπτεμβρίου 2022, ΡΠΣΤ΄ της Τετάρτης 14 Σεπτεμβρίου 2022, ΡΠΖ΄ της Πέμπτης 15 Σεπτεμβρίου 2022, ΡΠΗ΄ της Παρασκευής 16 Σεπτεμβρίου 2022, ΡΠΘ΄ της Δευτέρας 19 Σεπτεμβρίου 2022, Ρϟ΄ της Τετάρτης 21 Σεπτεμβρίου 2022, ΡϟΑ΄ της Πέμπτης 22 Σεπτεμβρίου 2022, ΡϟΒ΄ της Παρασκευής 23 Σεπτεμβρίου 2022, ΡϟΓ΄ της Δευτέρας 26 Σεπτεμβρίου 2022, ΡϟΔ΄ της Τετάρτης 28 Σεπτεμβρίου 2022, ΡϟΕ΄ της Πέμπτης 29 Σεπτεμβρίου 2022, ΡϟΣΤ΄ της Παρασκευής 30 Σεπτεμβρίου 2022.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, το σημείο αυτό κηρύσσεται η λήξη των εργασιών της Γ΄ Συνόδου της ΙΗ΄ Περιόδου Προεδρευομένης Κοινοβουλευτικής Δημοκρατίας. Το σχετικό προεδρικό διάταγμα θα δημοσιευτεί στην Εφημερίδα της Κυβερνήσεως και θα θυροκολληθεί.

Κυρίες και κύριοι συνάδελφοι, δέχεστε στο σημείο αυτό να κλείσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 13.05΄ λύεται η συνεδρίαση για τη Δευτέρα 3 Οκτωβρίου 2022, με αντικείμενο εργασιών του Σώματος: α) ώρα 11:00΄ ανακοίνωση του Προεδρικού Διατάγματος για τη λήξη των εργασιών της Γ΄ Συνόδου και Αγιασμός για την έναρξη των εργασιών της Δ΄ Συνόδου της ΙΗ΄ Περιόδου Προεδρευομένης Κοινοβουλευτικής Δημοκρατίας από τον Μακαριότατο Αρχιεπίσκοπο Αθηνών και πάσης Ελλάδος κ. Ιερώνυμο και τα μέλη της Διαρκούς Ιεράς Συνόδου και β) ώρα 11.30΄ εκλογή Κοσμητόρων και Γραμματέων, σύμφωνα με τα άρθρα 6 και 8 του Κανονισμού της Βουλής, σύμφωνα με τις ειδικές ημερήσιες διατάξεις που έχουν διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**